ފަތުވާ: ތަރާވީޙް ނަމާދުގައި ދުޢާއުލް އިސްތިފްތާޙު ކިޔުން – DhiSalafiyyah\nޖަވާބު: ދުޢާއުލް އިސްތިފްތާޙު ކިޔުމަކީ އިމާމުންގެ މައްޗަށް ޝަރުޢުކުރައްވާފައިފާ ކަމެކެވެ. އަދި ދަތިކަމެއް ނެތްނަމަ މައުމޫމުންވެސް ކިޔުން ޝަރުޢުކުރައްވާފައިވެއެވެ. ފަހެ، ތަކުބީރު ކިޔާފައި ދުޢާއުލް އިސްތިފްތާޙު ނުކިޔާ އިމާމު ކިޔަވަން ފަށާނަމަ، ފަހެ މައުމޫމުންވެސް ދުޢާއުލް އިސްތިފްތާޙު ނުކިޔާ، އިމާމުގެ ކިޔެވުން ކަނުލާ އަޑުއަހާނީއެވެ. ނުވަތަ މައުމޫމު ދުޢާއުލް އިސްތިފްތާޙު ކިޔަން ފެށުމުން، އިމާމު ދުޢާއުލް އިސްތިފްތާޙު ނުކިޔާ ކިޔަވަން ފަށައިފިނަމަވެސް މައުމޫމުން، އިމާމުގެ ކިޔެވުން ކަނުލާ އަޑުއަހާނީއެވެ.\nއިމާމާއި މައުމޫމު ދުޢާއުލް އިސްތިފްތާޙު ކިޔުމާމެދު ދަންނައެވެ. އެންމެ މޮޅު އިތުރު ގޮތަކީ އެއީ އެވެ… ނަމަވެސް އިމާމު ދުޢާއުލް އިސްތިފްތާޙު ނުކިޔައި އެސުންނަތް ދޫކޮށްލައިފިނަމަ އެއީ މައްސަލައެއް ނޫނެވެ. އެހެނީ އެއީ ސުންނަތެކެވެ. ވާޖިބެއް ނޫނެވެ.\nހަމައެފަދައިން އަވަސްއަވަހަށް އިމާމު ދުޢާއުލް އިސްތިފްތާޙު ކިޔުމާމެދު ދަންނައެވެ. ފަހެ، އިމާމު މީހާ ކިޔަވަން ފަށާއިރު މައުމޫމަށް ދުޢާއުލް އިސްތިފްތާޙު ނުކިއިއްޖެނަމަ ދެން އޭނާ ދުޢާއުލް އިސްތިފްތާޙު ނުކިޔާނެއެވެ. އަދި ކިއެއް ހެއްޔެވެ. އިމާމު މީހާ ކިޔަވާ އަޑުއަހަން ހުންނާނީއެވެ.\nނަމަވެސް އެންމެންވެސް (އެބަހީ: އިމާމުވެސް މައުމޫމުންވެސް) ފާތިޙާ ސޫރަތް ކިޔެވުން ވާޖިބުވެގެންވެއެވެ. އިމާމު (އަޑުހަރުކޮށް) ފާތިޙާ ކިޔެވިޔަސް މައުމޫމުން ފާތިޙާ ސޫރަތް ކިޔަވަން ޖެހޭނެއެވެ. ދެން އެއަށްފަހު ކަނުލާ އަޑުއަހާނީއެވެ…\nސަމާޙަތުއްޝައިޚް ޢަބްދުލްޢަޒީޒު ބުން ބާޒް – رحمه الله –


dTECh in guest housetkah jet skige aguheyo kohlanee\nޑީޓެކުން ގެސްޓް ހައުސްތަކަށް ޖެޓްސްކީގެ އަގު ހެޔޮ ކޮށްލަނީ\nއަގުން 30 ޕަސެންޓް ހެޔޮ ކޮށްލާނެ\nސީޑޫ މަރުކާގެ ޖެޓްސީގެ މުޅިން އާ ރޭންޖެއް\nރާއްޖޭގެ ބާޒާރުގައި ސީޑޫގެ މަގުބޫލުކަން ބޮޑު\nގެސްޓް ހައުސްތައް އެންމެ ގިނަ މާފުށީގެ ގޮނޑޮދޮށް: މާފުށީގައި ވެސް މޫދު ކުޅިވަރު ވަރަށް ބޮޑަށް ވަނީ އިތުރުޮށްފައި -- އަވަސް ފައިލް ފޮޓޯ\nގެސްޓް ހައުސް މާކެޓާއި ޓޫރިޒަމް ދާއިރާއަށް ހާއްސަކޮށްގެން ޑީޓެކު ކުންފުނިން، ޖެޓްސްކީ އަގު ހެޔޮކޮށްލަން، ޕްރޮމޯޝަނެއް ފަށަން ތައްޔާރުވެއްޖެ އެވެ.\n"އަވަސް" އަށް ދެއްވި އިންޓަވިއުއެއްގައި ސީޑޫ މަރުކާގެ ޖެޓްސްކީ ރާއްޖޭގައި ވިއްކާ ޑީޓެކް ކުންފުނީގެ އެމްޑީ މަސީހު އިމާދު ވިދާޅުވީ މި މަހުގެ 24 ގައި ބާއްވާ "ގެސްޓް ހައުސް މޯލްޑިވްސް ކޮންފަރެންސާ" ދިމާކޮށް ޖެޓްސްކީގެ އަގު ހެޔޮކޮށް، މުޅިންއާ ރޭންޖެއް ވެސް ނެރޭނެ ކަމަށެވެ.\n"މި ޕްރޮމޯޝަން އިފެކްޓިވް ވާނީ ގެސްޓް ހައުސް ކޮންފަރެންސް އޮންނަ [މިމަހުގެ 24] ގެ ފަހުން. ޕްރޮމޯޝަންގައި ގާތްގަނޑަކަށް 30 ޕަސެންޓް އަގު ހެޔޮވާނެ،" މަސީހު ވިދާޅުވި އެވެ.\nޖަރުމަނުގެ ބޮންބާޑިއާ ރެކްރިއޭޝަން ޕްރޮޑަކްޓް (ބީރާއުޕީ) ކުންފުނީގެ ސީޑޫ ޖެޓްސްކީގެ ސޯލް ޑިސްރިބިއުޓަރަކީ ޑީޓެކް އެވެ. އެ ކުންފުނިން ރާއްޖޭގެ ޓޫރިޒަމް ދާއިރާގެ 80 ޕަސެންޓަށް ސީޑޫ މަރުކާގެ ޖެޓްސްކީ ފޯރުކޮށްދެމުން ގެންދާ ކަމަށް އެމްޑީ މަސީހު ވިދާޅުވި އެވެ.\nއޭނާ ވިދާޅުވީ ދަރުބާރުގޭގައި މި މަހުގެ 24 ވަނަ ދުވަހު ބާއްވާ ގެސްޓް ހައުސް މޯލްޑިވްސް ކޮންފަރެންސުގައި ސީޑޫ މަރުކާގެ ޖެޓްސީގެ އާ ރޭންޖުވެސް ރާއްޖެއަށް ތައާރަފު ވެގެންދާނެ ކަމަށެވެ.\n"[ބީރާއުޕީ] ބޮންބާޑިއާ ރެކްރިއޭޝަން ޕްރޮޑަކްޓް ކުންފުނިން އަބަދުވެސް ބޭނުންވަނީ ތަރައްގީ އެހެންވެ ހުރިހާ ސީޑޫތަކެއް ވެސް ތަރައްގީކޮށް އަގު ހެޔޮވާނެ ގޮތް ބަލާ. އިތުރު ފަންގްޝަންސް ވެސް ހުރޭ،" މަސީހު ވިދާޅުވި އެވެ.\n"ސީޑޫ" އިން އަންނަ އަހަރަށް ހާއްސަކޮށްގެން ނެރޭ ޖެޓްސީގެ އާ ރޭންޖުގައި އާއްމުކޮށް ބޭނުންކުރާ ޖެޓްސްކީ ތަކަށް ވުރެ އެޑްވާންސް ސިފަތައް ހިމަނާފައިވެ އެވެ. މިގޮތުން ސްޓަންޓް ހަދާ މީހުންނަށް ހާއްސަ ޖެޓްސްކީތައް ވެސް ހިމެނެ އެވެ.\nރެއިންބޯއިން އަހަރު ނިންމަން ބޮޑު ސޭލެއް ފަށައިފި


ﷲގެ މަގުގައި ހަނގުރާމަކޮށް ޝަހީދުވާ މީހުންގެ މަތިވެރިކަން. – DhiSalafiyyah\n1. قال الله تعالى:“وَلا تَقُولُوا لِمَنْ يُقْتَلُ فِي سَبِيلِ اللَّهِ أَمْوَاتٌ بَلْ أَحْيَاءٌ وَلَكِنْ لا تَشْعُرُونَ” (البقرة:154)\nﷲ ތަޢާލާ ވަޙީ ކުރައްވާފައިވެއެވެ. “އަދި ﷲ ތަޢާލާގެ މަގުގައި ހަނގުރާމަކޮށް ޝަހީދުވާ މީހުންނީ މަރުވެފައިވާ ބައެކޭ ތިޔަބައިމީހުން ނުބުނާށެވެ. ކިއެއްހެއްޔެވެ. އެމީހުންނަކީ ދިރި ތިބި ބައެކެވެ. އެހެންނަމަވެސް ތިޔަބައިމީހުންނަށް އެކަމެއް އިޙްސާސެއް ނުކުރެވެއެވެ.”\n2. قال الله تعالى:“يَا أَيُّهَا الَّذِينَ آمَنُوا هَلْ أَدُلُّكُمْ عَلَى تِجَارَةٍ تُنْجِيكُمْ مِنْ عَذَابٍ أَلِيمٍ (*) تُؤْمِنُونَ بِاللَّهِ وَرَسُولِهِ وَتُجَاهِدُونَ فِي سَبِيلِ اللَّهِ بِأَمْوَالِكُمْ وَأَنْفُسِكُمْ ذَلِكُمْ خَيْرٌ لَكُمْ إِنْ كُنْتُمْ تَعْلَمُونَ” (الصف:10&11 )\nﷲ ތަޢާލާ ވަޙީ ކުރައްވާފައިވެއެވެ. “އޭ އީމާންވެއްޖެ މީސްތަކުންނޭވެ. ތިޔަބައިމީހުން ނަރަކައިގެ ވޭންދެނިވި ޢަޛާބުން މިންޖު ކުރަނިވި ވިޔަފާރިއަކަށް ތިމަން ﷲ މަގު ދައްކަވަން ހެއްޔެވެ؟ ތިޔަބައިމީހުން ﷲ އާއި އެއިލާހުގެ ރަސޫލާއަށް އީމާންވެ ﷲ ތަޢާލާގެ މަގުގައި، ތިޔަބައިމީހުންގެ މުދަލާއި ނަފްސުތަކުން ޖިހާދު ކުރާށެވެ. ފަހެ ތިޔަބައިމީހުންނަށް އެނގޭނަމަ އެކަންތައްތައް ތިޔަބައިމީހުންނަށް މާހެޔޮކަން ބޮޑުވެގެންވެއެވެ.”\n3. قال الله تعالى:“إِنَّ اللَّهَ اشْتَرَى مِنَ الْمُؤْمِنِينَ أَنْفُسَهُمْ وَأَمْوَالَهُمْ بِأَنَّ لَهُمُ الْجَنَّةَ يُقَاتِلُونَ فِي سَبِيلِ اللَّهِ فَيَقْتُلُونَ وَيُقْتَلُونَ“ (التوبة: 111)\nﷲ ތަޢާލާ ވަޙީ ކުރައްވާފައިވެއެވެ. “ހަމަކަށަވަރުން ﷲ ތަޢާލާ، މުއުމިނުންގެ ނަފްސުތަކާއި މުދާތައް ގަނެލެއްވިއެވެ. އެއީ އެބައިމީހުންނަށް އޭގެ ބަދަލުގައި ސުވަރުގެ ޖަޒާއެއްގެ ގޮތުގައެވެ. އެބައިމީހުން ﷲގެ މަގުގައި ހަނގުރާމަކޮށް ހަދާނެއެވެ. ފަހެ އެބައިމީހުން ޢަދުއްވުން ޤަތުލުކޮށް މަރާނެއެވެ. އަދި އެބައިމީހުން ޤަތުލުވެ (އެބަހީ ޝަހީދުވެ) ދާނެއެވެ.”\n4. قال صلى الله عليه وسلم: “للشهيد عند الله ست خصال: يغفر له في أول دفعة، ويرى مقعده من الجنة، ويجار من عذاب القبر، ويأمن من الفزع الأكبر، ويوضع على رأسه تاج الوقار الياقوتة منها خير من الدنيا وما فيها، ويزوج اثنتين وسبعين زوجة من الحور العين، ويشفع في سبعين من أقاربه” (أخرجه الترمذي وقال حديث حسن . وابن ماجة في السنن ، وأحمد ، وعبد الرزاق في المصنف ، والطبراني في الكبير ، وسعيد بن منصور في السنن).\nރަސޫލު ﷲ ޙަދީޘްފުޅު ކުރެއްވިއެވެ. “ﷲ ތަޢާލާގެ ޙަޟްރަތުގައި ޝަހީދަކަށް ހަތް ނިޢުމަތެއްވެއެވެ. އެއީ:\n1. އޭނާގެ ހަށިގަނޑުން އެންމެ ފުރަތަމަ އޮހޮރޭ ލޭތިއްކާއިއެކު، އޭނާގެ ހުރިހާ ފާފަތަކެއް ފޮހެވިގެން ދެއެވެ.\n2. މަރުވުމުގެ ކުރިން ސުވަރުގޭގައި އޭނާއަށްވާ ދަރަޖަ އޭނާއަށް ދައްކާލެވެއެވެ.\n3. ކައްވަޅުގެ ޢަޛާބުން އޭނާ ސަލާމަތްވެގެން ވެއެވެ.\n4. އެންމެ ބިރު ބޮޑުވެގެންވާ ދުވަހު (އެބަހީ ޤިޔާމަތް ދުވަހު) އޭނާއަށް އަމާންކަން ލިބިގެން ވެއެވެ.\n5. އޭނާގެ ބޮލުގައި ފަޚުރުވެރިކަމުގެ ތާޖެއް އެޅުވޭނެއެވެ. އޭގައިވާ އެންމެ ޔާޤޫތެއްވެސް މުޅި ދުނިޔެއާއި އެދުނިޔޭގައިވާ ހުރިހާ އެއްޗަކަށްވުރެ ހެޔޮކަން ބޮޑުވެގެން ވެއެވެ.\n6. ސުވަރުގޭގައި ހަތްދިހަ ދެ ޙޫރުލް ޢީނުން އޭނާގެ އަނބީންގެ ގޮތުގައި ވެއެވެ.\n7. އަދި އޭނާގެ ތިމާގެ މީހުންކުރެ ހަތްދިހަ މީހުން ނަރަކައިން މިިންޖު ކުރުމަށް، އޭނާއަށް ޝަފާޢަތްތެރިވެވޭ ހުއްޓެވެ.” (ރަވާހު އައްތިރިމިޛީ، އިބްނި މާޖާ، އަޙްމަދު، ޢަބްދުއް ރައްޒާޤް، އައްޠަބަރާނީ އަދި ސަޢީދް ބުން މަންސޫރު).


Corruption ge emme gina thuhumathu midhiya aharu education ministry ah | Mihaaru\nނޫސްވެރިންގެ ބައްދަލުވުމުގައި އެޑިއުކޭޝަން މިނިސްޓަރު ޑރ. އާއިޝަތު ޝިހާމް ވާހަކަ ދައްކަވާއިރު އެ މިނިސްޓްރީގެ ބައެއް ވެރިން އަރިހުގައި.-- ފޮޓޯ: ނިޝާން އަލީ/ މިހާރު\nކޮރަޕްޝަންގެ އެންމެ ގިނަ ތުހުމަތު މިދިޔަ އަހަރު އެޑިއުކޭޝަން މިނިސްޓްރީ އަށް\n15 މާޗް 2018 - 19:047comments\nކޮރަޕްޝަނުގެ ތުހުމަތު މިދިޔަ އަހަރު އެންމެ ބޮޑަށް އަމާޒުވި މިނިސްޓްރީ އަކީ އެޑިއުކޭޝަން މިނިސްޓްރީ ކަމަށް އެންޓި ކޮރަޕްޝަން ކޮމިޝަން (އޭސީސީ)ގެ މިދިޔަ އަހަރުގެ އަހަރީ ރިޕޯޓުގައި މިއަދު ބުނެފި އެވެ.\nއޭސީސީން އާއްމު ކުރި ރިޕޯޓުގައި ބުނެފައިވާ ގޮތުން އެޑިއުކޭޝަން މިނިސްޓްރީއާ ދެކޮޅަށް މިދިޔަ އަހަރު ކޮރަޕްޝަނުގެ 112 މައްސަލައެއް ހުށަހަޅާފައި ވެ އެވެ. އަދި މިނިސްޓްރީތަކުގެ ތެރެއިން އެންމެ ގިނައިން ކޮރަޕްޝަންގެ ތުހުމަތު ކޮށްފައިވަނީ ވެސް އެ މިނިސްޓްރީ އަށް ކަމަށް ރިޕޯޓުގައި ވެ އެވެ.\nކޮރަޕްޝަނުގެ އެކި ތުހުމަތުތަކުގައި މިދިޔަ އަހަރު އޭސީސީ އަށް 750 މައްސަލައެއް ވަނީ ހުށަހަޅައިފަ އެވެ. އޭގެ ތެރެއިން 68 މައްސަލައެއް ތަކުރާރުކޮށް ހުށަހަޅާފައި ވެ އެވެ.\nމީގެ ތެރެއިން އެންމެ ގިނަ މައްސަލަ ހުށަހަޅާފައި ވަނީ ރަށްރަށުގެ ކައުންސިލްތަކާ ދެކޮޅަށެވެ. އެގޮތުން ކައުންސިލްތަކާ ދެކޮޅަށް 324 މައްސަލައެއް ހުށަހަޅާފައިވާއިރު، ދެން އެންމެ ގިނައިން މައްސަލަ ހުށަހަޅާފައިވަނީ ސަރުކާރު ކުންފުނިތަކާއި ސަރުކާރު ހިއްސާވާ ކުންފުނިތަކާ ދެކޮޅަށެވެ.\nމިނިސްޓްރީތަކުގެ ތެރެއިން އެޑިއުކޭޝަން މިނިސްޓްރީ ފިޔަވައި ދެން އެންމެ ގިނަ މައްސަލަ ހުށަހަޅާފައިވަނީ ހެލްތު މިނިސްޓްރީއާ ދެކޮޅަށެވެ. އެތަނާ ދެކޮޅަށް ހުށަހެޅީ އެޑިއުކޭޝަން މިނިސްޓްރީއާ ބަލާއިރު 50 ޕަސެންޓް މަދު މައްސަލަ އެވެ.\nއޭސީސީ އަށް މިދިޔަ އަހަރު ރިޕޯޓް ކުރި މައްސަލަތަކަށް ބަލާއިރު، އެންމެ ގިނައިން ހުށަހަޅާފައިވަނީ ޕްރޮކިއުމެންޓާ ގުޅުން ހުރި މައްސަލަތަކެވެ. ދެން ވަޒީފާއާ ގުޅުން ހުރި މައްސަލަތަކެވެ.\nއޭސީސީން އަމިއްލަ އަށް އިސް ނަގައިގެން 135 މައްސަލައެއް މިދިޔަ އަހަރު ވަނީ ބަލަން ފަށައިފަ އެވެ. އެކަމަކު 2016 ވަނަ އަހަރު ނިމުނު އިރު ވެސް، ނުނިމި ހުރި މައްސަލަތަކުގެ އަދަދު 2،310 އަށް އަރާތީ އެ ހުރިހާ މައްސަލަތަކެއް އެ ކޮމިޝަނަށް ނިންމިފައެއް ނުވެ އެވެ.\nއެހެންވެ، މިދިޔަ އަހަރު ނިމުނު އިރު އޭސީސީ އަށް ބަލާ ނިންމިފައިވަނީ 1،326 މައްސަލަ އެވެ.\nއޭސީސީން ބުނީ އެ ކޮމިޝަނަށް މިދިޔަ އަހަރު ހުށަހެޅި މައްސަލަތަކުގެ ތެރެއިން 120 މައްސަލައެއް ބޭރުކޮށްލާފައިވާ ކަމަށެވެ. އެއީ މައްސަލަ ކުރިއަށް ގެންދެވޭ ވަރަށް މައުލޫމާތު ނެތުމާއި މައްސަލަ ހުށަހެޅީ ކޮން ފަރާތަކުންކަން ނޭނގޭތީ އިތުރު މައުލޫމާތު ސާފު ނުކުރެވިގެން ކަމަށް ރިޕޯޓުގައި ބުނެފައި ވެ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން އެޑިއުކޭޝަން މިނިސްޓްރީ ކޮރަޕްޝަން


Visa Ah Form Husha Alhan Beynunvaa Meehunah Number Eh Haahsa Koffi - Vaguthu\nވިސާ ހޯދަން އިންޑިޔާ އެމްބަސީ ކައިރީ ދިވެހިން ކއު ހަދައިގެން؛- ވަގުތު އިމޭޖަސް- މުހައްމަދު އަފްޒަލް\nބޭސްފަރުވާ އަށް އިންޑިއާ އަށް ދަތުރު ކުރަން ޖެހޭ ދިވެހިން ވިސާ ފޯމް ހުށަހެޅުމަށް އެޕޮއިންޓްމަންޓް ހެދޭނެ ހޮޓްލައިން ނަންބަރެއް ތައާރަފްކޮށްފިއެވެ.\nއިންޑިއާގެ ހައި ކޮމިޝަނުން ހާމަކުރި ގޮތުގައި މި ހޮޓްލައިން ނަންބަރަކީ 7563947 އެވެ. މި ނަންބަރަށް ގުޅައިގެން ވިސާ ހޯދުމަށް އެޕޮއިންޓްމަންޓް ބުކް ކުރުމުގެ ފުރުސަތު ފަހިވެގެންދާނެ ކަމަށް ވެސް ހައި ކޮމިޝަންގެ ބަޔާނެއްގައިވެއެވެ.\nއެޕޮއިންޓްމަންޓަށް ގުޅުމުގެ ފުރުސަތު އޮންނާނީ ކޮންމެ ދުވަހެއްގެ ހެނދުނު 9:30 އިން 12:30 އަށެވެ.\nބޭސްފަރުވާ އަށް އިންޑިއާ އަށް ދަތުރު ކުރަން ޖެހޭ ދިވެހިން ވިސާ ހޯދުމަށް އިންޑިއާ އެމްބަސީ ކުރިމަތީގައި ކިއު ޖެހެން ޖެހޭ މައްސަލަ އޮތީ ބޮޑުވެފައެވެ. އަދި އެ މައްސަލަ އަށް ހައްލު ހޯދުމުގެ މަސައްކަތް ހައި ކޮމިޝަނުން އަންނަނީ ކުރަމުންނެވެ.\nމެޑިކަލް ވިސާ އަށް ފޯމް ހުށަހަޅާ މީހުންނަށް ޓޯކެން ސިސްޓަމް ސްޓްރީމްލައިންކޮށް ވިސާ ޓޯކެން ސިސްޓަމްގެ ސަބަބުން ދިމާވާ ދަތިތަކަށް ހައްލު ހޯދައި ދިނުމަށް މަސައްކަތް ކުރަމުންދާ ކަމަށް ވެސް ހައި ކޮމިޝަނުން ވިދާޅުވިއެވެ.\nކޮވިޑް-19 ގެ ބަލިމަޑުކަން ދުނިޔޭގައި ފެތުރެން ފެށުނު ހިސާބުން އިންޑިއާގެ ބޯޑަރުތައް ވަނީ ބަންދުކޮށްފައެވެ. އެކަމަކު، އިންޑިއާ އާއި ރާއްޖޭގެ މެދުގައިވާ ޒަމާންވީ ގާތް ގުޅުމުގެ ސަބަބުން މިދިޔަ އަހަރުގެ ޖޫން މަހުން ފެށިގެން ދިވެހިންނަށް އިންޑިއާ އަށް ބޭސްފަރުވާ އަށް ދިއުމުގެ ފުރުސަތު ވަނީ ހުޅުވާލެވިފައެވެ. އެގޮތުން މިހާތަނަށް 5،000 މެޑިކަލް ވިސާ ދޫކޮށްފައިވާ އިރު، މި އަހަރު އެކަނި ވެސް 2،000 މެޑިކަލް ވިސާ ވަނީ ދޫކޮށްފައެވެ.\nފެބުރުއަރީ 27, 2021 10:02\nތީ ދިވެހި ރައްޔިތުންނަށް ކުރި ޖެއްސުމެއް. ހިތައްއެރިއްޔާ ފޯނު ނަގާނީ\nފެބުރުއަރީ 27, 2021 10:45\nކިހާ އިރެއް ގުޅަން އުޅޭތާ.... ނަންބަރު ބިޒީ... ރިންގްވެސް ކޮށް ނުލެވޭ....\nޙިތުން ވ ފަސޭހަ ކޮށް ދީފައެއްނު މިއޮތީ؟\nފެބުރުއަރީ 27, 2021 11:01\nހައިކޮމިޝަނަރުން ޕާންޑޭ، ޏާނޭޝްވަރު މުލޭ، ރާޖީވް ޝަހާރޭ ޒިންދާބާދު! އޭގެ ފަހަތް ކިޔާހިތެއް ނެތް!\nފެބުރުއަރީ 27, 2021 14:36\nނަމްބަރެއްނޫން ބޭނުންވަނީ. ބޭނުންވަނީ އޮންއެރައިވަލްވިސާ!!!\nފެބުރުއަރީ 27, 2021 15:41\nހަދަންވީގޮތަކީ ރާއްޖެ އަންނަ އިންޑިޔާ މަސައްކަތުމީހުނަށްވެސް ވިސާ ދަތިކޮށްލަންވީ. ކީއްވެތޯ މިހެން ނެހެދިގެންމިއުޅެނީ! ކިރިޔާ ފިއްތާލާއިރަށްވެސް ސައިޒްވާނެ. އެއްކަލަ އިންޑިޔާ ރުޅިއަރާ ރައީސް ޔާމީނުގެ ވެރިކަމުގެ ދުވަސްވަރު އިންޑިޔާ ވިސާ ވަރަށްފަސޭހަ.. އެއްވެސް ދަތިކަމެއްނެތް. ސައިޒްކޮށްފަ އޮތީ އޭރު.\nފެބުރުއަރީ 28, 2021 11:13\nއިންޑިއާއާއި ރާއްޖެއާއި ދެމެދުގައިވާ ޒަމާންވީ ގުޅުމުގެ ސަބަބުން ރާއްޖޭގެ ރައްޔީތުން އިންޑިއާއަށް ބޭސްފަރުވާއަށް ދެވޭގޮތް ހެދީކީނޫން އިންޑިއާ ރައްޔިތުން ބަނޑަށް ޖެހޭތީ އެގައުމުގެ އިގްތިސާދު ހަމައަކަށް އަޅުވާލަން ރާއްޖޭގެ ރައްޔިތުން ގަނޑަ ތަޅުވަން ފެލާލަން ހިންގާ ޖަރީމާ މިސަރުކާރާއި އިންޑިއާ ސަރުކާރާއި ގުޅިގެން މިއީ ހަގީގަތަކީ އަހަރުމެން ނަކީ މިހާރުވެސް އެކަން ވަރަށް ރަނގަޅަށް ތަހަންމަލު ކުރަމުން އަންނަ ބައެއް ބޮޑު ހަރަދުކޮށްގެން ޑޮލަރު ކޮޅު ހޯދައިގެން އިންޑިއާއަށް ދިޔާމަ އެފައިސާކޮޅު އެއްކޮށް ހަފުސް އަރުވާލަނީ މިސަރުކާރަކުން ޑޮލަރެއް ނުދޭ ބޮލަކަށް ދެނީ 500 ޑޮލަރު ކިރިޔާ ބޭސްފަރުވާ ނިމޭއިރު ކައިގެން ބޮއެގެން އުޅެވެނީ ވަގުތު ނޫހުން މިކަމަށް ހާއްސަކޮށް ރިޕޯޓެއް ހަދަން ފެނޭ ބޭސް ފަރުވާއަށް ރާއްޖެއިން ބޭރަށް ދާމީހުންނަށް 1000 ޑޮލަރު ބޮލަކަށް ލިބޭނެ ގޮތެއް ވޭތޯ


ރ.އުނގޫފާރުގައި އިސްލާމީ މަރުކަޒެއް ޢިމާރާތްކުރަން ބަޔަކާ ހަވާލުކޮށްފި\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ގެ ޚާއްޞަ އިސްނެންގެވުމުގެ ދަށުން، މަރްޙޫމް ޑރ. އަފްރާޝީމް ގެ ހަނދާނުގައި ރ.އުނގޫފާރުގައި ބިނާކުރާ އިސްލާމީ މަރުކަޒު ޢިމާރާތްކުރުމުގެ އެއްބަސްވުމުގައި މިއަދު ސޮއިކޮށްފިއެވެ. މިކަމަށްޓަކައި މިއަދު މިނިސްޓްރީ އޮފް އިސްލާމިކް އެފެއާޒުގައި ބޭއްވި ޚާއްޞަ ރަސްމިއްޔާތުގައި މިނިސްޓްރީ ގެ ފަރާތުން މި އެއްބަސްވުމުގައި ސޮއި ކުރެއްވީ މިނިސްޓަރ ޑރ. އަޙްމަދު ޒިޔާދެވެ. އަދި މި މަރުކަޒު ޢިމާރާތްކުރާ އެސް.ޖޭ ކޮންސްޓްރަކްޝަންގެ ފަރާތުން ސޮއި ކުރެއްވީ އެކުންފުނީގެ މެނޭޖިންގ ޑިރެކްޓަރ އަލްފާޟިލް މުޙައްމަދު ޝާހިދެވެ\nމި ރަސްމިއްޔާތުގައި މިނިސްޓްރީ އޮފް އިސްލާމިކް އެފެއާޒްގެ އިސްވެރިންގެ އިތުރުން، މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީސް އޮނަރަބަލް އާދަމް ޝަރީފް ޢުމަރާއި، އުނގޫފާރު ދާއިރާގެ މަޖިލިސް މެންބަރު އަލްފާޟިލް ޖަޢުފަރު ދާވޫދުވެސް ބައިވެރިވެވަޑައިގެންނެވިއެވެ\nއެއްބަސްވުމުގައި ސޮއި ކުރެއްވުމަށްފަހު މިނިސްޓަރ ޑރ. އަޙްމަދު ޒިޔާދު ދެއްކެވި ވާހަކަފުޅުގައި، އުނގޫފާރުގައި ބިނާކުރެވިގެންމިދާ އިސްލާމީ މަރުކަޒަކީ ރާއްޖޭގައި ބިނާކުރެވޭ3ވަނަ އިސްލާމީ މަރުކަޒުކަމަށާއި އުތުރުގައި ބިނާކުރެވޭ މިފަދަ ފުރަތަމަ މަރިކަޒުކަމަށް ވިދާޅުވިއެވެ. އަދިހަމައެހެންމެ، މި މަރުކަޒަކީ ނަމާދު ކުރުމުގެ އިތުރުން ދީނީ އެހެނިހެން ބޭނުންތަކަށްވެސް ބޭނުންކުރެވޭނެ ތަނެއްކަމަށާއި، އެސަބަބަށްޓަކައި މި މަރުކަޒު ވެގެންދާނީ އުތުރުގެ އިސްލާމީ ނޫރަކަށްކަމަށް ޤަބޫލުފުޅު ކުރައްވާކަމަށް ވިދާޅުވިއެވެ. އެހެންކަމުން، މިފަދަ މަރުކަޒެއް ބިނާކުރެއްވުމަށް އިސްނެންގެވިކަމަށްޓަކައި ރ އަތޮޅުގެ އެންމެހާ ރައްޔިތުންގެ ނަމުގައާއި އެމަނިކުފާނުގެ އަމިއްލަނަންފުޅުގައި މިއަދު ރައީސް ޔާމީނަށް ޝުކުރު ދަންނަވާކަމަށްވެސް ވިދާޅުވިއެވެ.\nމިނިސްޓަރ އޮފް ޑިފެންސް އާދަމް ޝަރީފް ވިދާޅުވިގޮތުގައި، މިއަދަކީ އެމަނިކުފާނަށް ވަރަށްބޮޑު އުފާފުޅެއް ލިބިވަޑައިގެންނެވި ދުވަހެކެވެ. މިބިނާ އެބޭފުޅެއްގެ ހަނދާނުގައި ބިނާކުރެވޭ އަލްމަރްޙޫމް ޑރ. އަފްރާޝީމް ޢަލީ އަކީ ތަޢްލީމީ ދައުރުން ފެށިގެން އެމަނިކުފާނުގެ ވަރަށްގާތް ބޭފުޅެއްކަމަށާއި، އެންމެފަހު ވަގުތާ ޖެހެންދެންވެސް ވަރަށްގާތަކަން ބޭއްވެވި ބޭފުޅެއްކަމަށެވެ. އެހެންކަމުން، އުނގޫފާރު ރައްޔިތުންނަށާއި މަރްޙޫމް އަފްރާޝީމްގެ ޢާއިލާއަށް މިދުވަސް ޚާއްޞަވާވަރަށް އެމަނިކުފާނަށްވެސް މިދުވަސް ޚާއްޞަކަމަށް ވިދާޅުވިއެވެ\nމިނިސްޓަރ އާދަމް ޝަރީފް އިތުރަށް ވިދާޅުވީ، މި މަރުކަޒު އިސްލާމީ ހައިބަތު ދައްކުވައިދޭ ތަނެއްގެ ގޮތުގައި އަވަހަށް ޢިމާރާތްވެ ނިމިގެންދާނެކަމަށް އުއްމީދު ކުރައްވާކަމަށާއި، މި މަރުކަޒު ވެގެންދާނީ ރާއްޖޭގެ އިސްލާމީ ވަޙްދަތު ރަމްޒުކޮށްދޭ ތަނަކަކަށްކަމަށް ޤަބޫލުފުޅުކުރައްވާކަމަށް ވިދާޅުވިއެވެ.\nމިރަސްމިއްޔާތުގައި ރައްޔިތުންގެ މަޖިލީހުގެ އުނގޫފާރު ދާއިރާގެ ޢިއްޒަތްތެރި މެންބަރު އަލްފާޟިލް ޖަޢުފަރު ދާވޫދު ދެއްކެވި ވާހަކަފުޅުގައި، ރައީސް ޔާމިން 2015 ވަނަ އަހަރުގެ މެއި މަހުގެ ތެރޭގައި އުނގޫފާރުގައި މިފަދަ މަރުކަޒެއް ބިނާކޮށްދެއްވާނެކަމަށް ވިދާޅުވި ވިދާޅުވުން މިއަދު ޙަޤީޤަތަކަށްވެގެންދާތީ އެކަމަށްޓަކައި ރައީސަށް ޝުކުރު ދަންނަވާކަމަށް ވިދާޅުވިއެވެ. އަދި މިމަސައްކަތް ރ އަތޮޅުގެ އެންމެހާ ރައްޔިތުން އުފަލާއެކީ ބަލައިގަންނާނެކަމުގެ ޔަޤީންކަން އެބައޮތްކަމަށްވެސް ވިދާޅުވިއެވެ.\nއުނގޫފާރުގައި ބިނާކުރާ އިސްލާމީ މަރުކަޒަކީ، އެއްފަހަރާ 1000 މީހުންނަށް ނަމާދު ކުރެވޭވަރުގެ ޖާގަ ތަނަވަސް މަރުކަޒެކެވެ. މީގެ އިތުރުން ލައިބްރަރީ އަކާ ކްލާސް ރޫމްތައްވެސް ހިމެނޭ ގޮތަށް ޢިމާރާތްކުރާ މި މަރުކަޒަށް ސަރުކާރުން 24.9 މިލިއަން ރުފިޔާ ޚަރަދު ކުރާނެއެވެ. ޢިމާރާތްކުރަން ފަށާ ތާރީޚުން ފެށިގެން 510 ދުވަސްތެރޭ ނިންމަން އެއްބަސްވެފައިވާ މި މަރުކަޒަކީ އެންމެ ޒަމާނީ ފެންވަރަށް ޢިމާރާތްކުރެވޭ ހިތްގައިމު ބިނާއަކަށްވެގެންދާނެއެވެ.


Miee SAFF Championship baavvan emme munaasabu vaguthu: Bassam\nމިއީ ސާފް ޗެމްޕިއަންޝިޕް ބާއްވަަން އެންމެ މުނާސަބު ވަގުތު: ބައްސާމް\nރާއްޖޭގައި ބާއްވަން ތައްޔާރުވާ ސާފް ޗެމްޕިއަންޝިޕު މި ދަނޑިވަޅުގައި ބޭއްވުމަކީ އެންމެ މުނާސަބު ވަގުތު ކަމަށް ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nއޮކްޓޯބަރ 1 އިން 16 ގެ ނިޔަލަށް ރާއްޖޭގައި ބާއްވާ މި މުބާރާތް ކުރިޔަށްދާނީ ޖުމްލަ ފަސް ގައުމަކާއެކު އެވެ. އެއީ ރާއްޖެ އާއި ލަންކާގެ އިތުރުން އިންޑިއާ، ނޭޕާލް އަދި ބަންގްލަދޭޝް އެވެ.\nޑިފެންޑިން ޗެމްޕިއަނުގެ ހައިސިއްޔަތުން ރާއްްޖެ މި މުބާރާތުގައި ވާދަކުރަނީ ބޮޑު އުއްމީދަކާއެކު އެވެ. އެއީ ތިންވަނަ ފަހަރަށް މި ތަށި ދިވެހި ފަސްގަނޑުގައި ބެހެއްޓުމުގެ އަޒުމުގައެވެ. ރާއްޖެއަކީ އެންމެފަހުން 2018 ވަނަ އަހަރު މި މުބާރާތުގެ ޗެމްޕިއަނުންނެވެ.\nސާފް ޗެމްޕިއަންޝިޕް ޕްރޮމޯޓުކުރުމުގެ ގޮތުން ފެށި ކެމްޕެއިން ލޯންޗުކުރުމުގެ ހަފްލާގައި ވާހަކަދައްކަވަމުން ބައްސާމް ވިދާޅުވީ ރާއްޖެއިން ބިޑު ކާމިޔާބުކުރުމާއެކު ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހް އަދި ކުޅިވަރާ ބެހޭ ވަޒީރު އަހްމަދު މަހްލޫފް ވަރަށް ބޮޑު އެއްބާރުލުން ދެއްވި ކަމަށެވެ. އަދި މި ބިޑް ކާމިޔާބުކުރެވުނީ އެންމެން އެކުގައި ގުޅިގެން ކުރި މަސައްކަތުން ކަމަށް ބައްސާމް ވިދާޅުވިއެވެ.\nސާފް ޗެމްޕިއަންޝިޕް ޕްރޮމޯޓުކުރުމުގެ ގޮތުން އެފްއޭއެމުން ވަނީ ހާއްސަ ޕްރޮމޯޝަނަލް ހަރަކާތްތަކެއް ފަށާފައެވެ. މުބާރާތުގެ ޕްރޮމޯޝަންތައް ކުރިޔަށްދާނީ "މަގޭ މަހަލްދީބް" ގެ ދަށުންނެވެ. އަދި ސްލޯގަންގެ ގޮތުގައި މިފަހަރު ބޭނުންކުރާނީ"ތިންވަނަ ފަހަރު، މީއެ ފަހަރު" އެވެ. ރަސްމީ މެސްކޮޓް އަކީ ސްނެޕާ އެވެ.


Ranthashi fenumun enmen fen kalhi kohlaifi\nރަންތަށި ފެނި އެންމެން ފެންކަޅިކޮށްލައިފި!\nތަށި މާލެ ގެނެސް ސަޕޯޓަރުންނަށް ތަށި ދައްކާލަނީ --- ފޮޓޯ: މުހައްމަދު އަފްރާހް | އަވަސް\nގައުމީ ޓީމަށް މަރުހަބާ ކިޔަން ބައެއް މީހުން، ބްރިޖު ކޮޅުގައި ޖެހުނީ، ޓީމު ތަށި ހިފައިގެން އައުމުގެ ދެގަޑިއިރު ކުރިންނެވެ. ކޮންމެ މީހަކުވެސް ހެދުން އަޅާފައި ހުރީ، ގައުމީ ކުލަ ރަމްޒު ކޮށްދޭ ރަތް ކުލައިން އެވެ. ސިނަމާލެ ބްރިޖު ސަރަހައްދަށް ޖަމާވި އެތައް ސަތޭކަ މީހުންގެ މަތިން ބާޑުވިއު ޝޮޓެއް ނެގީމާ، ފެންނީ ރަތް ކުލައިން މުޅިތަން ފުރާލާފައިވާ ތަނެވެ.\nރަތް ބުރުގާއެއް ނުވަތަ ރަތް ހެދުމެކެވެ. ބައެއް މީހުން ރަތް ކުލައިގެ ފޮތިކޮޅުތައް ނިއްކުރީގައި އައްސާލައިގެން ހާމަ ކުރަމުން ދިޔައީ ގައުމަށްޓަކައި އޮތް ލޯއްބެވެ. ދިވެހިންގެ ކިބައިގައި ގައުމިއްޔަތެއް ނެތޭ ބުނާ އަވަށްޓެރި ގައުމުތަކުގެ ސިޔާސީ ބައެއް މީހުންނަށް އެ ފޮޓޯތައް ފެނިއްޖެނަމަ އެމީހުންގެ ގަބޫލު ކުރުން ދޮގުކަން މިއަދު ހާމަވާނެ އެވެ.\nސިޔާސީ ގޮތުން، ގިނަ ހަރަކާތްތަކެއް ހިނގަމުންދާ ދުވަސްކޮޅެއް ނަމަވެސް، ދިވެހިން ބްރިޖު ސަރަހައްދަށް ޖަމާ ކުރީ ގައުމަށްޓަކައި އޮތް ލޯއްބެއްގެ ސަބަބުންނެވެ. ސިޔާސީ ގޮތުން ސަރުކާރާ އެއް ހިޔާލަކަށް ނާދެވޭ މީހުންނަށްވެސް، ބްރިޖު ސަރަހައްދަށް އާދެވުނީ ގައުމީ ޓީމަށްޓަކައި އޮތް ލޯއްބެގެ ސަބަބުންނެވެ. އެ މީހުން އައީ ސިޔާސީ މީހަކަށް ތާއީދު ކުރާތީއެއް ނޫނެވެ. އެތަނަށް އެތައްހާސްބައެއް އެއްވީ، ގައުމީ ޓީމަށްޓަކައި ގައުމަށް ޓަކައި ހިތުގައި އޮތްލޯބި ދައްކާލާށެވެ.\nތައްޓަށް މަރުހަބާ ކިޔަން ބްރިޖު ސަރހައްދަށް މީހުން ޖަމާވެފައި --- ފޮޓޯ: މުހައްމަދު އަފްރާހް | އަވަސް\n"މިއީކީ ވަކި މީހަކަށް ލިބުނު ކާމިޔާބެއް ނޫން، ވަކި މީހަކަށް ކްރެޑިޓް ނަގަން އުޅުނަސް ހަގީގަތަކީ މިއީ ގައުމަށް ލިބުނު ކާމިޔާބެއް." ބްރިޖު ސަރަހައްދުން ދިމާވި އަޅުގަނޑު ރައްޓެއްސެއްގެ ގާތު އަހާލުމުން އޭނާ ޖޯޝާ ފޯރީގައި ހިޔާލުފާޅުކުރި އެވެ. އޭނާ އަކީ ސިޔާސީ ގޮތުން ސަރުކާރަށް ތާއީދު ނުކުރާ މީހެއްކަން އަޅުގަނޑަށް އެނގެ އެވެ. ގައުމީޓީމަށް ކިޔާ މަރުހަބާގެ ލަވަތަކުން މުޅިތަން އެއް އަޑުކޮށްފައި އޮތް އިރު، އެތަނުން ދިމާވި ކޮންމެ ރައްޓެއްސެއްގެ ޝުއޫރު ހުރީ ހަމަ އެހެން އެވެ. ނަމަވެސް އޭނާވެސް ބްރިޖު ސަރަހައްދަަށް މަރުހަބާ ކިޔަން ގެނުވީ ގައުމީ ޓީމަށާއި ފުޓްބޯޅައަށް އޮތް ލޯއްބެވެ.\nގައުމީ ޓީމަށް މަރުހަބާ ކިޔަންތިބި ބައެއް މީހުން ޓީމާ ސަލާމް ކުރަނީ --- ފޮޓޯ: މުހައްމަދު އަފްރާހް | އަވަސް\nސޯޝަލް މީޑިއާގައި، މުބާރާތާ ގުޅުވައި ދިވެހިން ދައުރު ކުރުވަމުން ދިޔަ ހޭޝްޓެގަކީ، "އިޓްސް ކަމިން ހޯމް" އެވެ. އެއީ މިއަހަރުގެ ވޯލްޑްކަޕުގައި އިނގިރޭސި ގައުމީ ޓީމުގެ ކޯޗް ގެރެތު ސައުތު ގޭޓް ލައިގެން ހުރި ކޯޓުގައިި ލިޔެފައިވާ އިބާރާތަކުން، އިނގިރޭސި ސަޕޯޓަރުން ބޭނުން ކުރި ތީމް އެކެވެ. އިނިގިރޭސި ފުޓްބޯޅައާ ރަށްޓެހި ދިވެހިން އެ އިމްޕޯޓް ކުރީ އިނގިރޭސި ފުޓްބޯޅައިންނެވެ.\nބްރިޖު ސަރަހައްދުގައި އަޅުގަނޑަށް ހުރެވުނީ މީހުން ބޯކޮށް އޮތް ސަރަހައްދެއްގަ އެވެ. ޓީމު ދަތުރު ކުރި ޕިކަޕު ބްރިޖު ކޮޅަށް އަންނަން ފެށުމުން އެތަނުގައި ހުރި ޒުވާނަކު ހަރުއަޑުން ގޮވާލީ؛ "ފައިނަލީ އިޓްސް ކޭމް ހޯމް" އެވެ.\nތަށި، ސަޕޯޓަރުންނަށް ދައްކާލަނީ --- ފޮޓޯ: މުހައްމަދު އަފްރާހް | އަވަސް\nބްރިޖު ކޮޅަށް ޓީމު އައިސް ތަށި ދައްކާލި އެވެ. ފޯރި ނަގަމުން ދިޔަ ދިވެހި ސަޕޯޓަރުންގެ އަޑު އިތުރަށް ގަދަވި އެވެ. ކުޅުންތެރިންނާ ސަލާމް ކުރުމަށް އެތަނަށް އެއްވެ ތިބި މީހުން މަސައްކަތް ކުރި އެވެ. "ތަށި ފެނުމުން ފެންކަޅި ވެއްޖެ،" ބްރިޖު ސަރަހައްދަށް ޖަމާވި މީހެއްގާތު ތަށި ފެނުމުން ކުރެވުނީ ކޮންކަހަލަ އިހްސާސެއްތޯ އެހުމުން ބުންޏެވެ.\nގައުމީ ޓީމުގެ ކުޅުންތެރިންނާއެކު ފޮޓޯ ނަގަން ނުލިބުމުން ބައެއް މީހުން ޝަކުވާވެސް ކުރި އެވެ. "ހަތަރެއް ޖެހިރު މިތަނަށް އައިސްފިން، އެހާ ގިނައިރު މިތާންގައި މަޑުކޮށްގެން ތިބެންޖެހުނު އިރު ކުޅުންތެރިންނާއެކު ފޮޓޯ ނަގަން ލިބުނު ނަމަ ވަރަށް ފުރިހަމަވީސް." ބްރިޖު ސަރަހައްދުން އަންނަމުން މީހަކު ބުންޏެވެ. އެހެން ނަމަވެސް ބައެއް މީހުންނަށް ވަނީ ފޮޓޯ ނެގުމުގެ ފުރުސަތު ލިބިފަ އެވެ. މިއަދު މިދައްކައިދިނީ ގައުމަށް ޓަކައި ދިވެހިން އެއް ބައިވާނެ ކަމެވެ. ސިޔާސީ ފިކުރުތައް އެއް ފަރާތްކޮށް ދިވެހިން މިއަދު ދައްކައިދިނީ ގައުމީ ޖޯޝް އެ މީހުންގެ ކިބައިގައި އޮތްތަނެވެ.


Aa Aharaeku Kylie ge Isthashiganduge Kulayah Badhalu\nއާއަހަރާއެކު ކައިލީގެ އިސްތަށިގަނޑުގެ ކުލަޔަށް ބަދަލު\nއުމުރުން 21 އަހަރުގެ ރިއަލިޓީ ޓީވީ ތަރި ކައިލީ ޖެނާ އަކީ ގިނަ ބައެއް ފޮލޯކުރާ، ގިނަ ބައެއްގެ ލޯބި ހޯދާފައިވާ ފަރާތެކެވެ. 2018 އަށް އަލްވަދާއު ކިޔަމުން އޭނާ ވަނީ އޭނާގެ ސަޕޯޓަރުންނަށް ސަޕްރައިޒެއް ދީފައެވެ.\nއިންސްޓާގުރާމު މެދުވެރިކޮށް އޭނާގެ އާ ފެނިލުން މިދިޔަ އަހަރުގެ 31 ވަނަ ދުވަހު ދައްކާލާފައިވާއިރު ކައިލީގެ އިސްތަށިގަނޑު ފެނިގެންދިޔައީ މަޑު ނޫ ކުލައިންނެވެ. ކައިލީ އަކީ ވަރަށް ގިނައިން އިސްތަށިގަނޑުގެ ކުލަ ބަދަލުކުރާ ފަރާތެކެވެ. މަޑު ނޫކުލަ ޖެއްސުމުގެ ކުރިން އޭނާގެ އިސްތަށިގަނޑު ހުރީ ބުލޮންޑު ކޮށްފައެވެ.\nކައިލީގެ އާ ފެނިލުމާއެކު ކުޑަ ވަގުތުކޮޅެއްގެ ތެރޭގައި އޭނާ އަށް ވަނީ ގިނަ ލައިކްސް ލިބިފައެވެ. އުމުރުން 21 އަހަރުގެ ކައިލީ އަކީ ކައިލީ ކޮސްމެޓިކްސުގެ ވެރިފަރާތެވެ.\nކައިލީގެ އުމުރުން 10 މަހުގެ އަންހެން ކުއްޖަކު ހުރެއެވެ. އެއީ އޭނާގެ ލޯބިވެރިޔާ ޓްރަވިސް ސްކޮޓް އަށް ލިބިފައިވާ ކުއްޖެކެވެ. ދެމީހުން ލޯބީގެ ގޮތުން 2017 ވަނަ ގުޅިފައިވާއިރު އެދެމީހުން ކައިވެނި ކުރަނީ ކޮން އިރަކު ކަމެއް އަދި އެނގިފައެއް ނުވެއެވެ. ނަމަވެސް ވަރަށް އަވަހަށް ދެމީހުން އެންގޭޖުވާނެ ކަމަށް ރިޕޯޓުތައް ބުނެއެވެ.


IMAGU Council bahus April6gai - Ihavan Online\nApr 02, 2021 20:10\nއިމަގު ޖަމިއްޔާއިން ކައުންސިލް ބަހުސް އެއް ބާއްވަނީ\nއަންނަ އޭޕްރީލް މަހުގެ 10 ވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބުގައި ހއ. އިހަވަންދޫ ކައުންސިލްގެ ރައީސް ކަމަށް ވާދަކުރައްވާ ކެންޑިޑޭޓުންގެ މެދުގައި ބަހުސް އެއް ކުރިއަށް ގެންދިއުމަށް ނިންމާފައިވާ ކަމަށް އިހަވަންދޫ މަސްވެރިންގެ ގުޅުން (އިމަގު) ޖަމިއްޔާއިން ހާމަކޮށްފިއެވެ.\nއިމަގު ޖަމިއްޔާގެ މީޑިއާ ކޯޑިނޭޓަރ ސަޢުދުﷲ އަޙުމަދު، މިނޫހަށް މައުލޫމާތު ދެއްވަމުން ވިދާޅުވީ، އިހަވަން އޮންލައިންއާއި ގުޅިގެން އިމަގުން ކުރިއަށް ގެންދިއުމަށް ހަމަޖެހިފައިވާ މިބަހުސް، ކައުންސިލްގެ ރައީސްކަމަށް ވާދަކުރާ ކެންޑިޑޭޓުންނަށް ހާއްސަކޮށްފައިވީނަމަވެސް، ކައުންސިލް މެމްބަރުކަމަށް ވާދަކުރައްވާ ކެންޑިޑޭޓުން ތައާރަފުކޮށްދިނުމުގެ ފުރުސަތު ދިނުމަށް ހާއްސަ ކުރެވިފައިވާ ސެގުމެންޓެއް ބަހުސްގައި ހިމަނާފައި ވާނެ ކަމަށެވެ. މި ބަހުސްގައި އިހަވަންދޫކައުންސިލްގެ ރައީސްކަމަށް ވާދަކުރައްވާ ދެކެންޑިޑޭޓުންވެސް ބައިވެރިވެ، ބަހުސްގެ މައުލޫމާތު ދިނުމުގެ ބައްދަލުވުމުގައި ބައިވެރިވެފައިވާ ކަމަށް ސައުދު ވިދާޅުވިއެވެ.\nއިހަވަންދޫ ކައުންސިލްގެ ރައީސްކަމަށް2ކެންޑިޑޭޓުން ވާދަކުރައްވައެވެ. އެއީ ޕީޕީއެމްގެ ޓިކެޓުގައި ވާދަކުރައްވާ، އަޙްމަދު ޞަބާހު، ހަނދުވަރީނާޒް / ހއ. އިހަވަންދޫ އާއި އެމްޑީޕީގެ ޓިކެޓުގައި ވާދަކުރައްވާ، މުޙައްމަދު ރަޝީދު، ރާނާގެ / ހއ. އިހަވަންދޫ އެވެ.\nބަހުސްގައި ޖުމުލަ5ދާއިރާއަކުން ކެންޑިޑޭޓުންނަށް ސުވާލުކުރުމަށް ހަމަޖެހިފައިވާއިރު، އޯޑިއަންސް ސުވާލުގެ ސެގުމެންޓެއްވެސް ބަހުސްގައި ހިމެނޭނެ ކަމަށް އިމަގު ޖަމިއްޔާއިން މައުލޫމާތު ދެއްވައެވެ.\nއިމަގު ކައުންސިލް ބަހުސް އަކީ ލޯކަލްކައުންސިލްތަކުގެ އިންތިޚާބުގައި އިހަވަންދޫ ކައުންސިލަށް ވާދަކުރައްވާ ކެންޑިޑޭޓުން ރައްޔިތުނަށް ތަޢާރަފުކޮށްދިނުމާއި ކެންޑިޑޭޓުންގެ ތަސައްވަރާއި ސިޔާސަތުތައް ރައްޔިތުންނަށް ހާމަކޮށްދިނުމުގެ ފުރުސަތު ފަހިކޮށްދިނުމުގެ މަޤުސަދުގައި ކުރިއަށްގެންދާ ބަހުސް އެކެވެ. އިމަގު ޖަމިއްޔާއިން މީގެން ކުރިން 2014 ވަނަ އަހަރު ވަނީ އިހަވަންދޫ ރަށުކައުންސިލް އަދި އަތޮޅު ކައުންސިލްގެ އިހަވަންދޫ ދާއިރާއަށް ވާދަކުރެއްވި ކެންޑިޑޭޓުންގެ މެދުގައި ބަހުސްއެއް ކުރިއަށްގެންގޮސްފައެވެ. އަދި އެއަހަރު އޮތް ރައްޔިތުންގެ މަޖިލީހުގެ އިންތިހާބުގައި އިހަވަންދޫ ދާއިރާއަށް ވާދަކުރެއްވި ކެންޑިޑޭޓުންގެ މެދުގައިވެސް ބަހުސްއެއް ބާވާފައިވެއެވެ. މިބަހުސްތަކަކީ އާއްމުންގެ ތަރުހީބު ވަރަށްބޮޑަށް ލިބުނު ބަހުސް ތަކެއްކަން ފާހަގަކޮށްލެވެއެވެ.\nއިމަގު ކައުންސިލް ބަހުސް މޮޑަރޭޓް ކޮށްދެއްވާނީ އިހަވަން އޮންލައިންގެ އެޑިޓަރ އަލްފާޟިލް މުހައްމަދު އަބުދުއްސަމަދު އެވެ. އިމަގު ކައުންސިލް ބަހުސް ބޭއްވުމަށް ހަމަޖެހިފައިވަނީ މިހިނގާ އޭޕަރީލް މަހުގެ6ވާ އަންގާރަ ދުވަހުގެރޭ އިހަވަންދޫ އޯޕަންސްޓޭޖު ސަރަހައްދުގައެވެ. މި އިވެންޓު އިހަވަން އޮންލައިން އިން ލައިވް ކުރާނެ ކަމަށް އިހަވަން އޮންލައިން އިން މައުލޫމާތު ދެއެވެ.


Aisthath Fuwadh: Filmy dhaairaai dheke varah loabivay | Mihaaru\nއައިޝަތު ފުވާދު ތައުފީގް: ފިލްމީ ދާއިރާ އަށް ވަރަށް ބޮޑު ޝައުގުވެރި ކަމެއް ހުރޭ.\n"ހުޅުދާން" ގެ ރިސާހަލެއްގެ ތެރޭގައި ފިލްމުގެ ޓީމުގެ ބައެއް މެމްބަރުންނާ އެކު އައިޝަތު.\nމަޖޫ އާއި ރަވީ އާ އެކު އައިޝަތު.\nއައިޝަތު ފުއާދު: ފިލްމީ ދާއިރާ ދެކެ ވަަރަށް ލޯބިވޭ\n06 ޖުލައި 2016 - 07:01\nއައިޝަތު ފުއާދު ތައުފީގޭ ބުނެފި ނަމަ، ގިނަ ބަޔަކަށް ފަހަރުގައި ނޭނގި ދާނެ އެވެ. އެކަމަކު 2014 ގައި ރިލީޒްކުރި ފިލްމް "ހުޅުދާން" ގެ ނަމާ އެކު އެ ނަން އަންނަ ނަމަ، އެއީ ކާކުކަން މިހާރު އެނގޭނެ އެވެ. އޭނާއަކީ އެ ފިލްމުގެ ޑައިރެކްޓަރެވެ.\n"ހުޅުދާން" މިހާރު މި އޮތީ ވައިޑް ސްކްރީން ފޯމެޓްގައި ޝްވެކް ސިނަމާ އަށް އައުމުގެ މަގުމަތީގަ އެވެ. މިއީ އައިޝަތު ލިޔެ، ޑައިރެކްޓް ކުރި ފުރަތަމަ ފިލްމެވެ.\nއޭނާއަކީ ރާއްޖޭގެ އެހާމެ މަޝްހޫރު އާއިލާއަކަށް ނިސްބަތްވާ މީހެކެވެ. ހާއްސަކޮށް މުނިފޫހިފިލުވުމުގެ ދާއިރާގަ އެވެ. ހެންވޭރު ހާޖަރާގެ ތައުފީގުގެ އާއިލާ އަށް ނިސްބަތްވާ އައިޝަތަކީ ރާއްޖޭގައި މިހާރު ތިބި އެންމެ މޮޅު ޑައިރެކްޓަރުންގެ ތެރޭގައި ހިމެނޭ މުއުމިން ފުއާދުގެ ކޮއްކޮ އެވެ.\nބޭބެ މުއުމިނަކީ "ލޫދިފާ" އާއި "ހެޕީ ބާތު ޑޭ" ފަދަ މޮޅު ފިލްމުތަކެއް ބެލުންތެރިންނާ ހަމައަށް ގެނެސް ދިން ޑައިރެކްޓަރެވެ. މުއުމިންގެ ފިޔަވަޅު މަތިން އައިޝަތު ހިނގުމަކީ ހައިރާން ވާން ޖެހޭ ވަރުގެ ކަމެއް ނޫނެވެ.\n"ހުޅުދާން" ގެ ޓްރެއިލާ\nއަނެއްކޮޅުން އޭނާގެ ފިރިމީހާ ޕްރޮޑިއުސަރު މުހައްމަދު އަލީ (މޮގާ) އަކީ ރާއްޖޭގައި މި ވަގުތު އެންމެ ހަރަކާތްތެރި އެންމެ ކާމިޔާބު ސްޓޫޑިއޯ ޑާކް ރެއިން އެންޓަޓައިންމަންޓްގެ ވެރިޔާ އެވެ. އެހެންވެ ހުރިހާ ދިމާލަކުން ވެސް އައިޝަތުގެ ވަށައިގެން ވަނީ މުނިފޫހިފިލުވުމުގެ ކަންތަކެވެ. މިއީ އޭނާ އެހާމެ ލޯބިވާ، ޝައުގުވެރިވާ ދާރިއާއެކެވެ.\n"ތެދަށް ބުނަންޏާ ވަރަށް ކުޑައިރުއްސުރެ ވެސް ވަރަށް ޝައުގުވެރިކަން ހުންނަ ދާއިރާއެއް ފިލްމީ ދާއިރާއަކީއަކީ،" ކުރިން ޓީޗަރަކަށް އުޅުނު އައިޝަތު ބުންޏެވެ.\n"އެހެންވެ އަބަދުވެސް ހިތުގައި އޮވޭ ފިލްމީ ދާއިރާގެ ކޮންމެވެސް ކަމެއްގައި އުޅޭނަމޭ. އަބަދުވެސް ލިޔުންތެރި ކަމަށް ވަރަށް ބޮޑު ޝައުގުވެރިކަމެއް ހުރޭ."\n"ހުޅުދާން" އިން އައިޝަތު ޑައިރެކްޝަނަށް ނިކުތީ، ހަމަ ހުރެފައެއް ނޫނެވެ. އޭނާ ވަނީ ފިލްމެއްގެ "ހިތް" ގޮތުގައި ބަލާ ސްްކްރީންޕްލޭ ހަދަން ދަސްކުރަން ސްކްރިޕްޓް ރައިޓިން ޑިޕްލޮމާއެއް ހަދައިފަ އެވެ.\n"ހުޅުދާން" ގެ މަންޒަރެއްގައި ރޯނު ހަސަން މަނިކާއި މަޖޫ.\n"ހުޅުދާން" ވުޖޫދަށް އައީ އެ ތަޖުރިބާގެ އަލީގައި ލިޔުނު ސްކްރިޕްޓާ އެކުގަ އެވެ. އެއީ ގާތްގަނޑަކަށް ދޮޅު އަހަރުގެ މަސައްކަތެވެ.\n"ވަރަށް ބޮޑަށް ރިސާޗްކޮށްގެން، ވަރަށް ބޮޑަށް ފިލްމަށް ތައްޔާރުވެގެން ފިލްމު ހަދާފައި އޮތީ،" އުމުރުން ދުވަސްވީ ފިރިހެނެއްގެ ހަޔާތުގެ ވާހަކަ ކިޔައިދޭ ފިލްމާ ބެހޭ ގޮތުން އައިޝަތު ބުންޏެވެ. "ވަރަށް ހިތްހަމަޖެހޭ ފިލްމާ ދޭތެރޭ."\nއޭނާ ބުނީ އެންމެ ބޮޑު ހިތްހަމަޖެހުމެއް ލިބުނީ ރާއްޖޭން އެންމެ މޮޅު ކަމަށް ފާހަގަކުރެވޭ ޑައިރެކްޓަރު އަދި ބޭބެ މޫމިން "ހުޅުދާން" ބަލައިފައި ދިން ކޮމެންޓްތަކުން ކަމަށެވެ.\n"ބޭބެއަކީ މޮޅު ޑައިރެކްޓަރަކަށް ވި ނަމަވެސް އަޅުގަނޑު ބޭނުންވީ ފުރަތަމަ ޑައިރެކްޝަންގައި ވަރަށް އިންޑިޕެންޑެންޓްކޮށް މަސައްކަތްކޮށް، އަހަރެންގެ ހުރި ޕޮޓެންޝަލް އަމިއްލަ އަށް ނެރެގެން އެކަން ސާބިތުކޮށް ދޭން،" މިދިޔަ އަހަރު ސާކް ފިލްމް ފެސްޓިވަލްގައި ވާދަކުރި ފިލްމާ ބެހޭ ގޮތުން އައިޝަތު ބުންޏެވެ.\n"އަޅުގަނޑުމެން ދެ މީހުން ފިލްމީ ކަންކަމާ ގުޅޭ ގޮތުން ވަރަށް ޑިސްކަން ކުރަން. ހާއްސަކޮށް ބަލާ ފިލްމުތަކާ ބެހޭ ގޮތުން. އެކަމަކު އަމިއްލަ ވޯކް ދެ މީހުން ޝެއާކޮށެއް ނަހަން. އެއީ ކަންނޭނގޭ ރަނގަޅު ގޮތަކީ ވެސް."\nސާކް ފިލްމް ފެސްޓިވަލްގައި "ހުޅުދާން" ޕްރިމިއާ ކުރި ޝޯގައި އައިޝަތު ޓީމްގެ ބައެއް މެމްބަރުންނާ އެކު.\nއައިޝަތު ބުނީ އޭނާ ހުރީ ޑައިރެކްޓަރެއްގެ ގޮތުގައި ކުރިއަށް އޮތް ތަނުގައި ވެސް މަސައްކަތްކޮށް، ރަނގަޅު ފިލްމުތަކެއް ބެލުންތެރިންނާ ހަމައަށް ގެނެސް ދޭން ތައްޔާރަށް ކަމަށެވެ.\n"ހުޅުދާން" އާ އެކު އޭނާ އަށް ލިބުނު އެންމެ ބޮޑު އެއް ހިތްހަމަޖެހުމަކީ ރާއްޖޭން އެންމެ ކަމުދާ އެކްޓަރު ރޯނު ހަސަން މަނިކާ އެކު، ފުރަތަމަ ފިލްމުގެ މަސައްކަތް ކުރަން މަގުފަހިވުމެވެ.\n"އަޅުގަނޑު ބުނާނީ ހުޅުދާންއަކީ ވަރަށް އެންރިޗިން އެކްސްޕީރިއަންސެކޭ. ވަރަށް ގިނަ އެއްޗެހި ދަސްވި އޭގެ ތެރެއިން،" އައިޝަތު ބުންޏެވެ.\nހިންދީ ފިލްމުތަކާއި އިނގިރޭސި ސިލްސިލާތަކަށް ވެސް ވަރަށް ބޮޑު ޝައުގުވެރިކަމެއް ދޭ ޑައިރެކްޓަރު ބުނީ ރާއްޖޭން އެންމެ ކަމުދާ ބަތަލާއަކީ ނިއުމާ މުހައްމަދު ކަމަށެވެ.\n"އެކަމަކު އަދި އެއްގޮތަކަށް ވެސް ބުނާކަށް ނޭނގޭ ދެން ފިލްމެއްގެ ޑައިރެކްޝަން ހަދާނެ ދުވަހެއް،" މި ވަގުތު ދެވަނަ ދަރިފުޅަށް ބަލިވެ އިން ޑައިރެކްޓަރު ބުންޏެވެ. "އެކަމަކު މިހާރު ވެސް އަހަރެން ލިޔެފައި އޮތް ދެ ސްކްރިޕްޓެއް އެބަ އޮތް."\nއައިޝަތު ބުނީ ފިރިމީހާ މޮގާއަކީ އޭނާ ކުރިއަށް ދާން އޮތް އެންމެ ބޮޑު ހިތްވަރު ކަމަށެވެ.\nފިރިމީހާ މޮގާ އާއި ދަރިފުޅު ކައިލީން އާއި ބަތަލާ މަޖޫއާ އެކު އައިޝަތު (ކ).\n"މުހައްމަދު [މޮގާ] އަބަދުވެސް ވަރަށް ހެލްޕްފުލް ވާނެ. އަސްލު ހުޅުދާން ޑައިރެކްޓް ކުރީ އޭގެ ސްކްރިޕްޓް މޮގާ އަށް ވަރަށް ކަމުގޮސްގެން ސީދާ އަހަރެން އޭތި ޑައިރެކްޓް ކުރަން އެދިގެން،" އޭނާ ބުންޏެވެ. "ކޮންމެ ވަގުތެއްގައި ވެސް އެންމެ ކައިރީގައި ކަންކަން ޝެއާ ކުރަން މުހައްމަދު ހުންނާނެ."\nއައިޝަތު ބުނީ ފިލްމީ ދާއިރާއަކީ އަންހެނުން ވެސް ކުރިއަށް ދާން ރަނގަޅު ދާއިރާއެއް ކަމަށެވެ. އެހެންވެ ދާއިރާގެ ކުރިމަގު އޭނާ ދެކެނީ ވަރަށް އުުޖާލާކޮށެވެ. "ހުޅުދާން" އާ އެކު އޭނާގެ ނަން ވެސް މިހާރު އޮތީ އަންހެން ޑައިރެކްޓަރުން މަދު ރާއްޖޭގެ އަންހެން ޑައިރެކްޓަރުންގެ ލިސްޓުން މިހާރު ޖާގަ ހޯދައިފަ އެވެ.\n"ވަކި އަންހެނަކަށް ވެގެން ކުރިއަށް ނުދެވޭނެ ދާއިރާއެއް ނެތް ކަންނޭނގޭ. ދިވެހިންގެ ތެރޭގައި ވަރަށް ޓެލެންޓެޑް މީހުން އެބަތިބި. ބޭނުން ވަނީ ހިތްވަރާ އެކު ކުރިއަށް ދިއުން،" އައިޝަތު ބުންޏެވެ.\n"ހުޅުދާން" ގެ ބަތަލާ މަރިޔަމް މަޖުދާ (މަޖޫ) އާ އެކު އައިޝަތު (ކ)\nއޭނާގެ ހުނަރު ބެލުންތެރިންނަށް އެންމެ ރަނގަޅަށް މިހާރު ވަޒަންކޮށްލެވޭނީ "ހުޅުދާން" ބަލާލައިގެންނެވެ. އެހެންވެ ޝްވެކް ސިނަމާ އަށް މިސްރާބު އަނބުރައިލާށެވެ. މި މަހުގެ 14 ވަނަ ދުވަހުގެ ރޭ އަޅުވާ ފިލްމުގެ ޓިކެޓް މިހާރު އަންނަނީ ވިއްކަމުންނެވެ.\n"މި ފިލްމަކީ ކަންކަމާ ދޭތެރޭ އެއް ފަޅިން ވިސްނާ ވިސްނުމަށް ބަދަލުތަކެއް ގެނުވައިދޭނެ ފިލްމެއްގެ ގޮތުގައި ސިފަކުރާނީ. ޗެލެންޖެއްގެ ގޮތުގައި އަޅުގަނޑު ދައްކާފައި ހުންނާނީ ވެސް ކޮންމެ ކަމެއްގައި ވެސް ދެކޮޅަށް ވިސްނައި، ޕޮޒިޓިވްކޮށް ކަންކަމާ ދޭތެރޭ ވިސްނުން މުހިއްމުކަން،" އެންމެ ކަމުދާ ދިވެހި ފިލްމުތަކަކީ "ހެޕީ ބާތު ޑޭ" އާއި "ވާށޭ މަށާއެކީ" ކަން ފާހަގަކުރަމުން އުންމީދީ ޑައިރެކްޓަރު ބުންޏެވެ.


މީދޫ ޓާރފް ދަނޑުގެ ސަބް ބޭސް ހެދުމަށް ސަރވޭ ފަށައިފި – Meedhoo Times\nމީދޫ ޓާރފް ދަނޑުގެ ސަބް ބޭސް ހެދުމަށް ސަރވޭ ފަށައިފި\nOctober 19, 2020 | އިބްރާހިމް ރަފްހާން\nރ. މީދޫގައި ތަރައްޤީ ކުރާ ޓާރފް ފުޓުބޯޅަ ދަނޑުގެ ސަބް ބޭސް ހެދުމަށް ބޭނުންވާ ސާވޭ ހެދުމުގެ މަސައްކަތް ފަށައިފިއެވެ.\nސަބް ބޭސް ހެދުމަށް ހަވާލުކޮށްފައިވާ ރޯޑް ޑިވެލޮޕްމެންޓް ކޯރޕަރޭޝަން، އާރު.ޑީ.ސީގެ5މެމްބަރުންގެ ސާރވޭ ޓީމަކުން މި މަސައްކަތް ފަށާފައިވަނީ މިއަދުއެވެ. މިއަަހަރުގެ މާރިޗު މަސް ތެރޭގައި އާރު.ޑީ.ސީއާއި ހަވާލުކުރި މި މަސައްކަތް ނުފެށި ލަސްވެފައިވަނީ ކޯވިޑާއި ގުޅިގެން ޕީ.އެސް.އައި.ޕީގެ މަޝްރޫޢުތައް ވަގުތީގޮތުން މެދުކަނޑާލުމަށް ފިނޭންސް މިނިސްޓްރީން ނިންމުމުންނެވެ.\nމި މަސައްކަތް ފަށައިގެން ކުރިއަށް ގެންދިއުމަށް މިހާރު ފިނޭންސް މިނިސްޓްރީންނާއި ޔޫތް މިނިސްޓްރީންވެސް ވަނީ ހުއްދަ ދީފައެވެ. މަޢުލޫމާތު ލިބޭ ގޮތުގައި ދަނޑުގެ ސަބް ބޭސް މަސައްކަތް ރަސްމީކޮށް ފެށުމަށް އާރު.ޑީ.ސީގެ މެނޭޖިންގ ޑިރެކްޓަރު މޫސާ އަލީ މަނިކު އަދި ޔޫތް މިނިސްޓްރީގެ ސްޓޭޓް މިނިސްޓަރެެއް މި މަސްތެރޭގައި މީދޫއަށް ވަައިގަންނަވާނެއެވެ.\nމީދޫގައި ތަރައްޤީ ކުރާ ޓާރފް ދަނޑު ތަރައްޤީ ކުރުމަށް ހަމަޖެހިފައިވަނީ2ނަމްބަރު ދަނޑުގެ ގޮތުގައި މިހާރު ބޭނުން ކުރަމުން އަންނަ ދަނޑުގައެވެ. މި މަޝްރޫޢުއަކީ ދަޢުލަތުގެ ބަޖެޓުން6މިލިއަން ރުފިޔާ ހަރަދުކޮށްގެން ކުރިއަށް ގެންދާ މަޝްރޫޢުއެކެވެ.


Ha. Uligan | Mihaaru\nޔޮޓުތަކުން ނަގާ ފީގެ 75 ޕަަސެންޓު ކުޑަކޮށްފި\nހއ. ހުލިގަމުގައި ޔޮޓް ޓޫރިޒަމް ފުޅާ ކުރުމަށް ކުރިއަށްގެންދާ މަސައްކަތްތަކުގެ ތެރެއިން، ޔޮޓްތަކުން ކަސްޓަމްސް އަށް ނަގާ ފީ 75 ޕަސެންޓު ކުޑަކޮށްފި އެވެ.\nޔޮޓުގައި ކަނޑަށް ނުކުތްއިރު، އެމްބާ ލިމްގެ ދެމަފިރިންނާއި ދެ ދަރިންގެ މިސްރާބު ހުރީ މެލޭޝިއާ އިން ސްރީ ލަންކާއަށެވެ. އެކަމަކު ވަކި ހިސާބަކުން، ރާއްޖެ އަންނަން ނިންމައި، އުލިގަމު ބަނދަރަށް ގާތް ކުރީ މިދިޔަ މާޗު މަހުގެ 16 ވަނަ ދުވަހު އެވެ. އެ މީހުންނަށް ރާއްޖެ އާދެވުނީ ކޮރޯނާވައިރަސްގެ ފުރަތަމަ ކޭސް މާލެތެރެއިން ފެނި، ވެރިރަށް...\nމި ވައިރަސް އޭނާގެ ގައިން އެހެން މީހަކަށް ފެތުރޭކަށް ބޭނުމެއް ނުވެ އެވެ؛ މުޅި ދުނިޔެ ނާމާންކުރަމުން ކޮވިޑް-19 ރާއްޖެއާ ހިސާބަށް ވެސް އައިއިރު، ހއ. އުލިގަމުގެ މި 27 އަހަރުގެ ޒުވާނާ ހުރީ މި އަޒުމުގަ އެވެ. މި ބަލީގައި މީހުން މަރުވަމުން ދިޔަ އަދަދާއި ސިއްހީ ގޮތުން ކުރިއަރާފައިވާ ގައުމުތަކަށް ގޮތް ހުސްވެ، ކުރިމަތިލާން ޖެހިފައިވާ...\nމޮނިޓަރިންގެ ހާލަތުން އުލިގަމު ނަގައިފި\nމާލެ ފިޔަވައި އެންމެ ފުރަތަމަ ކޮވިޑް-19 ގެ ޕޮޒިޓިވް ކޭސްއެއް ފެނުނު ހއ. އުލިގަމުން ޓެސްޓު ކުރި އިތުރު ސާމްޕަލްތައް ނެގެޓިވް ވުމުން، މޮނިޓަރިންގެ ހާލަތުން އެ ރަށް ނަގައިފި އެވެ.\nކޮވިޑް-19: މާލެ ފިޔަވައި އެހެން ރަށަކުން ކޭސްއެއް\nކޮވިޑް-19 އަށް ޝައްކުވެގެން ހއ.އުލިގަމުން ޓެސްޓު ކުރި މީހާ ޕޮޒިޓިވް ކަމަށް އެޗްޕީއޭއިން ބުނެފި އެވެ.\nFebruary 05, 2020 16\nފީތައް ކުޑަކުރާތީ އުލިގަމަށް ޔޮޓްތައް އަންނަން ފަށައިފި\nހއ. އުލިގަމުގައި ޒަމާނުންސުރެ ގިނަ އަދަދަކަށް ޔޮޓް ބަނދަރުކުރަމުން އައި ނަމަވެސް، ސަރުކާރުގެ ގަވައިދުތަކުގެ ސަބަބުން ޔޮޓު އައުން ގާތްގަނޑަކަށް ހުއްޓުމަކަށް އައިސްފައި އޮންނަތާ ހަ އަހަރު ފަހުން ގަވައިދުތައް އިސްލާހުކުރާ ކަމުގެ ޚަބަރާ އެކު ޔޮޓް އައުން ގިނަވެއްޖެ އެވެ.\nއުލިގަމު ޔޮޓް މަހާސިންތާ ނިންމާލައިފި\nހއ. އުލިގަމަށް ހާއްސަކޮށްގެން ކަސްޓަމްސްގައި ކުރިއަށްގެންދިޔަ "ޔޮޓު މަހާސިންތާ" ނިންމާލައިފި އެވެ.\nއުލިގަމަށް ޔޮޓް ނާންނަ ސަބަބު ހައްލު ނުކުރާތީ ޝަކުވާ\nގިނަ އަދަދެއްގެ ޔޮޓް ފަހަރު ކުރިން ބަނދަރު ކުރާ ހއ. އުލިގަމަށް ޔޮޓް އައުން ސަރުކާރުގެ ގަވައިދުތަކާއި އުސޫލުތަކުގެ ސަބަބުން ވަރަށް ބޮޑަށް މަދުވެފައިވާ މައްސަލަ ހައްލުކުރުމުގެ ވައުދު ސަރުކާރުން ފުއްދުން ލަސްވާތީ ޔޮޓް ފަހަރުގެ އެޖެންޓުން ކަންބޮޑުވުން ފާޅުކޮށްފި އެވެ.\nމޯލްޑިވްސް ޓޫރިޒަމް ޑިވެލޮޕްމެންޓް ކޯޕަރޭޝަން (އެމްޓީޑީސީ) އިން ހއ. އުލިގަމުގައި ހަދަން އުޅުނު 100 އެނދުގެ ހޮޓަލާ ގުޅޭ ކަންކަމަށް ކުރި ހަރަދު ދެނެގަތުމުގެ މަސައްކަތް ޓޫރިޒަމް މިނިސްޓްރީން ފަށައިފި އެވެ.\nJune 05, 2019 1\nއުތުރުގެ ރަށްރަށުގައި ފެންބޮޑުވަނީ، މޫސުން ވަނީ ގޯސް\nއުތުރުގެ އަތޮޅުތަކަށް މިހާރު ކުރަމުންދާ ގަދަ ވިއްސާރައިގައި ބޯކޮށް ވާރޭ ވެހި ބައެއް ރަށްރަށުގައި ފެން ބޮޑުވެއްޖެ އެވެ.\nހޮނު އެޅުމުން ލައްކައެއްހާ ރުފިޔާގެ ސާމާނު ހަލާކުވި\nހއ. އުލިގަމަށް ރޭ ކުރި ވިއްސާރާގައި ހޮނު އެޅުމުގެ ސަބަބުން ލައްކައެއްހާ ރުފިޔާގެ އިލެކްޓްރޯނިކް ސާމާނަށް ގެއްލުން ލިބުނު ކަމަށް އެ ރަށު ކައުންސިލުން މިއަދު ބުނެފި އެވެ.\nއުލިގަމަށް ހޮނުއަޅައި ގެއްލުންވެއްޖެ\nހއ. އުލިގަމަށް ކުރި ވިއްސާރާގައި ހޮނު އަޅައި ބައެއް ގޭގައި ހުރި އިލެކްޓްރޯނިކް ސާމާނު ރޭ ހަލާކުވެއްޖެ އެވެ.\nMay 05, 2019 2\nފަސް ރަށެއްގައި ފެނާއި ނަރުދަމާގެ ނިޒާމު ގާއިމުކުރަނީ\nފަސް ރަށެއްގައި ފެނާއި ނަރުދަމާގެ ނިޒާމު ގާއިމު ކުރުމުގެ މަސައްކަތް ދެ އަހަރު ދުވަހުގެ ތެރޭގައި ނިންމުމަށް ޕްލޭނިން މިނިސްޓްރީން ދެ ކުންފުންޏަކާ މިއަދު ހަވާލުކޮށްފި އެވެ.\nSeptember 05, 2018 17\nއުލިގަމަށް ޔޮޓްފަހަރު އަންނާނެ މަގު ފަހިކޮށްދޭނަން:އިބޫ\nރާއްޖެ ހުރަސްކޮށް ދަތުރުކުރާ ޔޮޓްފަހަރަށް އެންމެ ރަނގަޅު މަންޒިލެއްގެ ގޮތުގައި ބެލެވޭ ހއ. އުލިގަމަށް ގިނަ ޔޮޓްތައް އަނެއްކާވެސް އަންނާނެ މަގު، އިދިކޮޅު ކޯލިޝަންގެ ސަރުކާރެއްގައި، ފަހިކޮށްދެއްވާނެ ކަމަށް ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) މިއަދު އެ ރަށުގައި ވިދާޅުވެއްޖެ އެވެ.\nއީރާނުގެ ބޯޓުގެ ދަލެއްގެ ތެރެއިން ޑްރަގް ފެނިއްޖެ\nހއ. އިންނަފިނޮޅު ފަރަށް އުރުނު އީރާނުގެ ބޯޓުގައި އޮތް ކަމަށް ބެލެވޭ ދަލެއްގެ ތެރެއިން މަސްތުވާތަކެތި ހިމެނޭ ދެ ޕެކެޓެއް މިއަދު ފެނިފައިވާ ކަމަށް އުލިގަމު ކައުންސިލުން މިރޭ ބުނެފި އެވެ.\nހއ. އިންނަފިނޮޅު ފަރަށް މިދިޔަ ބުރާސްފަތި ދުވަހު އުރުނު އީރާނު ބޯޓުން ގިނަ އަދަދެއްގެ މަސްތުވާތަކެތި ފެނި، އެތަކެތި ރަށްރަށަށް ލައްގަމުން ދާއިރު އެ ބޯޓާ ބެހޭ އެއްވެސް މައުލޫމާތެއް...\nބޭރުގެ މަސްބޯޓުތައް ހާލުގައި ޖެހިގެން ބައެއް ފަހަރަށް ރާއްޖޭގެ ސަރަހައްދުން ފެނެ އެވެ. އަނެއް ބައި ފަހަރު ގަވާއިދާ ހިލާފަށް ވަދެގެން އުޅެނިކޮށް އަތުލައިގަންނަނީ އެވެ. އެކަމަކު މިއީ...\nހއ. އިންނަފިނޮޅު ފަރަށް މިދިޔަ ބުރާސްފަތި ދުވަހު އުރުނު އީރާނު ބޯޓުގައި ހުރި، މަސްތުވާ އެއްޗެހީގެ ތެރެއިން މޮޅަދޫ ގޮނޑުދޮށަށް މިއަދު ލެއްގީ ދެ ޕެކެޓު މަސްތުވާތަކެތި ކަމަށް އެ ރަށު ކައުންސިލުން ބުނެފި އެވެ.\nJune 17, 2017 31\nއުލިގަމުގެ އާއިލާތަކަށް މެމްބަރު ފައިސާގެ އެހީ ދެއްވައިފި\nއުތުރުގެ އަތޮޅުތަކަށް މި މަހު ކުރީކޮޅު ކުރި ވިއްސާރައިގައި ހއ. އުލިގަމަށް ލިބުނު ގެއްލުންތަކާ ގުޅިގެން، އެ ރަށުގެ އާއިލާތަކަށް ހޯރަފުށީ ދާއިރާގެ މެމްބަރު މުހައްމަދު އިސްމާއިލް ފައިސާގެ އެހީ ރޭ ދެއްވައިފި އެވެ.


Dho?! STORY: Loabi-Dhulakun nuvaaney bayaan. Ep.13.\n"މިންހާލް!!!..." ކުރިމަތީގައި ހުރި މިންހާލް ފެނުމާއެކު ތޫބާގެ މޫނު މައްޗަށް ވެރިވީ ތަފާތު އަސަރެކެވެ. ގަބޫލުކުރަން ދަތިވެފައި އެއްފަހަރު މިންހާލްގެ މޫނަށް ބަލައިލުމަށްފަހު އަނެއް ފަހަރު ލިލިއަންގެ މޫނަށް އޭނާއަށް ބަލައިލެވުނެވެ. އެއިރު އެ ދެލޮލުން ފަނޑު ގޮތަކަށް ކަރުނައިގެ އަސަރު ފާޅުވަމުން ދާން ފަށައި ފިއެވެ.\n"ކަލޭތަ؟؟؟! މިންހާލްގެ ފަހަތުން އައިސް ހުއްޓުމާއެކު ޒައިނަބުގެ ނަޒަރު ސީދާކޮށްލެވުނީ މުނައްވަރާ ދިމާއަށެވެ.\n"ކަލޭ މިގެއަށް އައިސް ތިވަނީ ކޮންކަމަކު ޖެހިގެން؟... ކޮއްލެވުނު ވަރު އަދިވެސް ކުޑައީތަ؟!" ޒައިނަބުގެ އަޑުގައި ވަނީ ހަރުކަށިކަމާއި އިންތިހާ ދަރަޖައިގެ ރުޅިވެރިކަމެވެ. އެވަގުތު ފަހަތުން އައިސް މިންހާލް ޒައިނަބު ހަމައަކަށް އެޅުވޭތޯ މަސައްކަތް ކުރިއެވެ. މުނައްވަރު އެހުރި ގޮތަށް ޖެހި ބުދެއްހެން ހުއްޓެވެ. ދުނިޔޭގެ ޙަޔާތުގައި އެންމެ ފަހަރަކުވިޔަސް، މި އަންހެނާގެ ކުރިމައްޗަށް އައިސް ހުއްޓުމަކީ އޭނާ ފަހަރެއްގައި ވެސް އުންމީދު ކޮށްގެން ހުރިކަމެއް ނޫނެވެ. ރުޅިއާއި ނަފްރަތުން ތުރުތުރު އަޅަމުންދިޔަ ޒައިނަބު ހަމައަކަށް އެޅުވޭތޯ ބަލަމުން ޒައިނަބު ގޮވައިގެން މިންހާލް ގޭތެރެއަށް ހިނގައިގަތެވެ. އެ މަދު ހިނދުކޮޅުގެ ތެރޭގައި ކުރިމަތީ ހުރި ތޫބާއަށް ސިއްރުވެރި ހިނިތުންވުމެއް އޭނާ ރައްދުކޮށްލިއެވެ. ދެން ހަމަ އެ ސިކުންތުގައި ލިލިއަންއާ ހަމައަށްވެސް އެ ނަޒަރު ސީދާކޮށްލެވުނެވެ. ތޫބާގެ އެ ހިމޭންކަމާއި އެ މަޑުމޮޅިކަން އޭނާ ލިލިއަންއާމެދު އެ ކުރާ އުންމީދުތަކުގެ ހުރަހަކަށްވެދާނެކަން މިންހާލްއަށް އެނގެއެވެ. އަހަރުތަކެއް ފަހުން، މީގެކުރިން ދުވަހަކު ތޫބާގެ ބައްޕަ ވެއްޓިގެން އެ ގެއަށް ދިޔަ ދުވަހުވެސް، ތޫބާގެ އެ ސިއްރު ބެލުމާއި އޭނަ ފެނި އެ ނަފްސަށް ވެރިވި ހިމޭންކަން މިންހާލްއަށް ފާހަގަކުރެވުނެވެ.\nޒައިނަބަކީ ކާކުކަން އެނގުމުން ތޫބާގެ ނަފްސަށް ވެރިވި ހިމޭންކަމާއެކު އެ ހުރިތަނަށް ގަނޑުވެފައި ކަހަލަ ގޮތަކަށް ތޫބާއަށް ހުރެވުނެވެ. އަތުގައި އޮތް އައިޑީކާޑު އެވަގުތު ދޮރުކައިރިއަށް އައިސް ހުއްޓުނު ލިލިއަންގެ އަތަށް ލައިދެމުން ތޫބާ ބޭރަށް ނިކުންނަން ހިނގައި ގަތެވެ. ފިސްފިސްވެ ކުދި ކުދިވެފައިވާ ނަފްސާއި މާޒީގެ ހިތި ހަނދާންތަކާއެކު ރޮމުން ދިޔަ ހިތަކާއެކުގައެވެ. އިތުރަށް އެއްވެސް ބަހެއް ނުބުނެ ލިލިއަންއަށް ނުރުހުމުގެ ނަޒަރެއް ދެމުން ހަމަ އެވަގުތު ގެއަށް އަންނަން ބުނަމުން ހިމޭންކަމާއެކު ތޫބާގެ ފަހަތުން މުނައްވަރުވެސް ހިނގައި ގަތެވެ. ގޭގެ ބޭރު ދޮރަށް ނަޒަރު ހުއްޓާލައިގެން އިނދެ އައިސްފައިވާ ގަދަ ރުޅިން ނަފުސު ހަމައަކަށް އަޅުވަން މަސައްކަތް ކުރަމުން ދިޔަ ޒައިނަބަށް އެ މަންޒަރު ފެނުނެވެ.\nއަނުމް އައިސް އެތަނަށް ހުއްޓުނީ އެވަގުތުއެވެ. ޒައިނަބު އިންގޮތާއި މިންހާލް ޒައިނަބުގެ އަތުގައި ހިފަހައްޓަލައިގެން އިނދެ ޒައިނަބު ހަމައަކަށް އަޅުވަން މަސައްކަތް ކުރިގޮތުން ކޮންމެވެސް ކަމެއް ވެއްޖެކަން އަނުމް ދެނެގަތެވެ. އެވަގުތަށް އެންމެ ރަނަގަޅުގޮތަކީ އެތަނުން އަވަހަށް ދިއުންކަން ވިސްނިގެން، ލިލިއަންވެސް ދިއުމުގެ އިޒުނައަށް އެދުނެވެ.\n"އެމީހުން އެއަކީ އޭނާ ހޯދަންތަ؟ އޭނައާއި އެމީހުންނާ އޮތީ ކޮން ގުޅުމެއް؟!" ލިލިއަން ފަސް އެނބުރި ކުރިއަށް އެޅި ފުރަތަމަ ފިޔަވަޅާއެކު ޒައިނަބު ބުނި އެއްޗަކުން ކުއްލިއަށް ހުއްޓި ފަސް އެނބުރި ޒައިނަބުމެން ތިބި ދިމާއަށް އޭނާއަށް ބަލައިލެވިއްޖެއެވެ. އެއިރު މިންހާލްގެ މޫނަށް ބަލަހައްޓައިގެން މިންހާލްގެ ޖަވާބެއްގެ އިންތިޒާރުގައި ޒައިނަބު އިނެވެ.\n"ހީވަނީ މަގުމައްޗަށް އައިޑީ ކާޑު ވެއްޓުނީހެން.. މަންމައަކަށް ނުފެނޭތަ އައިޑީ ކާޑު ދީފަ އެމީހުން އެނބުރި ދިޔަ ތަނެއް!.."\nލިލިއަންގެ މޫނަށް ސިއްރު ނަޒަރެއް ދެމުން މިންހާލް އެހެން ބުނެލުމަށްފަހު އެ މޫނުން ނަޒަރު ވަކިކޮށްލުމަށްފަހު މާ ނޫންގޮތަކަށް އޭނާ ދުރު ބަލައިލިއެވެ. އަނުމް އާއި ލިލިއަން އަށް ވެސް މިންހާލްގެ އެ ގޮތަށް ދޮގުހެދުމުގެ ބޭނުން ނުވިސްނުމުން އެކަކު އަނެކެއްގެ މޫނަށް ބަލައިލެވުނެވެ. މުނައްވަރަކީ ލިލިއަންގެ ކާކުކަން މިންހާލްއަށް ހަމަ ރަނގަޅަށް އެނގޭނެ ކަން އަނުމްއާއި ލިލިއަން އަށްވެސް އެނގެއެވެ. އެމީހުންނަށް ނޭނގެނީ އަމިއްލަ ނަފުސަށާއި މަންމަ އަށް އޮޅުވާލަމުން އޭނާ އެ ބުނި ބަހަކީ އޭނާގެ އަންނަން އޮތް މުސްތަގުބަލަށްޓަކައި އޭނާ ފެށި ހަނގުރާމައެއް ކަމެވެ.\nދުވާލުގެ ބުރަ މަސައްކަތަށްފަހު ލިލިއަންއަށް ގެއަށް އާދެވުނު އިރު އިރު އޮއްސި ހަތެއްވެސް ޖަހައިފިއެވެ. އައިގޮތަށް އައިސް އަތުގައި އޮތް އަތްދަބަސް އެނދު މަތީ ބާއްވަމުން ފެންވަރާލައި ތާޒާވެލުމަށްޓަކައި ލިލިއަންގޮސް ތުވާއްޔާއި އަންނައުނު ނެގިއެވެ. އެއިރު މަޣުރިބް ނަމާދުކޮށް ނިމިގެން ތޫބާ ނަމާދުދޮޅި ބާއްލަނީއެވެ. ތަސްނީމް ކޮޓަރި ތެރެއިން ފެންނަން ނެތުމުން އޭނާ ވީތަނެއް އަހަމުން ތޫބާގެ ޖަވާބަކަށް އިންތިޒާރު ކުރުމެއްނެތި ލިލިއަންގޮސް ފާޚާނާއަށްވަނެވެ.\nފެންވަރައި ނިމި، ހުދު އަތްދިގު ޓީޝާޓަކާއި ކަޅުކުލައިގެ ފުޅާ ހަރުވާޅެއް ލައިގެން ލިލިއަން ފާޚާނާއިން ނިކުތެވެ. އެއިރު އެނދު ގެ އެއްކޮޅުގައި މަޑުމޮޅި ނަޒަރަކުން، ލިލިއަން އަށް ނަޒަރު ހުއްޓާލައިގެން ތޫބާ އިނެވެ.\n"އެގެއަށް ދިޔައީ ކީއްކުރަން؟!" އެއިން ގޮތަށް އިނދެ ތޫބާ އެހިއެވެ. އެމޫނު މަތީގައިވާ އަސަރުތަކުން އެސުވާލުގެ ޖަވާބަކަށް ނުހަނު ބޮޑަށް އޭނާ ބޭނުން ވެފައިވާ ކަން އެނގެން ހުއްޓެވެ.\n"ކޮން ގެއަކަށް؟!... އޯހް އަނުމްގެ ގެ އަށްތަ؟!" ޖަވާބުގައި ލިލިއަން އަށް ވެސް ކޮށްލެވުނީ ސުވާލެކެވެ. ހަނދާންނެތި ފައިވާ ކަމެއް ކުއްލިއަކަށް ހަނދާންވި ހެން ލިލިއަން އެހެން އެހި އިރު އެ ތުންފަތަށް ހިނިތުންވުމެއް ވެރިވެއްޖެއެވެ.\n"އެއީ އަނުމްގެ ގެ ތަ؟!! އަނުމްއާއި މިންހާލްގެ އޮތީ ކޮން ގުޅުމެއް؟!" ތޫބާ ދެންވެސް ކޮށްލީ ސުވާލެކެވެ. އޭނާގެ ހިތާ ސިކުނޑި އެތައް ސުވާލުތަކެއްގެ ތެރޭ ތާށިވެފައި ވާ ކަހަލައެވެ.\n"ކޮއްކޮއާއި ބޭބެއެއްގެ ގުޅުން!" ކިހިނެއްވީ ހާދަ ވަރަކަށް ސުވާލު ތިކުރަނީ؟!" ލިލިއަން އެހެން އަހަމުން ހައިރާންވެފައި ތޫބާގެ މޫނަށް ނަޒަރު ހުއްޓާލިއެވެ. ތޫބާ އިތުރު އެއްޗެއް ނުބުނެ ހިމޭންވިއެވެ. ދެން ފުންނޭވާއެއް ބޭރުކޮށްލަމުން އެނދުގައި ހުރަހަށް އޮށޯވެލައިފިއެވެ. އޭނާގެ އެ ހަރަކާތްތަކަށް ބަލަން ލިލިއަން އަށް ހުރެވުނީ ހައިރާންވެފައެވެ. ތޫބާއަށް ވިސްނުމަކަށް ގެއްލިފައި ކަހަލަގޮތަކަށް އޮވެވުނެވެ. ބައްޕަ މުނައްވަރު ވެއްޓުނު ދުވަހު އަނުމްއާއެކު މިންހާލް އެގެއަށް ވަދެގެން އަންނަތަން ފެނުމުން އޭނާ ހީކުރީ އެދެމެދުގައި އޮތީ މުޅިން އެހެން ކަހަލަ ގުޅުމެއްކަމެވެ.\nމުނައްވަރު ފިހާރައިގެ މަސައްކަތް ނިންމުމަށްފަހު ގެއަށް އައިސް ވަތް އިރު، ދިހަގަޑި ބައިވެ ބޮޑުވަނީއެވެ. ގެއަށް އައި ގޮތަށް އެންމެ ފުރަތަމަ ވެސް އޭނާއަށް ގޮވީ ލިލިއަންއަށެވެ. ބައްޕަ ކުރާނެ ސުވާލުތަކަށް ދޭނެ ޖަވާބެއް ނުވިސްނުނަސް ކިޔަމަންތެރި ދަރިއެއްހެން އޭނާ އައިސް މުނައްވަރުގެ ކުރިމައްޗަށް ހުއްޓުނެވެ. ފަހަތުން ތޫބާއާއި ތަސްނީމްވެސް އައިސް ލިލިއަންގެ ދެފަރާތަށް ހުއްޓެމުން މުނައްވަރު ބުނާނެ އެއްޗެއްގެ އިންތިޒާރުގައި އިސްޖަހާލައިގެން ތިއްބެވެ.\n"ތިދާ ތާކަށް ދިއުން ހަމަ މިހާރު ހުއްޓާލާ! އަހަރެމެން ކަހަލަ ނިކަމެތިން އެކަހަލަ ތަންތަނަށް ވަނީމަ އެމީހުން އަހަރެމެންނާ ދޭތެރޭ ދެކޭނީ ވަރަށް ނުބައި ނަޒަރަކުން.. އެއީ މުއްސަނދި މަހުޖަނުން.. އެމީހުންގެ ތިލަފަތުގައި ފައިސާއާއި ތަނަވަސްކަން ނޫން އެހެން އެއްވެސް އެއްޗެއް ނުކިރޭނެ!... ބައްޕަ އެދެނީ ތި ކުރެހުމުގެ ކަންކަމަށް ތިދާ ގެއަށް ދިއުން ވެސް މިހާރުން މިހާރަށް ދިއުން ހުއްޓާލުން... " ފުން ނޭވާއެއް ބޭރުކޮށްލަމުން މުނައްވަރު ވާހަކަ ދެއްކީ ވިސްނުންތެރިކަމާ އެކުގައެވެ. ދަރިން ދެކެ ރުޅިއައިސް ގެން އެމީހުންނަށް ހެދޭ ގޯސްތައް ރަނގަޅު ކުރުމަކީ މުނައްވަރު ގަބޫލު ކުރާ ސިފައަކަށް ނުވާތީއެވެ.\n"އެކަމަކު ބައްޕާ... މައުރަޒުގަ އަމިއްލަ ކުރެހުންތައް ބައިވެރި ކުރުމުގެ ފުރުސަތުވެސް ލިބިފަ އޮތީ.. ހާދަ ބޮޑު ޗާންސެކޭ އޭރުން ގެއްލޭނީ..!" މުނައްވަރު އިށީނދެއިން ދިމާއިން ތިރިވެލަމުން ލިލިއަން މުނައްވަރުގެ ކަކުލުގައި ބޯއަޅާލިއެވެ. އެ އަޑުގައިވަނީ އާދޭހެވެ. އެހެނަސް މުނައްވަރު ހުރީ ދޫދޭގޮތަކަށް ނޫނެވެ. މާޔޫސްވެ ބަސް ހުސްވީ ލިލިއަްގެ އަނގައިންނެވެ. އޭނާ އެންމެ ދެރަވީ މިންހާލް ފެންނަން އޭނާއަށް ލިބޭ ފުރުސަތުތައް އެހިނދުންފެށިގެން މަދުވެގެން ދާނެތީއެވެ. ޖީހާންގެ އެކުވެރިކަމުގައި ލިލިއަން ގޮސް އުޅޭ ވަގުތުތަކުގައި މިންހާލް އާއްމުކޮށް އެގެއަށް ގޮސް ވެއެވެ. އެކުގައި ހޭދަ ކުރެވެމުން ދިޔަ އެވަގުތު ތަކާއެކު ލިލިއަންއާއި މިންހާލުގެ ގުޅުންވެސް ދިޔައީ ބަދަހިވަމުންނެވެ. އެދެހިތުގައި ޖަހަމުން ދިޔަ ވިންދު އެއް ވިންދަކަށް ބަދަލުވެ އަބަދު ފެންނަން ހިތް އެދެމުން ދާންފެށި ހިސާބަކީވެސް އެއީއެވެ. ހިތުގެ އެހުރިހާ އިހްސާސްތަކަކާއެކުވެސް، ލިލިއަންއަށް ޖެހުނީ މުނައްވަރުގެ ބަސް ގަބޫލު ކުރާށެވެ.\nމާޔޫސްވެ ހުރެ ލިލިއަން ކޮޓަރިއަށް ވަންނަން ހިނގައިގަތެވެ. ކޮޓަރި ދޮރުލެއްޕުމެއްނެތި އޭނާ ގޮސް އެނދުގައި އޮށޯވެލިއެވެ. ތަސްނީމްއާއި ތޫބާ އައިސް ކޮޓަރިއަށް ވަނުމާއެކު އޭނާ ލޯމަރާލިއެވެ. އިތުރަށް އެއްވެސް މީހަކާ ވާހަކަ ދައްކާ ވަރަށްވުރެ އޭނާ އެވަގުތު އޮތީ ފޫހިވެފައެވެ. ގަޑިން ރޭގަނޑު ބާރަޖަހާ ބޮޑުވިއިރު މުޅި ކޮޓަރިތެރެއަށް ހިމޭންކަން ވެރިވެއްޖެއެވެ. ބާލީސް ދަށުގައި އޮތް ފޯނު ވައިބްރޭޓް ވީ އެވަގުތުއެވެ. ފޯނު ބަލައި ލިއިރު ނުދަންނަ ނަންބަރަކުން މެސެޖެއް އައިސްފައި އޮތެވެ.\n"ވަރަށް އަވަހަށް ގޭ ދޮރުއަށި ކައިރިއަށް ނުކުމެބަލަ! – މިންހާލް-" މެސެޖް ކިޔާލުމާއެކު ލިލިއަންގެ ތުންފަތަށް ހިނިތުންވުމެއް ވެރިވިއެވެ. ކޮޓަރިއަށް ވެރިވެފައިވާ އޮރެންޖް އަލިކަމުގެ ތެރެއިން ތޫބާއާއި ތަސްނީމް އަށް އޭނާ ބަލައިލިއެވެ. ދެމީހުންވެސް ނިދާފައި ތިބުމުން ހިތްހަމަ ޖެހުމުގެ ނޭވާއެއް އޭނާއަށް ބޭރުކޮށްލެވުނެވެ. ދެން އެނދުން ތެދުވެ ހޭވިފައިވާ ފަން އިސްތަށިގަނޑު ބޮލުމެދަށްނަގައި ހުޅިއެއް ޖަހާލަމުން ލަސް ފިޔަވަޅުތަކެއް އަޅަމުން ލިލިއަން ކޮޓަރިން ބޭރަށް ނިކުންނަން ހިނގައި ގަތެވެ. ނިދާކަމަށް ހަދައިގެން އޮތް ތޫބާ ދެލޯ ހުޅުވާލިއެވެ. މިއަދު އޭނާއަށް އެނގުނު ކަންތައްތަކާހެދި އޭނާ އެވަނީ ނިދިން މަހުރޫމްވެފައެވެ. މާޒީ ގެ ވަރުބަލިކަމުގެ ތެރެއަށް ގެއްލި ނިދާލާފައިވާ އޭނާގެ އަމިއްލަ ނަފުސު މިއަދު އެވަނީ ހަމަ ރަނގަޅަށްވެސް ނިދިން ހޭލައްވާލާފައެވެ. ލިލިއަން މަޑުމަޑުން ލައްޕާލި ކޮޓަރީގެ ދޮރަށް ބަލަން އިރުކޮޅަކު އޮތުމަށްފަހު ތޫބާވެސް އެނދުން ތެދިވިއެވެ.\nގޭގެ ދޮރުއަށިން ބޯދިއްކޮށްލިއިރު، ފާރުގައި އެއްފައި ވިއްދާލައި ފާރުގައި ލެނގިލައިގެން މިންހާލް ހުއްޓެވެ. ލައިގެން ހުރި ވިލުނޫކުލައިގެ އަތްދިގު ޓީޝާޓާއި ކަޅ ކުލައިގެ ޖިންސުގައި އޭނާ ފެންނަލެއް ހިތްގައިމުވެފައި ރީއްޗެވެ. މަންމަ ޒައިނަބާއި މުނައްވަރުގެ ރުޅިވެރިކަން ހިތަށް ވަދެ މުސްތަގުބަލަށްޓަކައި ލިލިއަންއާމެދު އޭނާ ދެކެމުން އެދާ ހުވަފެންތަކަށް ހިޔަނި އެޅިދާނެ ކަމުގެ ބިރު މިންހާލްގެ ހިތުގައި ވަނީ ވަކި ހިއްޕާލާފައެވެ. މިފަދަ ވަގުތެއްގައި ނިދަން ނޯވެވިގެން ލިލިއަންއާ ހަމައަށް އައުމަށް އޭނާގެ ހިތް މަޖުބޫރު ކުރުވި ސަބަބަކީވެސް ފަހަރުގައި އެއީއެވެ.\nރޭގަނޑުގެ އެވަގުތު އެގޮތަށް އައިސް ލިލިއަން އޭނާގެ ކުރި މައްޗަށް ހުއްޓުމުން މިންހާލްއަށް އެހުރިގޮތަށް ލިލިއަންއަށް ބަލަހައްޓައިގެން އިރުކޮޅަކު ހުރެވުނެވެ. ނިދާހެދުމުގައި އެގޮތަށް ފެންނައިރު ލިލިއަން ފެންނަލެއް މައުސޫމްވެފައި ލޯބިގޮތެއް ހުއްޓެވެ. ލިޕްސްޓިކް އަކާނުލައިވެސް އެ އޮމާން ތުންފަތުގައި އެވާ މަޑު ފިޔާތޮށިކުލަ އެ މޫނުގެ ދޮންކަމަށް އިތުރު ފުރިހަމަ ކަމެއް ގެނެސް ދެމުން ދިޔައެވެ. އެ އަޅިކުލައިގެ ކަޅިރަވައާއި އެ ދިގު އެސްފިޔަތަކަށް ރޭގަނޑުގެ ވަރުބަލިކަން އިހްސާސްކުރެވިފައިވާ ކަހަލައެވެ. ލިލިއަންއާ ދެފޫޓެއްހާ ދުރުގައި އެގޮތަށް ހުރިއިރު މިންހާލްއަށް އެ މޫނަށް ބަލަހައްޓައިގެން ހުރިވުނީ ކިހާ އިރެއް ވަންދެން ކަމެއްވެސް ނޭނގުނެވެ.\nލިލިއަންގެ ހާލަކީވެސް އެއީއެވެ. މަދުން ނޫނީ ނުފެންނަ ކަހަލަ ފިރިހެންވަންތަ ރީތި ކަމެއް މިންހާލްއަށް ލިބިފައިވެއެވެ. ދިގު އިސްކޮޅަކާއި ވަރުގަދަ ކަސްރަތީ ހަށިގަނޑެކެވެ.\n"ސޮރީ މިގޮތަށް އައިސް ބައްދަލު ކުރަން ބުނަންޖެހުނީތީ... އެކަމަކު ކޮންމެހެންވެސް ލިލިއަން ގާތުގައި ބުނަން ބޭނުންވާ ވާހަކަ އެއް އެބައޮތް...!" އިހުނަށްވުރެވެސް ލިލިއަންއާ ގާތަށް ޖެހިލަމުން މިންހާލް ލިލިއަންގެ ދެއަތްތިލައިގައި ހިފާލިއެވެ. އެ ވަގުތު ލިލިއަންގެ އަތްތިލައަށް ވެރިވެފައިވާ ފިނިކަން މިންހާލްއަށް އިހްސާސްކުރެވުނެވެ. ލިލިއަންއެކޭ އެއްފަދައިން މިންހާލްގެ ހިތްވެސް ދިޔައީ އަވަސް ވަމުންނެވެ. ކިތައްމެ ހާސްވިޔަސް، ދެއާއިލާގެ ހަސަދަވެރިކަމުގައި ޖެހި އަނދައިގެންނުދަނީސް، އެ ގުޅުމަށް ނަމެއްދޭން މިންހާލް ހުރީ އަޒުމް ކަނޑައަޅައިގެންނެވެ.\n"އަހަންނަށް... ލިލިއަން ދެކެ ލޯބި ވެވިއްޖެ!..." ހިނދުކޮޅެއްގެ ހިމޭންކަމަށް ފަހު ލަސްލަހުން އެހެން ބުނެވުނު އިރު މިންހާލްގެ އަޑަށްވެސް ހިމޭންކަން ވެރިވެއްޖެއެވެ. ލިލިއަންއަށް ބޭރަށް ދޫކޮށްލަން ތައްޔާރު ކޮށްލެވުނު ނޭވާވެސް އެވަގުތު ހިފަހައްޓާލެވުނެވެ. ހިތަށް ކުދިކުދި ކަށިތަކެއް ހެރި އައްސިވެގެން ދިޔަ ކަހަލަ އިހްސާސެއް އެވަގުތު އޭނާއަށް ކުރެވުނެވެ.\n"... އަހަންނަށްވެސް.." ލަސްލަހުން ހިންދިރުވާލަމުން ލަދުން އިސްޖަހާލަމުން ލިލިއަން އެހެން ބުނެލުމާއެކު، މިންހާލްގެ މޭމަތީގައި އެހަށިގަނޑު ބޮނޑިކޮށްލިއެވެ. މިންހާލްގެ އެ ކުއްލި ހަރަކާތާއެކު ލިލިއަންގެ ހަށިގަނޑަށް ސިހުން ލިބުނަސް، އެހިނދުކޮޅުގެ އުފާވެރިކަން އެވަގުތު ލިލިއަން ލިބިގަތެވެ.\nއެ މަންޒަރު ދެކެން އުނދަގޫވެގެން ތޫބާއަށް ގޭތެރެއާ ދިމާއަށް ދުއްވައިގަނެވުނީ ބޭއިޚްތިޔާރުގައެވެ. އެ ލޮލުގައި ކަރުނަ ނުވިޔަސް ރުޅިވެރިކަމާއި ނަފްރަތުން އެ ރީތި މޫނުމަތި ކިލަނބުވެފައި ވިއެވެ. އެއާއެކު އެމުނި ގެތެމުން އައި އޭނާގެ މާޒީގެ ހަނދާން ތަކާއެކު ގޮސް ކޮޓަރިއަށް ވަދެ އެނދުގައި ބަންޑުން އޭނާ އޮށޯވެލައިފިއެވެ. --ނުނިމޭ---


Australia ge rayyithun dhathuru nukurumah ilthimaas kohfi - AO News Australia ge rayyithun dhathuru nukurumah ilthimaas kohfi\nއޮސްޓްރޭލިއާގެ ރައްޔިތުން ދަތުރުނުކުރުމަށް އިލްތިމާސްކޮށްފި\nއޮސްޓްރޭލިއާގެ ސަރުކާރުން އެގައުމުގެ ރައްޔިތުން މި ދުވަސްވަރު ދަތުރުނުކުރުމަށް އިލްތިމާސްކޮށްފިއެވެ.\nކޮވިޑް-19ގެ ނުރައްކާ މުޅި ދުނިޔެއަށް ބޮޑުވެފައިވާ މި ދަނޑިވަޅުގައި މިފަދަ އިލްތިމާސެއް ކޮށްފައި މިވަނީ އެ ގައުމުގެ ރައްޔިތުންގެ ރައްކާތެރި ކަމަށްޓަކައި ކަމަށް އޮސްޓްރޭލިއާ ސަރުކާރުން ވަނީ ބުނެފައެވެ.\nއޮސްޓްރޭލިއާ އިން އެ ގައުމުގެ ރައްޔިތުން ދަތުރުނުކުރަން އިލްތިމާސްކުރި ނަމަވެސް ގައުމުން ބޭރުގައި ތިބި ރައްޔިތުން އެނބުރި ގައުމަށް އައުމަށް ވަނީ އެދިފައެވެ. އޮސްޓްރޭލިއާ ސަރުކާރުން ބުނެފައިވަނީ، ކޮވިޑް-19އަށް ފަރުވާދިނުމަށް ބޭނުންވާ ވަސީލަތްތައް އޮސްޓްރޭލިއާ އާއި ބަލާއިރު އެހެން ގައުމުތަކުގައި ނެތް ކަމަށެވެ. އަދި ވަކިން ޚާއްސަގޮތެއްގައި ގައުމުތަކުގައި ބިދޭސީންނަށް އެކަށީގެންވާ ގޮތެއްގައި ސިއްޙީ ޚިދުމަތް ނުލިބުމަކީ އެކަށީގެންވާ ކަމެއް ކަމަށް ވެސ ވަނީ ބުނެފައެވެ.\nދުނިޔޭގެ އެންމެ ކުރިއަރާފައިވާ ގައުމުތަކުގެ ތެރޭގައި ހިމެނޭ އޮސްޓްރޭލިއާ ކޮވިޑް-19އަށް ޓެސްޓުކުރުމަށް ބޭނުންކުރާ ކިޓުތައް އޮސްޓްރޭލިއާގެ ބައެއް ސަރަހައްދުތަކުން އެކީ ހުސްވެފައިވާ ކަމަށް ވެސް ދާދި ފަހުން އެ ގައުމުގެ މީޑިއާތަކުން ވަނީ ރިޕޯޓްކޮށްފައެވެ.\nއެ ރިޕޯޓްތަކާއި އެކު އޮސްޓްރޭލިއާގެ ސަރުކާރުގެ އޮފިޝަލުން ވަނީ އެގައުމުގެ އާބާދީގެ ހަތަރުބައިކުޅަ އެއްބައި މީހުންނަށް، ކުރިއަށް އޮތް6މަސް ތެރޭގައި ކޮވިޑް19 ޖެހުން އެކަށީގެންވާ ކަމަށް ބަލައިގެން މަސައްކަތް ކުރަން ފަށާފައިވާކަން ހާމަކޮށްފައެވެ. އޮސްޓްރޭލިއާ އިން މިހާތަނަށް 453 މީހަކު ކޮވިޑް19 ވައިރަހަށް ޕޮޒިޓިވްވެފައި ވާއިރު އެ ގައުމުން 8 މީހަކު ވަނީ އެވައިރަސް ޖެހިގެން މަރުވެފައެވެ.\nއަދި އެގައުމަށް ދަތުރުކުރާ ހުރިހާ ފަރާތްތަކެއް ވެސް 14 ދުވަހަށް ހޯމް ކަރަންޓީނަށް ދާންޖެހޭނެ ކަމަށް އެ ގައުމުން ވަނީ ބުނެފައެވެ.\nޙާލުބޮޑު ބަލިމީހުން ވެންޓިލޭޓަރ އާއި ނުލާ ރަނގަޅުކޮށްލެވޭ ޑިވައިސްއެއް އުފައްދައިފި\n2 ދިވެހިން ފިޔަވައި އެހެން އެންމެން ބަލިން ރަނގަޅު ވެއްޖެ\nއައްޑޫސިޓީން ކޮވިޑް 19 އަށް ޝައްކު ކުރެވޭ ބަޔަކު އައިސޮލޭޓް ކޮށްފި


Niyaavi5Meehun Eh Valheggai Valhulaifi - Vaguthu\nނިޔާވި ފަސް މީހުން އެއް ވަޅެއްގައި ވަޅުލައިފި\nނިޔާވި މިހުން ވަޅުލުމުގެ ކަންކަން ކުރިއަށް ދަނީ ވަގުތު އިމޭޖްސް : ފިރާގު\nލޯންޗް ބަންޑުން ޖަހާލި ހާދިސާގައި ނިޔާވި ފަސް މީހުން އެއް ވަޅެއްގައި ވަޅުލައިފިއެވެ.\nއެ މީހުން ވަޅުލާފައި ވަނީ، ހދ، ހަނިމާދޫ ސަހަރާގައެވެ. އެ މީހުން ވަޅުލާފައި ވަނީ މިރޭ 2:30 ހާއިރުއެވެ. އެ މީހުންގެ ޖަނާޒާގައި ގިނަ އަދަދެއްގެ ބަޔަކު ބައިވެރިވެފައިވެއެވެ. އޭގެ ތެރޭގައި މާލެއިންނާއި، ނޮޅިވަރަންފަރުން ދިޔަ މީހުން ހިމެނެއެވެ.\nމިއަދު ހަނިމާދޫ ކައިރި އަށް ލޯންޗު ބަންޑުން ޖަހާލީ އެ ރަށު ކަނޑިންމަ އަށް ވަންނަން އުޅުމުގެ ތެރޭގައެވެ. ނޯޅިވަރަންފަރުން ފުރައިގެން ހަނިމާދޫއަށް ދަތުރު ކުރި އެ ލޯންްްޗް ބަންޑުން ޖަހާލީ ހަނިމާދޫ ދެކުނު ފަރާތު ފަރު މައްޗަަށެވެ.\nނިޔާވި މިހުން ވަޅުލުމުގެ ކަންކަން ކުރިއަށް ދަނީ - ވަގުތު އިމޭޖްސް : ފިރާގު\nލޯންޗް ބަންޑުން ޖަހާލި ހާދިސާގައި ނިޔާވެފައި ވަނީ ހުސައިން އަބްދުﷲ އާއި އޭނާގެ އަންހެނުން މަރިޔަމް މަނިކާއި، ދެމަފިރިންގެ ދަރިފުޅު ގުރައިޝާ އަބްދުﷲ އާއި އޭނާގެ ދަރިފުޅު އީރާ ހަސަން ޝިފާޒްގެ އިތުރުން، އައިޝަތު އަލީ އެވެ.\nސިއްހީ މަރުކަޒުގައި ފަރުވާދެމުން އަންނަ މީހުން ތެރޭގައި މި ހާދިސާގައި ނިޔާވި އައިޝަތު އަލީގެ ފިރިމީހާ ހިމެނެއެވެ.\nLIVE: Launch bandun jahaali haadhisaa gai niyaavi meehun ge janaazaa ? # iclick Studio hanimaadhoo\nPosted by Vaguthu on Thursday, August 29, 2019\nމި ހާދިސާ ހިނގާފައި ވަނީ، އެ ސަރަހައްދަށް ރީނދޫ ސަމާލު ނެރެފައިވާ ވަގުތެއްގައެވެ. އެމްއެންޑީއެފް އިން ވިދާޅުވީ، 23 ފޫޓު ހުރި އެ ލޯންޗް ބަންޑުން ޖަހާލީ ކޮޅިގަަނޑެއްގައި ކަމަށެވެ.\nއެމްއެންޑީއެފް އިން ވިދާޅުވީ އެ ލޯންޗް ބަންޑުން ޖަހާލައިގެން އުޅޭކަން އެނގުނީ އެ ޑިންގީން ދަތުރުކުރި އެކަކު ފަތާފައި ހަނިމާދު އަށް ގޮސް އެ ވާހަކަ ބުނުމުން ކަމަށެވެ.\nއޮގަސްޓް 30, 2019 06:29\nހުރިހާ އެންމެން މަރުވެ ދިޔަ މީހުންނަށް ހެޔޮދުޢާ ކޮށް ދެއްވާށެވެ.\nއޮގަސްޓް 30, 2019 13:50\nއިންޑިޔާ ލަންކާ މީހުން މަރުވީމާ ހެޔޯ ދުއާ ކުރުމެއް ނެތް ތަ؟\nއޮގަސްޓް 30, 2019 16:38\nކަލޭ މޮޔަނުގޮވާ ހުރޭ.\nއޮގަސްޓް 30, 2019 10:22\nބެހެއްޓި ރާޑަރުތަކުދެ ބޭނުމަކީކޮބާ؟\nއޮގަސްޓް 30, 2019 13:52\nރާޑަރަކީ ކީއްކުރާ އެއްޗެއް ބާ.ކަލޭ ކިޔާ ދީ ބަލަ.\nއޮގަސްޓް 30, 2019 11:47\nމަޖިލީހުން ވެއްޖެންނު ލައިފް ޖެކެޓް އެޅުން މަޖުބޫރު ކުރަން ބިލެއް ލަން ބުރިޖު ގަ ހެލްމެޓް އެޅުން މަޖުބޫރު ގޮތައް\nއޮގަސްޓް 30, 2019 12:09\nބުރިޖު މަތިން އެކްސިޑެންޓް ހިނގާއިގެން ބޯފަޅާއިގެންގޮސް ސިކުނޑި އަށް ލޭއެޅިގެން މަރުވެދާނެތީ ހެލްމެޓް އަޅާއިގެން ނޫނީ ނުދުއްވޭ ގޮތް ހެދިގޮތަށް މުޅި ރާއްޖެ ވަށާއިގެން މިވާ މުޅި ރާއްޖޭގެ ބޮޑުބަޔަކަށް މިއޮތް ކަނޑުގަ އެއްވެސް އެއްޗެއް ދުއްވާ މީހާ އާއި ޕަސިންޖަރުން ހިމެނޭ ގޮތައް ލައިފްޖެކެޓް އެޅުން މަޖުބޫރު ކޮށް އެކަން އެހެން ނުކުރާ ފަރާތްތަށް ބޮޑު އަދަދަކުން ޖޫރިމަނާ ކުރަން މިހާރުން މިހާރަށް ދިވެހި ސަރުކާރަށް ގޮވާލަން.\nއޮގަސްޓް 30, 2019 19:04\nކީރިތި ރަސޫލާގެ ހަދީސްފުޅުން އެނގޭގޮތުގައި ކަނޑަށް ގެނބިގެން މަރުވާ މީހުންނަކީ ސުވަރުގޭގެ އަހުލުވެރިން! މާތްﷲ އެ ފަސްމީހުންގެ ފާފަތައް ފުއްސަވާ، ސުވަރުގޭގެ ދާއިމީ މަތިވެރި ނިއުމަތް ދެއްވާންދޭ! އަދި އެ އާއިލާތަކަށް ލިބުނު ފުން ހިތާމާއަށް ކެތްތެރިކަން ދެއްވައި ހިތްތަކަށް ތައްސައްލީއެއް ދެއްވާންދޭވެ


Christopher Nolan ge aa film ah kaastun nagaifi | Mihaaru\nޖޯން: ނޯލަން އަންނަ އަހަރު ގެނެސްދޭ ފިލްމުން ފެންނާނެ.\nކްރިސްޓޮފާ ނޯލަންގެ އާ ފިލްމަށް ކާސްޓުން ނަގައިފި\n23 މާޗް 2019 - 07:46\nކުޅަދާނަ ޑައިރެކްޓަރު ކްރިސްޓޮފާ ނޯލަން އަންނަ އަހަރު ނެރޭނެ ކަމަށް ބުނާ ފިލްމަށް ކާސްޓުންތަކެއް ހަމަޖައްސައިފި އެވެ.\nފިލްމުގެ ރޯލަކަށް އެންމެ ފުރަތަމަ ސޮއިކޮށްފައި ވަނީ ޖޯން ޑޭވިޑް ވޮޝިންޓަނެވެ. އޭނާއަކީ މިދިޔަ އަހަރު ރިލީޒްކޮށް، މި އަހަރުގެ އެންމެ ވަރުގަދަ އެވޯޑްސްތަކުގައި ވާދަކުރި ސްޕައިކް ލީގެ ބައޮގްރަފިކަލް ކްރައިމް ޑްރާމާ "ބްލެކްކްލަންސްމަން" ގައި މުހިންމު ރޯލެއް ކުޅުނު އެކްޓަރެކެވެ.\nޖޯންއާ އެކު ނޯލަންގެ ފިލްމުގެ ކާސްޓުން ދެން ފެންނާނެ މުހިއްމު ތަރިންނަކީ "ޓްވައިލައިޓް" ގެ ފިލްމުތަކުން ވިދައިލި އެކްޓަރު ރޮބަޓް ޕެޓިންސަން އާއި މިދިޔަ އަހަރު ރިލީޒް ކުރި ކާމިޔާބު ފިލްމު "ވިޑޯސް" ގެ ބަތަލާ އެލިޒަބަތު ޑެބިކީ އެވެ.\nރޮބަޓް ޕެޓިސަން އަދި އެލިޒަބަތު ޑެބީކީ.\nވެރައިޓީން ބުނި ގޮތުގައި ވާނާ ބްރަދާޒްއާ ގުޅިގެން ނޯލަން އަންނަ އަހަރުގެ ޖުލައި 17 ގައި ގެނެސްދޭ ފިލްމުގެ ސްކްރީންޕްލޭގެ ފައިނަލް ޑްރާފްޓް މިހާރު ނިންމާލައި، ފިލްމުގެ ޝޫޓިން މި އަހަރުގެ ފަހުކޮޅު ފެށުމަށް ތައްޔާރީތައް ވާން ވަނީ ފަށައިފަ އެވެ.\nނަމަވެސް މި ފަހަރު ނޯލަން ކިޔައިދޭނީ ކޮން ކަހަލަ ވާހަކައެއް ކަމެއް އަދި ނޭނގެ އެވެ. އޭނާ އެންމެ ފަހުން ގެނެސް ދިން ފިލްމަކީ ދެވަނަ ބޮޑު ހަނގުރާމައިގެ ވާހަކައެއް ކިޔައި ދިން 2017 ގެ "ޑަންކާކް" އެވެ.\nChristopher Nolan ge au film anna aharu\nނޯލަން އެންމެ ފަހުން ގެނެސް ދިނީ "ޑަންކާކް".\nވޯނާ ބްރޮސް އިން ގެނެސް ދިން އެ ފިލްމަކީ ބޮކްސް އޮފީހުގައި 526.9 މިލިއަން ޑޮލަރުގެ އާމްދަނީއެއް ހޯދި ފިލްމެކެވެ. ފިލްމަށް ހަރަދު ކުރީ ގާތްގަނޑަކަށް 150 މިލިއަނެވެ.


ޖާބިރަށް ހަމާލާދިނުމުގެ ތުހުމަތުގައި ހައްޔަރުކުރި މީހުންގެ ބަންދަށް ހަތް ދުވަސް | Sandhaanu\nޖާބިރަށް ހަމާލާދިނުމުގެ ތުހުމަތުގައި ހައްޔަރުކުރި މީހުންގެ ބަންދަށް ހަތް ދުވަސް\nކާށިދޫ ދާއިރާގެ މެންބަރު އަބްދުއްލާ ޖާބިރަށް ހަމަލާ ދިންކަމަށް ތުހުމަތުކުރާ ދެމީހުންގެ ބަންދަށް ހަތް ދުވަހުގެ މުއްދަތެއް ޖަހައިފިއެވެ.\nފުލުހުން ބުނީ އެ ދެ މީހުންގެ މުއްދަތު ޖަހައްދިނީ އެމީހުންގެ ބަންދާމެދު ގޮތެއް ނިންމުމަށް ކޯޓަށް ހާޒިރު ކުރުމުން ކަމަށެވެ.\nމިމަހުގެ 20 ވަނަ ދުވަހު ޖާބިރު މަތިވެރިއަށް ވަޑައިގެންނެވުމުން އެރަށުގައި ހަމަނުޖެހުން ހިންގައި އޭނާއަށް ހަމަލާދިން މައްސަލައި ކޯޓު އަމެއްގެ ދަށުން ދެ މީހަކު ވަނީ ހައްޔަރުކޮށްފައެވެ.\nފުލުހުން ބުނީ މި މަހު 20 ވަނަ ދުވަހު ޖާބިރު މަތިވެރިއަށް ވަޑައިގެންނެވުމުން ހަމަނުޖެހުން ހިންގައި އޭނާއަށް ހަމަލާދިން މައްސަލައިގައި ކޯޓު އަމެއްގެ ދަށުން ދެ މީހަކު ހައްޔަރުކޮށްފައިވާ ކަމަށެވެ.\nމި މައްސަލައިގައި ހައްޔަރުކޮށްފައިވަނީ އުމުރުން 42 އަހަރުގެ ފިރިހެނަކާއި 19 އަހަރުގެ ފިރިހެނެއްކަމަށް ފުލުހުން ބުނެއެވެ.\nޖާބިރު މަތިވެރިއަށް ވަޑައިގަތުމުން އޭނާ އަށް ދެކޮޅަށް އަޑުއުފުލާ ބަޔަކުވަނީ ނުރުހުންފާޅުކޮށްފައެވެ. އޭނާއާ ދެކޮޅަށް އަޑު އުފުލި މީހުންގެ ތެރެއިން ބަޔަކު އޭނާއަށް ހަމަލާ ދިންކަމަށް ޖާބިރު ވަނީ ތުހުމަތު ކުރައްވާފައެވެ. އެހާދިސާ އަށްފަހު ޖާބިރު އެރަށުގައި އުޅުއްވީ ފުލުހުންގެ ހިމާޔަތް ހޯއްދަވައިގެންނެވެ.\nމަތިވެރީ ރައްޔިތުން ޖާބިރުއާ ދެކޮޅަށް ނުކުތީ އެރަށުގައި ހުންނަ ޖާބިރުގެ ގެސްޓްހައުސްގައި ވަޒީފާ އަދާކުރާ މީހުންނަށް މުސާރަ ނުދީ ގިނަ ދުވަސްތަކެއް ވުމާއި ގެސްޓް ހައުސް ހިންގާ ބިމުގެ ކުލި ނުދައްކާ ގިނަ ދުވަސްތަކެއް ވެފައިވާތީކަމަށްބުނެއެވެ.\nޖާބިރު މަތިވެރިއަށް އެރުއްވުމުން ހިންގި ހަމަނުޖެހުމަށްފަހު ރައްޔިތުންގެ މަޖިލީހުގައި ވާހަކަފުޅު ދައްކަވަމުން ޖާބިރު ވަނީ ހަރުކަށި ފިކުރުގެ ޖަމާއަތެއް ކަމަށްވާ އައިސިސްގެ މެންބަރުން މަތިވެރީގައި އުޅޭ ކަމަށް ތުހުމަތު ކުރައްވާ އެއްވެސް ދިވެއްސަކު މަތިވެރިއަށް ދިޔުމަކީ ރަނގަޅެއް ކަމެއް ނޫން ވިދާޅުވެފައެވެ.\nޖާބިރު މަޖިލީހުގައި ދެއްކެވި ވާހަފުޅުތައް ކުއްވެރިކޮށް މަތިވެރީ ކައުންސިލުން ވަނީ ބަޔާނެއް ނެރެފައެވެ.\nއެ ބަޔާނުގައި ބުނެފައިވަނީ ޖާބިރުގެ ބަހުރުވަ އާއި އިންޒާރު ދިވެހިންނަށް އާ ނޫން ކަމަށާއި، އެ އިންޒާރުތަކުގެ ސަބަބުން އެރަށު ރައްޔިތުންނާއި ކައުންސިލަށް ޖާބިރު ދަރާފައިވާ ދަރަންޏަށް ލުޔެއް ނުދޭނެކަމަށެވެ. ރަށު ކައުންސިލުން ބުނަނީ ޓޫރިސްޓް ވިޔަފާރިއެއް ކުރުމަށްޓަކައި ޖާބިރު ކުއްޔަށް ނަންގަވާފައިވާ އެރަށު ދެކުނު ފަރާތު އަތިރިމަތީގެ ބިމަށް ދައްކަންޖެހޭ 4.7 މިލިއަން ރުފިޔާ ދައްކާފައި ނުވާކަމަށެވެ.


Raa Bui Raamaa Makuneh Umurah Jalah Laifi - Vaguthu\nއިންޑިއާގެ ސިޓީއެއް ކަމަށްވާ ކަންޕޫރުގައި ރާ ބުއި ރާމާމަކުނެއް އުމުރަށް ޖަލަށް ލައިފިއެވެ.\n"ކަލުއާ" ގެ ނަމުން ނަން ދީފައިވާ މި ރާމަމަކުނަކީ މިރްޒާޕޫރަށް ނިސްބަތްވާ ރާމާމަކުނެއް ކަމަށް އެ ގައުމުގެ މީޑިއާގައި ވަނީ ރިޕޯޓް ކޮށްފައެވެ. މީޑިއާތަކުން ބުނެފައިވާ ގޮތުގައި މިހާތަނަށް މި ރާމާމަކުނު ވަނީ 250 އަށްވުރެ ގިނަ މީހުންގެ ގައިގައި ދަތް އަޅާފައެވެ. އޭގެ ތެރެއިން އެކަކު ވަނީ މަރުވެފައެވެ.\nރިޕޯޓްތައް ބުނާ ގޮތުގައި މި ރާމާމަކުނަކީ ސިހުރު ފަންޑިތަ ހާދާ މީހަކު އޮޅުކޮށްގެން ގެންގުޅުނު އެއްޗެކެވެ. އަދި އޭނާ ވަނީ ކޮންމެ ދުވަހަކު ރާމާމަކުނަށް ރާ ބޯންދީ އެކަމަށް ދެވި ހިފުވާފައެވެ. އޭގެ ފަހުން އޭނާ މަރުވުމުން ރާމާމަކުނަށް ވަނީ ރާ ލިބޭނެ ގޮތެއް ނުވެފައެވެ.\nރާ ނުލިބުމުގެ ސަބަބުން މީހުންނަށް ބިރު ދައްކަމުން މީހުންގެ ގައިގައި ދަތް އަޅަމުން މި ރާމާމަކުނު ފަށާފައިވާތީ އެ އަވަށުގެ މީހުން ވަނީ ޒުލެއްގެ ބަޔަކަށް ގުޅައި އެ ރާމާމަކުނު ހިފަން އިރުޝާދު ދީފައެވެ. ޒުލުގައި މަސައްކަތް ކުރާ މީހުންނަށްވެސް މި ރާމާމަކުނު ހިފުނީ ވަރަށް އުނދަގުލުންނެވެ.\n"މިހާރު ވަނީ ވަކިން ތަނެއްގައި ކޮއްޓަކަށް ލާފައި ބެހެއްޓިފައި. އަދިވެސް އުޅުމަކަށް އެއްވެސް ކަހަލަ ބަދަލެއް އައިސްފައިވާ ތަނެއް ނުފެނޭ. މިތަނަށް ގެނައިތާ ތިން އަހަރު ވެއްޖެ. އެހެން ނަމަވެސް މިހާރު ނިންމައިފިއިން އުމުރު ދުވަހު މިތަނުގައި ޖަލެއްގެ އުސޫލުން ބާއްވަން" ޒުލުގައި މަސައްކަތް ކުރާ ޑޮކްޓަރެއް ކަމަށްވާ ނާސިރު ބުންޏެވެ.\nއެ ކޮށި ބަލަހައްޓާ މީހާއާވެސް އެއްވެސް ކަހަލަ ރައްޓެހި ކަމެއް އެ މަކުނު ނުބަހައްޓާ ކަމަށް އޭނާ ވަނީ ބުނެފައެވެ.\nއޭނާ ބުނީ، އެ ރާމަމަކުނަކީ އުމުރުން ހަ އަހަރުގެ މަކުނެއް ކަމަށާއި، މިހާރު ދޫކޮށްފިނަމަ ބޭނުން ބަޔަކަށް އަނިޔާ ކުރަމުން ދާނެ ކަމަށެވެ.\nފޭރުގެ ފަތުން ލިބޭ ފައިދާ އެނގޭތަ؟\nޖޫން 16, 2020 15:44\nމިނިވަން ފަނޑިޔާރުންގެ މައްޗަށް އެކުލެވިގެންވާ ޝަރީއަތަކާ ނުލާ މަކުނަށް އެުމުރ ދުވަހަށް ކުރި ހުކުން އެންމެ ހަރުކަށި އިބާރާތުން ކުށްވެރި ކުރަން\nޖޫން 16, 2020 16:05\nހަމަ ރާމާމަކުނު ރާކޮޅެއް ބޯލާއިރަށް ޖަލަށް، ރޭޕްކުރާ މީހުން މިނިވަން ކަމާއެކީ މަގުމަތީގަ. ހާދަހާވާ އިންސާފުވެރި ގައުމެކޭމީ.\nއެކަމަކު ވާ މި ދިވެހިރާއްޖެ މަކުނަކަށް ވުރެ ވެސް ފަހަތުގައި\nޖޫން 16, 2020 22:53\nހާދަ ލަދުހަޔާތް ކުޑަ ރާމާމަކުނެކޭ... ޕިސްޕިސްޕިސްޕިސް?\nޖޫން 17, 2020 11:07\nޖޫން 17, 2020 07:22


Addu Ge Fihaara Thah Reygandu Bandhu, Delivery Hidhumatheh Nudheveyne - Vaguthu\nއައްޑޫގެ ފިހާރަތައް ރޭގަނޑު ބަންދު، ޑެލިވަރީ ހިދުމަތެއް ނުދެވޭނެ\nއައްޑޫގެ ފިހާރަތައް ރޭގަނޑު ނުހުޅުވާ ގޮތަށް އައްޑޫ ސިޓީ ކައުންސިލުން އަނެއްކާ ވެސް ނިންމައިފިއެވެ.\nއައްޑޫ ސިޓީ ކައުންސިލުން އިއްޔެ ނެރުނު އިއުލާނެއްގައި ބުނީ އިކޮނޮމިކް މިނިސްޓްރީން ކުރިން ނިންމާފައި އޮތް ގޮތުގެ މައްޗަށް ރިއާޔަތްކޮށް އައްޑޫގައި ވިޔަފާރިތައް ހުޅުވާފައި ހުންނަ ވަގުތުތައް އަލުން ކަނޑައެޅުމަށް ނިންމާފައިވާ ކަމަށެވެ. ވިޔަފާރި ގަޑިތަކަށް ގެނައި ބަދަލާ އެކު، ފިހާރަތައް ހުޅުވައިގެން ހިދުމަތް ދެވޭނީ ހެނދުނު 6:00 އިން ހަވީރު 6:00 އަށް ކަމަށް ވެސް ސިޓީ ކައުންސިލުން ބުންޏެވެ.\nމިއީ ކޮވިޑް-19 އާ ގުޅިގެން ސިޓީ ކައުންސިލުން މިގޮތަށް ގަޑި ކަނޑައެޅި ދެ ވަނަ ފަހަރެވެ.\nމިވަގުތުތައް ފިޔަވައި އެހެން ވަގުތުތަކުގައި ފިހާރަތައް ހުޅުވައިގެން ޚިދުމަތް ދިނުމަކީ މަނާކަމެއް ކަމަށާއި އަދި ޑެލިވަރީގެ ޚިދުމަތްވެސް ނުދެވޭނެ ކަމަށް ވެސް އައްޑޫ ސިޓީ ކައުންސިލުން ނެރުނު އިއުލާނުގައި ވަނީ ބުނެފައެވެ.\nމީގެއިތުރުން އައްޑޫގެ ކެފޭ/ރެސްޓޯރަންޓުތަކުގައި ތިބެގެން ޚިދުމަތް ހޯދޭނީ ހެނދުނު 6:00 އިން ރޭގަނޑު 10:00 އަށް ކަމަށާއި އެ ނޫން ގަޑިތަކުގައި އެ ތަންތަން ހުޅުވުމަކީ މަނާކަމެއް ކަމަށް ކައުންސިލުން ބުންޏެވެ. ހެނދުނު6އިން ރޭގަނޑު 10 އަށް ނޫނީ ޑެލިވަރީގެ ޚިދުމަތް ވެސް ނުދެވޭނެ ކަމަށް އިއުލާންގައިވެއެވެ.\nކައުންސިލުން ބުނިގޮތުގައި މިގޮތަށް ނިންމި ނަމަވެސް ކުރިން ވެސް 24 ގަޑިއިރު ހިދުމަތް ދޭން ހުއްދަ ދީފައިވާ ވިޔަފާރިތަކަށް ފުރުސަތު އޮންނާނެއެވެ. ވިޔަފާރީގެ މުއާމަލާތްތައް ހިންގަންވާނީ ކައުންސިލުން އާންމުކޮށްފައިވާ ގައިޑްލައިންތަކާ އެއްގޮތަށް ކަމަށް އިއުލާންގައިވެއެވެ.\nކޮވިޑް-19 އިން ރައްކާތެރިވުމަށް އައްޑޫގައި ހަރުކަށި ފިޔަވަޅުތަކެއް އަޅަމުން އައި ނަމަވެސް މިހާތަނަށް މި ސިޓީން އެ ބައްޔަށް އެއްވެސް މީހަކު ފައްސިވެފައެއް ނުވެއެވެ.\nޖޫން 3, 2020 13:35\nވޯޓުނުދިނީމަ ރުޅިގަނޑޫބާލަނީ އެވެ. ދިގު ދަންމާލި ކައުންސިލަރުން ތިއުޅެނީ އަހަރުމެންގެ ތެރޭގާކަން ހަނދާން ބަހައްޓައްޗެވެ.\nއަސްލު ވަރަށް އުނދަގޫވޭ ރޭގަނޑު ޑެލިވަރީވެސް ނެތީމަ. ހެނދުނު އަށެެއް ޖަހާއިރު ޑިއުޓީއަށް ގޮސްފަ ރޭގަނޑު އަށެެއް ޖަހާއިރު ނިމިގެން އާދެވޭއިރު ފިހާރަތައް ބަންދުކޮށްފަ ހުންނަނީ. ގަންނަން ބޭނުން އެއްވެސް އެއްޗެއް ލިބޭނެ ގޮތެއް ނޯވޭ. ފިހާރަތައް ބަންދުކުރިޔަސްވެސް ޑެލިވަރީ އޮންނަނަމަ ކިހާ ރަނގަޅު..\nސޯބެ އިސްތިއުފާ ދީ.. ތީކީ ރައްޔިތުން ބޭނުންވާ މީހެއްނޫން.\nޖޫން 3, 2020 19:26


ނިޔާވި ތުއްތު ކުއްޖެއްގެ މަންމަގެ އާދޭސް: ދަރިފުޅު ދެން އެނބުރިއެއް ނާންނާނެ، ނަމަވެސް އިންސާފު ހޯދައި ދެއްވާ! – Dhen.mv\nނިޔާވި ތުއްތު ކުއްޖެއްގެ މަންމަގެ އާދޭސް: ދަރިފުޅު ދެން އެނބުރިއެއް ނާންނާނެ، ނަމަވެސް އިންސާފު ހޯދައި ދެއްވާ!\nމަރްޔަމް ވަޙީދާ November 29, 2020 - 8:10 pm\nމިއީ މީގެ އަހަރެއް ކުރިން އައިޖީއެމްއެޗްގައި ހިނގާފައިވާ ހާދިސާއެކެވެ. މި ހިތާމަވެރި ހާދިސާގައި ދެމަފިރިއަކަށް އެމީހުންގެ ތުއްތުތުއްތު ދަރިފުޅާ ވަނީ އަލްވަދާއު ކިޔަން ޖެހިފައެވެ. މިހާދިސާއާ ގުޅިގެން އައިޖީއެމްއެޗުން އެއިރު ބަޔާނެއް ވެސް ނެރެފައިވާއިރު، އެބަޔާނުގައި ބުނެފައި ވަނީ 15 ނޮވެމްބަރު 2019 ވަނަ ދުވަހުގެ ރޭ އެހޮސްޕިޓަލުގައި ނިޔާވި ތުއްތު ކުއްޖާ ނިޔާވީ ވިހެއުމުގެ ކުރިން ކަމަށް ބެލެވޭ ކަމަށެވެ. އަދި އެފަދަ "ޕެރިނޭޓަލް" މަރުގެ ފުރިހަމަ ތަހުގީގެއް އެހޮސްޕިޓަލުން އަބަދުވެސް ކުރިއަށް ގެންދާ ކަމަށް ވެސް އައިޖީއެމްއެޗްގެ އެބަޔާނުގައި ވެއެވެ.\nނަމަވެސް ނިޔާވި ތުއްތު ކުއްޖާގެ މައިންބަފައިން މިހިތާމަވެރި ހާދިސާ ކިޔައިދިން ގޮތް މުޅިން ތަފާތެވެ. ތުއްތު ކުއްޖާގެ މަންމަ ފާތިމަތު ނިއުމާ، އޭނާގެ ޓްވިޓާގައި މިދިޔަ ހުކުރު ދުވަހުގެ ރޭ ލިޔެފައި ވަނީ، ކުއްޖާ މަރުވީ "ބަނޑަށް" ނޫން ކަމަށާއި "އޮފް ޑޭ އޭ ކިޔާފައި (ނަރުހުން) ތިބީ" ކަމަށެވެ.\nDharifulhu Bandah maruvi eh noon @igmhmv Friday v ma offday ey kiyaafa thibee balan..11 mas vandhen ehchekey nubune mi huhnany thi kuraa invastigate eh nimeytho! @KerafaNaseem @MohamedNasheed @FaisalNasym @mvpeoplesmajlis @Ch13official @avasmv @thevoice_mv pic.twitter.com/TCxwddsVT7\n— fathmath Niuma (@nimxaikko) November 27, 2020\nމިހާދިސާ އާއި ބެހޭގޮތުން "ދެން" އަށް އިތުރަށް މައުލޫމާތު ދެމުން ނިއުމާ ބުނީ 15 ނޮވެމްބަރު ދުވަހުގެ މެންދަމު 00:15 ހާއިރު އެ ދެމަފިރިން އައިޖީއެމްއެޗްގެ ގައިނީ ބައިގެ އީއާރަށް ދިޔައީ ކުއްޖާ އެއްވެސް ވަރަކަށް ނުތޮޅޭތީ ކަމަށެވެ.\n"އެތަނަށް ދިޔައިރު ހުރީ ބޮކިތައް ވެސް ނިވާފަ. ތިބީ ދެ ބިދޭސީ ނަރުހުން. އަޅުގަނޑު ބުނިން ނުތޮޅޭތީއޭ މިއައީ. ދެން އެމީހުން އެހެން އިރުކޮޅަކު ތިބެފައި އެކި ސުވާލުކުރި، ސައިޑަށް އޮވެފައި ވެސް ބެލިންތޯ އެހި، އަޅުގަނޑު ބުނިން އެހުރިހާ ކަމެއް ވެސް ކުރި ވާހަކަ އެކަމަކު ވެސް އެއްވެސް ވަރަކަށް ނުތޮޅޭ ވާހަކަ." ނިއުމާ ބުންޏެވެ.\nސުވާލުތަކަށް ފަހު އޭނާ އެތަނުގައި ބޭއްވި ކަމަށާއި ކުއްޖާގެ ހިތުގެ ވިންދު ހުރިތޯ ބަލަން ޑޮޕްލަރ ޖެއްސި ކަމަށް ނިއުމާ ބުންޏެވެ.\n"ބޭބީގެ ހިތުގެ ވިންދު އެވަގުތު ހުރި. ނަރުސް ކުއްޖާ ވެސް ބުނީ ވިންދު ހުރި ކަމަށް، ދެން ބުނީ ވެދާނެއޭ ބޭބީ ނިދާފަ އޮތީ ކަމަށް ބަނޑުގައި. ބަނޑުގައި އޮތަސް ނިދާނެއޭ. ދެން އެހެން ބުނީމަ ހިތްހަމަ ޖެހުނު."\nނިއުމާ ބުނީ އެވަގުތު ދެން ގެއަށް ދިޔަ ކަމަށާއި ނަމަވެސް މެންދުރު ގަޑީގައި ވެސް އެއްގޮތަކަށް ވެސް ބޭބީ ނުތޮޅޭތީ އަނެއްކާ ވެސް ހޮސްޕިޓަލަށް ދިޔަ ކަމަށެވެ. އަދި ބަނޑުގައި އޮތް ދަރިފުޅު އަދިވެސް ނުތޮޅޭ ކަމަށާއި ދަންވަރު ދިޔަ ކަމަށް ބުނި ކަމަށް ވެސް ނިއުމާ ބުންޏެވެ.\nނަމަވެސް ދެން ކަންތައްވާން ފެށީ އެދެމަފިރިން ހީވެސް ނުކުރާހާ ހިތާމަވެރިކޮށް ކަމަށް ނިއުމާ ބުންޏެވެ. އަނެއްކާ ވެސް އެތަނުގެ އެމަޖެންސީގައި ބޭއްވިއެވެ. އިރުއިރު ކޮޅުން ނަރުސް ކުއްޖެއް އައިސް، ބޭބީ ތޮޅެން ފަށައިފިތޯ އަހާ ކަމަށާއި އިތުރު ކަމެއް ނުކުރާ ކަމަށް ވެސް ނިއުމާ ބުންޏެވެ. ތުއްތު ކުއްޖާގެ ހިތުގެ ވިންދު ހުރިތޯ ބަލަން ނަރުސް ކުއްޖެއް އޭގެ އިރުތަކެއް ފަހުން ދިޔަ ކަމަށާއި ޑްރޮޕްލަރ ޖެއްސުމަށްފަހު އަވަހަށް ތެދުވަން ބުނި ކަމަށް ވެސް ބުންޏެވެ.\n"ބުނީ އަވަހަށް ދެން ހުރި ވޯޑަށް ދާން ހިނގާށޯ. އެތަނަށް ގެންގޮސް އަވަހަށް އޮކްސިޖަން ގުޅާ، ސްކްރީން ދަމާ އެހެން ވެސް އެއްޗެހިތަކެއް ގުޅީ. އަޅުގަނޑު އެހިން ކިހިނެއްތޯވީ، އެހީމަ ބުނީ ބޭބީ ގެ ހިތުގެ ވިންދު އެބަ ދަށްވެޔޯ. ދެން އަޅުގަނޑުމެން ދެމަފިރިން ވަރަށް ހާސްވި. އެވަގުތު ވެސް އެކަމަކު ޑޮކްޓަރެއް ނާދޭ. އަޅުގަނޑަކީ ހައިރިސްކު ޕޭޝަންޓެއް، ބަލިވެ އިންއިރު ވެސް ހަފްތާއަކު ދެ ފަހަރު ލޭ އަޅަމުން ދިޔައީ" ނިއުމާ ބުންޏެވެ.\nއޭގެ އިރުކޮޅެއް ފަހުން ފިރިހެން ޑޮކްޓަރެއް އެތަނަށް ދިޔަ ކަމަށާއި ބަނޑުގައި އަތްލުމަށް ފަހު ސްކޭނެއް ކުރަން ޖެހޭ ކަމަށް ބުނި ކަމަށް ނިއުމާ ބުންޏެވެ. ނަމަވެސް ސްކޭން ކުރަން އެތަނުގައި ހުރި ސްކޭން މެޝިން ޖެއްސިތަނުން މެޝިނު ނިވުނު ކަމަށާއި އެއްގޮތަކަށް ވެސް އެމެޝިނު ނުޖެއްސުނު ކަމަށް ނިއުމާ ބުންޏެވެ.\n"ޑޮކްޓަރު ނަރުސް ކުއްޖާ ކައިރީގައި އެހި ސްކޭން މެޝިނެއް އެގަޑީގައި ގެނެވިދާނެތޯ. ނަރުސް ކުއްޖާ ބުނީ ހުކުރު ދުވަސްވީމަ އުދަގޫ ވާނެ ކަމަށް. ޑޮކްޓަރު ބުނި އެކަމަކު ވެސް ގުޅާލަން. ގާތް ގަނޑަކަށް އެ ދެމެދުގައި ވެސް އެއް ގަޑިއިރު ހޭދަ ވެގެން ދިޔަ ސްކޭން ރޫމުން މެޝިނެއް ގެނައުމާ ދެމެދު ވެސް" ހާސްކަމުން ފުރިގެން ދިޔަ އެވަގުތުތައް ހަނދާން ކުރަމުން ނިއުމާ ކިޔައިދިނެވެ.\nނަމަވެސް މެޝިނު ލިބުނުއިރު ސްކޭން ކުރާ ޑޮކްޓަރު ހުރީ އޮފް ޑިއުޓީގައި ކަމަށާއި އެޑޮކްޓަރު އައުމަށް ވެސް 30 ވަރަކަށް މިނެޓު ނެގި ކަމަށް ނިއުމާ ބުންޏެވެ.\n"އިރުކޮޅަކުން ގުޅާފަ ހުރި އެހެން މެޝިނުތައް ވެސް ނިވުނީ. އަޅުގަނޑު އެހިން އެމެޝިނުތަކަށް ކިހިނެއްހޭވީ، ބުނީމަ ބުނީ އެއޯކޭ ވާނޭ. ކިޔާފަ ގުޅާފަ ހުރި ހުރިހާ މެޝިނެއް ނައްޓާލީ. ނައްޓާލާފަ ބުނީ މިހާރު މިއުޅޭނީ ބޭބީ ނަގަންށޯ ބޭބީގެ ވިންދު އެބަހުއްޓޯ ބޭބީ ސަލާމަތް ވާނެޔޯ. އެކަމަކު ދުވަސް ނުފުރާ ކުއްޖެއްވީމަ އެންއައިސީޔޫ ގައި ދެ މަސް ނުވަތަ ތިން މަސް ދުވަސް ވަންދެން ބާއްވަން ޖެހޭނެ ކަމަށް ބުނި. އަޅުގަނޑު ބުނިން މައްސަލައެއް ނެތޭ، ބޭބީ ސަލާމަތްވަންޏާ ނަގާށޭ"\n"އެހިން ސަލާމަތްވާނެ ދޯ އޭ، ބުނީ ހަމަ 100% ޔަގީނޭ ސަލާމަތްވާނޭ"\nނިއުމާ ބުނީ ޑްރޮޕްލަރގައި ވެސް އިންސިއުލޭޝަން ޓޭޕު އަޅާފައިވާ ކަމަށާއި އެތަނުގައި ހުރި މެޝިނުތައް ހަލާކުވެފައި ހުރިކަން އެވަގުތު އެނގުނު ކަމަށެވެ. ސިޒޭރިއަން ހަދަން ގެންދިޔަ ކަމަށާއި ނަމަވެސް އެތަން ތައްޔާރު ނުވެގެން ވެސް ބައިގަޑިއެއް ހާއިރު ބޭއްވި ކަމަށް ނިއުމާ ބުންޏެވެ.\n"އެތަނުގައި ހުރި ނަރުސް ކުއްޖެއް ބޭބީގެ ވިންދު ޗެކް ކުރަން ބުނީމަ، ޑޮކްޓަރު އަތުގެ އިޝާރާތުން ބުނީ ނޫނެކޭ. އަޅުގަނޑަށް އެމަންޒަރު ވެސް ފެނުން އެތަނުގައި އޮތްއިރު. އަޅުގަނޑު އޮތީ ވަރަށް ބިރުން. އެކަމަކު ޑޮކްޓަރު ހުރީ ވަރަށް ޔަގީންކަން ދީފައި ބޭބީ ސަލާމަތް ވާނެ ކަމަށް. ބުނީ ބޭބީ ކުޑަ ވާނޭ އެކަމަކު ސަލާމަތް ވާނެޔޭ ބިރު ނުގަންނައްޗޭ" ނިއުމާ ބުންޏެވެ.\nސިޒޭރިއަން ހެދުމަށްފަހު ތުއްތު ދަރިފުޅު ބަނޑުން ނެގި ތަނާ ބޭބީ ބާއްވާ އެނދުގައި ބާއްވާފައި އެންމެން އެކުއްޖާގެ ވަށާލައިގެން ތިބި ތަން ފެނުނު ކަމަށް ވެސް ނިއުމާ ބުންޏެވެ.\n"އަޅުގަނޑު އޮތިން ބަލަހައްޓައިގެން. ބޭބީ ނަގާފަ ތަޅުވާލިތަން ވެސް ދުށިން. ދެން ފޮތިގަނޑަކަށް ލާފަ ބާއްވާލީ ބޭބީ. އެއިރު ވެސް އަޅުގަނޑު ކައިރިއަކު ނުބުނޭ ބޭބީ މަރު ވެފައިވާ ވާހަކައެއް، ބޭބީއަށްވީ ގޮތެއް ވެސް" ނިއުމާ ބުންޏެވެ.\nއިރުކޮޅަކުން އެތަނުން ނިއުމާ ނެރުނު ކަމަށާއި އެވަގުތު އޭނާއަށް ރޮވުނު ކަމަށް ވެސް ބުންޏެވެ. އަދި އޭނާގެ ފިރިމީހާ އެތަނަށް ވެއްދުމުން ޑޮކްޓަރު އެތަނަށް ދުވަމުން އައިސް ހިތާމަވެރި ޚަބަރު ދިން ވާހަކަ ނިއުމާ ބުންޏެވެ.\n"ޑޮކްޓަރު އައިސް ބުނީ ވަރަށް މަސައްކަތް ކުރީމެއް ނޫން ހެއްޔޯ ދަރިފުޅު ސަލާމަތް ކުރަން. އެގަޑީގައި އަޅުގަނޑަށް އެނގުނީ ދަރިފުޅު މަރުވެއްޖެކަން ވެސް."\nނިއުމާ ބުނީ އޭގެ ކުރިން އެވާހަކަ ނުބުނާ ކަމަށާއި ދަރިފުޅު ސަލާމަތްވާނެ ކަމަށް ވަރަށް އުންމީދު ދިން ކަމަށެވެ.\nދަރިފުޅު ނިޔާވުމުން ސަހަރާއަށް ގެންގޮސް ހިނަވަން ވެގެން އެތަނުގައި ހުރި މީހަކު ބޭބީގެ "ފައިގައި ހުރި ބޭސްގަނޑުކޮޅެއް" ނައްޓާލި ކަމަށާއި ބޭސްގަނޑު ނައްޓާލުމުން އެތަންކޮޅުން ލޭ އަންނަން ފެށި ކަމަށް ވެސް ނިޢުމާ ބުންޏެވެ.\n"އެބޭބެ ބުންޏޯ ކިހިނެއްހޭ މިއޮތީ ހަދާފަ ބޭބީއަށް. މިއީ ބޮޑުކޮށް އޮތް ބޭބީއެއް ނޫންހޭ. ބޭބީގެ ފައިގައި ހުރި ބޮޑު ފާރުގަނޑެއްހެން ހުރި ތަނެއް. އެއީ ކިހިނެއްވެފަ ހުރި ތަންގަނޑެއް ކަމެއް ނޭނގެ. ހޮސްޕިޓަލުގެ މީހުން ބުނާ ގޮތުން ވިއްޔާ ބޭބީ މަރުވީ ބަނޑަށް. އެކަމަކު ބަނޑަށް މަރުވި ކުއްޖެއްނަމަ ފަޔަށް ވެފައި ހުރި ގޮތެއް އަޅުގަނޑުމެންނަށް ކިޔައިދޭން ޖެހޭނެ ދެއްތޯ" ނިއުމާ ބުންޏެވެ.\nކުއްޖާ ނިޔާވި ދުވަސް ނޫން ޖެހިގެން އައި ދުވަހު ނިއުމާ ކުރިން ބަލަމުން އައި ޑޮކްޓަރު އެތަނަށް ދިޔަ ކަމަށާއި، އެރޭ ދަންވަރު ހޮސްޕިޓަލަށް ގޮސް ބުނީ ކީކޭތޯ ސުވާލު ކުރިކަމަށް ބުންޏެވެ.\n"އަޅުގަނޑު ބުނިން ބޭބީ ނުތޮޅޭ ވާހަކައޭ ބުނީ. ބުނީމަ ޑޮކްޓަރު ބުނީ އަޅުގަނޑު އެހެން ބުނީމަޔޯ އެހާއެ ނުބެލީ. އަޅުގަނޑު ބުނި ގޮތް އެންމެ ފަހުން ނުބައި ވީ" ނިއުމާ ބުންޏެވެ.\nނިއުމާ ބުނީ މިމައްސަލަ އައިޖީއެމްއެޗްގެ މެނޭޖްމަންޓުގައި ޖެއްސި ކަމަށާއި މި ވޭތުވެދިޔަ ހުރިހާ ދުވަހު މިވާހަކަތައް ހާމަނުކޮށް ހުރީ ހޮސްޕިޓަލުގެ ޕްރޮސީޖަރތަކަށް ބަލާފައި ކަމަށެވެ. އެމީހުން މިމައްސަލަ ތަހުގީގު ކުރާކަމަށް ބުނި ކަމަށާއި ނަމަވެސް "މައްސަލަ ދަނީ ބަލަމުން" ކަމަށް ބުނެ އަބަދުވެސް "މާދަން ޖަވާބެއް ދޭނަން" ކަމަށް ބުނުމުން ދާތާ އަހަރަކަށްވުރެ ގިނަ ދުވަސް ވުމުން މިހާރު މިވާހަކަތައް ހިއްސާ ކުރީ ކަމަށެވެ.\n"ދަރިފުޅު ދެން އެނބުރިއެއް ނާންނާނެ. ނަމަވެސް ދަރިފުޅަށްވީ ގޮތް އެނގެން ބޭނުން. އިންސާފު ބޭނުން!"\nކިޔުންތެރިންގެ ހިޔާލު 10\nތީގަވީގޮތްް ތިއޮތީީ ވަރަށްް ސާފުކޮށްް އެގެންް. އޮފްޑޭގަަ ހުރީި ސްކޭންް ޑޮކްޓަރުު. އެއީީ މައްސަލަަ އަކަށްް ނުހަދާ އަންހެނުންގެެ ޑޮކްޓަރާު ނަރުހުންް ކުރިި މަސައްކަތްް ނުހަނުު ރަގަޅުު. ބޭބީި ސަލާމަތްް ކުރަނ މަސައްކަތްް ކޮއްފިި ވާހަކަަ މިއޮތީީ. ދެންް މާތް ﷲގެެ ނިންމެވުމެއްް ބަދަލެއްް ނުކުރެވޭނެެ ކަންް ވިސްނަންް ޖެހޭދޯ. ބައެއްގެެ އަތްމަތީީ އޮތްް ކަމެއްނޫންް މަރުު ހިފެހެއްޓުމަކީވެސްް\nއޮފް ޑޭ ވިޔަސް އޮން ޑޭ ވިޔަސް، ބޮޑު ސިންގާ ހޮސްޕިޓަލެއްގަ “އޮން ކޯލް” ކިޔާ އެއްޗެއްވެސް އޮވޭ. ހޮސްޕިޓަލެއްގެ ޕްރޮޓޮކޯލް އެނގޭ ފަދައިން މައެއްގެ އިހުސާސްވެސް ދަނެގެން އެއްޗެއް ބުނެވެން އޮތީ. މަރުވީމަ މަރުވީއޭ ދެނެއް އެނބުރި ނާންނާނެއޭ ބުނެގެން ވާކަށް ނޯންނާނެ… މާދަމާ މަގޭ ދަރިއަށްވެސް ހަމަ އެހެން ވެދާނެ.\nތިޔަ ތާގައި ވިންދު ނުލިބުނު ވަގުތުން ދެން މެސިނު ޖައްސަން ގައިނީ މީހާ މަސައްކަތް ނުކޮށް އަވަހަށް ނަގަން ވާނެ ދޯ. ޢެއްވެސް އޮޕަރޭޝަނެއް ނުކުރާނެ އެހެޔު މަރުވިޔަސް ވަގުތަކުން. ތިޔަ ދުވަސް ނުފުރާ ކުއްޖެއްކަން އެގި ހުރެ ދެން ލަސް ކުރަނީ ކީއްކުރަން ޑޮޕްލަރަ ނުލިބުނީމަ.\nބުނާނެ ރަގަޅު އެއްޗެއް ނެތިއްޔާ ކޮމެންޓް ނުކުރޭ. ވީގޮތް އޮޅުންފިލުވައިދޭށޭ ދޯ އެބުނަނީ. ބަޔާނެއް ނެރިފަ ތަހުގީގު ކުރަނީއޭ ބުނެފަ އެ ހެދި އެއްޗެއް ސާފު ކޮށްދޭން ޖެހޭނެ. އެއްޗެއް ބުނުމުގެ ކުރިން އެކަން ތަހައްމަލް ކުރާ މީހާއަށް ކުރާނެ އިހްސާސް ވިސްނާލާ\nއެބުނީ ދޯ ފައިގަ ބޮޑު ތަން ގަނޑެއް އިން ވާހަކަ.. ރަނގަޅަށް ކިޔާ ނުދޭ ވާހަކަ ވީ އެއްވެސް ކަމެއް.. ބޯހަލާކު ކަލޭމެން ކަހަލަ މީހުންނާ ހެދި\nއަޅުގަނޑު އަންހެނުންވެސް މި ކޮވިޑް ތެރޭގައި އައި.ޖީ.އެމް.އެޗް ގައި ވިހެއީ. ދަންވަރު2ޖަހާކަންހާިއިރު ފެންދުލި ފަޅައިގެން ގޮސްފި އަދި ބޭބީ އަށް އޮތީ ޕުއްޕު ލެވިފަކަމަށް ނަރުހުން ބުނި. ނަމަވެސް ބޭބީ ވިންދު ރަނގަޅޭ ކިޔާފަ އޮޕަރޭޝަން ނުކުރި. ޥިހެޢި އޭގެ6ގަޑީރު ފަހުން. ޥިހޭއިރު ބޭބީ އަށް އޮތީ ޕުއްޕު ކެވިގެން ވަރަށް ބޮޑަން އެތެރެ ހަށީގައި އިންފެކްޝަން އުފެދިފައި. ދެން ޖެހުނީ ނިކޫގައި ބޭބީ ބާއްވައިގެން2ހަފްތާގަ އުޅެން. ދިން ޕްރައިވެޓް ރޫމުން2ދުވަސްތެރެ ނެރެލައިފި، ބޭބީ ނިކޫގައި، އަޅުގަނޑުމެން ގޭގައި އުޅެމުން ކޮންމެ2ގަޑިން ބޭބީ އަށް މިލްކް ގެންނަން ކޮވިޑް ގެ އެންމެ ދަތި ދުވަސްވަރުވެސް އުޅެން ޖެހުނީ އެހެން. އައި.ޖީ.އެމް.އެޗް ޑޮކްޓަރުންގެ ފަރުވާ ކުޑަކަމުން އެހާލުގަ އުޅެން ޖެހުނީ.\nމަގޭ ވައިފް ދެދަރިން ވިހޭ އައި.ޖީ.އެމް.އެޗް. ގައި. އެމީހުން ވަރަށް ރަނގަޅު. އަދި އެއްކުޖެއް ވިހެއީވެސް ޖެނުއަރީ 1 ގައި. އެހެންނަމަވެސް އެއީ ބަނދު ދުވަހެއް ކަމެއް އިހްސާސްއެއް ނުވޭ. އިމްވެސްޓިގޭޝަން އަވަސްކޮށް ޖަވާބުދާރީވުން މުހިންމު ކަމަށްދެކެން\nމިއީ ވަރަށް ހިތާމަވެރި ކަމެއް…މި ގައުމުގަ އިންސާފޭ ކިޔާ އެއްޗެއް އޮވޭތަ…\nމައްސަލަބަލަން ތިބީ މައްސަލަޖެހުން ޑޮކްޓަރުން ގެ ރައްޓެހި ޑޮކްޓަރުން ކިހިނެއް ބަލާނީ، އެމީހުން ކުއްވެރިއެއް ނުވާނެ. މި މިޤަމުގެ ހާޔތު މިކަމެއް ބަދަލެއްނުވާނެ.\nތިޔަހޮސްޕިޓަލަކީ ތިކަހަލަ ކަންކަމުގައި ވަރަށްވެސް އިހުމާލު ބޮޑު ތަނެއް. ޑޮކަޓަރުންގެ ޙާއްސަކޮށް.\nޒިންމާ ނުނަގާނެ އެއް ކަމެއްގަވެސް.\nސާފުތާހިރު ކަމުގެ މިންގަނޑެއް ނެތުމުން އައިޖީއެމްއެޗްގެ ކެންޓީނު ބަންދު ކޮށްފި\nއިއްޔެގެ އަލިފާނުގެ ހާދިސާގައި ފިހުނު އެކަކު އައިސީޔޫގައި\nދާންދޫ އެކްސިޑެންޓްގައި ހާލު ސީރިއަސްވި3އަހަރުގެ ކުއްޖާއަށް އައިޖީއެމްއެޗްގައި ފަރުވާ ދެނީ\nފާދިރީކަލޭގެއަކާއި، އޭނާ ކުރަމުންދިޔަ ތިން ސުވާލެއްގެ ވާހަކަ\nމަސްތުވާތަކެތީގެ މައްސަލައެއްގައި މާލެއިން ހަތަރު މީހަކު ހައްޔަރުކޮށްފި\nޚާއްސަ އެހީއަށް ބޭނުންވާ މީހާގެ ޕާކިންޒޯން، ޚާއްސައެއް ނޫން: ތަކްލީފްތައް އަސަރާއެކު އޭނާގެ ދުލުން!\nއުރީދޫ ބެލެންސް ބޭނުން ކޮށްގެން "ގިފްޓް ކާޑު" ބޭނުން ކުރެވޭ ގޮތް ހަދައިފި\nސެމްސަންގް އެސް21 ސީރީޒްގެ އެންމެ ފަހުގެ ފޯނު، ވަރަށް އަވަހަށް އުރީދޫ މޫލީއަށް އަންނަނީ!


Kaa Thakethi Order Kury Bodu Faidigu Makunakun Salaamai Vumah - Vaguthu\nކާތަކެތި އޯޑަރު ކުރީ ބޮޑު ފައިދިގު މަކުނަކުން ސަލާމަތް ވުމަށް\nފައިދިގު މަކުނު ވަރަށްވެސް ގިނަ މީހުން ބިރު ގަންނަ އެއްޗެކެވެ. ޚާއްސަކޮށް އަންހެން ވެރިންނަށް ބޮޑު ފައިދިގު މަކުނެއް ފެނިއްޖެނަމަ ދުވަސް ދިޔައީއެވެ. އަދި ފައިދިގު މަކުނުން ސަލާމަތްވުމަށް އެވެރިން ކޮންމެ ފަދަ ކަމެއްވެސް ކޮށްފާނެއެވެ.\nމިގޮތުން އެމެރިކާގެ އަންހެނެއް ކަމުގައިވާ ޑެމީ ފައިދިގު މަކުނަކުން ސަލާމަތްކަން ހޯދުމަށް އޯޑަރު ކުރީ ކާތަކެއްޗެވެ.\nޑެމީ އޭނާގެ ޓުވިޓަރގައި ހިއްސާކޮށްފައިވާ ޕޯސްޓެއްގައި ބުނެފައިވަނީ އޭނާ ފައިދިގު މަކުނުދެކެ ގަންނަނީ އަމަށަކު ބިރެއް ނޫން ކަމަށާއި ފައިދިގު މަކުނެއް ދުވާތަން ފެނިއްޖެނަމަ ބޯއަބުރާ ގޮތްވެސް ވާކަމަށެވެ. އަދި ގޭގައި އިތުރު މީހެއް ނޫޅޭތީ، ފައިދިގު މަކުނުން ސަލާމަތްވުމަށް ކާތަކެތި އޯޑަރު ކުރި ކަމަށްވެސް އޭނާ ބުނެފައިވެއެވެ.\nމިޕޯސްޓްގައި އޭނާ އިތުރަށް ބުނެފައިވަނީ މިގޮތަށް ކަންތައް ކުރީ ކާތަކެތި ހިފައިގެން އަންނަ މީހާ ފައިދިގު މަކުނުން އެމީހާ ސަލާމަތްކޮށްދޭނެ ކަމަށް ލަފާކޮށް ކަމަށާއި އަދި އެކަން ހިނގީ ހަމަ އެގޮތަށް ކަމަށެވެ.\nޑެމީވަނީ ކާތަކެތި ހިފައިގެން އައި މީހާ އެ ފައިދިގު މަކުނުން އޭނާ ސަލާމަތްކޮށްދީފައިވާތީ އެމީހާއަށް ޝުކުރު އަދާކޮށް ޓުވިޓަރގައި އިތުރު ޕޯސްޓެއްކޮށްފައެވެ.\nޖޫން 6, 2018 - 01:39\nލިޔުންތެރިޔާ މާލި ތި މާނަކުރައްވަނީ ކޮން އެއްޗަކަށްތޯއެވެ؟ ފައިދިގު މަކުނަށްތޯއެވެ؟ އެހެންކަމަށްވާނަމަ ރަށުގައި ކިޔާ ގޮތުގެ އިތުރުން ރަދީފުގައި ލަފުޒު އޮންނަގޮތްވެސް ލިޔުއްވުން ވަރަށް މުހިއްމުކަމަށް ދެކެމެވެ. ނޫންނަމަ ކިޔުންތެރިންނަށް ވަރަށް ބޮޑަށް އޮޅުން އެކަށީގެންވެއެވެ.\nޖޫން 6, 2018 - 11:08


Dhiraagu TV akee koba?\nރިޕޯޓު - ދިރާގު\nދިރާގު ޓީވީއަކީ ކޮބާ؟\nދިރާގުޓީވީގެ ޑިމޮންސްޓްރޭޝަނަކާއި ހާއްސަ ފީޗަރސްތައް ދައްކާލާފައިވޭ\nމިހިދުމަތުގެ ހާއްސަ ޕެކޭޖްތަކެއް ތަޢާރަފް ކުރެވޭނެ\nދިރާގު ޓީވީގެ ޙިދުމަތް ޖޯއިބޮކްސް މެދުވެރިކޮށް ލިބޭނެ\nކ. މާލެ 26 އޭޕުރިލް 2017 | ބުދަ 03:46 20,268\nދިރާގު ޓީވީ ލޯންޗިންގެ ތެރެއިން - ރާއްޖެ އެމްވީ\nދިރާގަކީ ރާއްޖޭގެ މުވާސަލާތީ ޙިދުމަތް ދިނުމުގައި އެންމެ ކުރިއަރާފައިވާ އެއް ކުންފުންޏެއެވެ. ރާއްޖޭގެ މުވާސަލަތީ ހިދުމަތަށް އިންޖިލާބެއް ގެނުވައިދިން ކުންފުންޏަކީވެސް ދިރާގު ކަމާއި މެދު ދެބަސްވެވެން ނެތެއެވެ.\nދިރާގުގެ ހިދުމަތް ތަފާތު ހަރުފަތްތަކުން ގިރާ ކުރުމަށްފަހު މިއަދު މިވަނީ މުޅި ރާއްޖޭގެ އެކި ކަންކޮޅުތަކުގައި ތިބި އެކުންފުނީގެ ހުރިހާ ކަސްޓަމަރުން ޝާމިލްވެގެން ހިދުމަތް ހޯދޭނެ ފަދަ އައު ހިދުމަތެއް ތަޢާރަފްކޮށްފައެވެ.\nއެގޮތުން ދިރާގުން މިވަނީ އެކުންފުނީގެ ދިރާގު ޓީވީ ތަޢާރަފްކޮށްފައެވެ.\nދިވެހިރާއްޖޭގައި ޑިޖިޓަލް މުވާސަލާތުގެ ހިދުމަތް އެންމެ ފުޅާކޮށް ފޯރުކޮށްދޭ ކުންފުނި ދިރާގުން ރާއްޖޭގެ ހުރިހާ ސަރަހައްދަކަށް ދިރާގު ޓީވީގެ ޙިދުމަތް ޖޯއިބޮކްސް މެދުވެރިކޮށް ލިބޭނެގޮތް މިވަނީ ފަށާފައެވެ.\nއައިޕީޓީވީ އަކީ އިންޓަނެޓްގެ ހިދުމަތް ފޯރުކޮށްދޭ ފިކްސްޑް ބްރޯޑްބޭންޑް ކަނެކްޝަން މެދުވެރިކޮށް ފެންވަރު ރަނގަޅު ޓީވީ ޗެނެލްތައް ފޯރުކޮށްދޭ ޓެކްނޮލޮޖީއެކެވެ.\nދިރާގު ޓީވީގެ ހިދުމަތަށް އެދޭ އެންމެ ފުރަތަމަ 100 ކަސްޓަމަރުންނަށް ހާއްސަ އޮފަރ އެއްގެ ގޮތުން 1 އަހަރު ދުވަހުގެ ސަބްސްކްރިޕްޝަން ފީއާއި ޖޯއި ބޮކްސް އަދި ގުޅައިދިނުން މުޅިން ހިލޭކަން ވެސް އެކުންފުނިން ވަނީ ހާމަކޮށްފައެވެ.\nދިރާގު ޓީވީގެ ހިދުމަތް ހޯދުމަށް ބޭނުންވާނީ ދިރާގު ބްރޯޑްބޭންޑް ކަނެކްޝަނެކެވެ.\nޖޯއި ބޮކްސްގެ ޒަރީއާއިން ގޭގައި ދިރާގު ޓީވީގެ ހިދުމަތް ހޯދާ ފަރާތްތަކަށް އިންޓަރނެޓް ޔޫސޭޖް އެލަވަންސަށް އަސަރުނުކުރުމުގެ އިތުރުން އިންޓަރނެޓްގެ އިތުރު ހަރަދެއް ނުހިނގާނެއެވެ.\nހިދުމަތް ގުޅައި ދިނުމަށް ފަހު ދިރާގުގެ ނެޓްވާރކް ބޭނުންކޮށްގެން އެހެން ވަސީލަތްތަކުން ވެސް (ލެޕްޓޮޕް، ޓެބްލެޓް އަދި ސްމާޓްފޯން) ރާއްޖޭގެ ކޮންމެތަނެއްގައި ކޮންމެ ވަގުތެއްގައި ޓީވީ ބެލޭނެއެވެ.\nމިކަމަށް ބޭއްވި ޕްރެސް ކޮންފަރެންސެއްގައި ވާހަކަދައްކަވަމުން ދިރާގުގެ ޑިރެކްޓަރ ބިޒްނަސް ޑިވެލޮޕްމަންޓް އަހްމަދު މައުމޫނު ވިދާޅުވިގޮތުން ބްރޯޑްކާސްޓިންގް ކޮމިޝަނާއެކު ކަސްޓަމުރުންނަށް ވީހާވެސް ލުއި އަގެއްގައި ގިނަ ޗެނެލްތަކެއް ލިބޭނެ ބޭސިކް ޕެކޭޖެއް ފާސްކުރުމުގެ މަސައްކަތް ކުރަމުން އަންނަ ކަމަށެވެ.\nމީގެ އިތުރުން ވެސް ބެލުންތެރިން ޝައުގުވެރިވާނެ ފަދަ މުނިފޫހިފިލުވުމާއި މައުލޫމާތުގެ ޗެނެލްތަކާއި، ވީޑިއޯ އޮން ޑިމާންޑް އާއި ވަގުތުން ފައިސާދައްކައިގެން ބަލާ "ޕޭ ޕަރ ވިޔު" ފިލްމާއި ޕްރޮގްރާމްތަކާއި ކެޗްއަޕް ޓީވީގެ ހިދުމަތްވެސް ވަރަށް އަވަސް މުސްތަގްބަލެއްގައި ތައާރަފް ކުރެވޭނެ ކަމަށް މައުމޫނު ވިދާޅުވެފައިވެއެވެ. ދިރާގު ޓީވީގެ ހިދުމަތުގައި މަޝްހޫރު ޗެނެލްތައް ކަމަށްވާ އޭ.އެކްސް.އެން، ޓެން ސްޕޯޓްސް، ސޮނީ އީއެސް.ޕީ.އެން، ލައިފްޓައިމް، ހިސްޓަރީ ޗެނެލް، ބީބީސީ އާރތް ހިމެނެއެވެ.\nމީގެ އިތުރުން ވެސް ބައިނަލްއަޤްވާމީ އެތައް ޗެނެލްއެއްގެ އިތުރުން ރާއްޖޭގެ ހުރިހާ ޗެނެލްތަކެއް ވެސް ދިރާގު ޓީވީން ބެލޭނެއެވެ.\nދިރާގުޓީވީގެ ޑިމޮންސްޓްރޭޝަނަކާއި ހާއްސަ ފީޗަރސްތައް ދައްކާލާފައިވާއިރު މިއީ ވަރަށް ތަފާތު ފީޗާސްތައް އެކުލެވިގެންދާ ހިދުމަތެކެވެ. އެގޮތުން ޖޯއި ބޮކްސްއަކީ އެންމެ ޒަމާނީ ގޮތަށް އަދި ކަސްޓަމަރުންނާ ގުޅުންހުރި ފަސޭހަ ފީޗާސްތަކާއި އެކު ފަރުމާކޮށްފައިވާ ޖޯއި ބޮކްސް އެކެވެ.\nކުރިއަށް އޮތް ތަނުގައި އިތުރު ހިދުމަތްތައް ދިރާގު ޓީވީގެ ޒަރީއާއިން ތަޢާރަފްވެގެންދާއިރު ކަސްޓަމަރުންނަށް ލުއި އަގެއްގައި މިހިދުމަތް ފޯރުކޮށްދިނުމަށް ދަނީ ކެނޑި ނޭޅި މަސައްކަތް ކުރަމުން ކަމަށް ދިރާގުން ވަނީ ބުނެފައެވެ.


Jalsaa foohi, majubooru, emme fahun nukuthee! | Mihaaru\n"ހަބޭސް ތިނެއް" ޖަލްސާ: ވަކި ހިސާބަކުން ގިނަ ބަޔަކު ވަނީ ނުކުމެފައި --ފޮޓޯ: މުހައްމަދު ޝަރުހާން/ މިހާރު\n29 ނޮވެމްބަރ 2016 - 13:19 75 comments\nސަރުކާރަށް ތިން އަހަރު ފުރުން ފާހަގަކުރަން "ހަބޭސް ތިނެއް" ގެ ނަމުގައި ރޭ ބޭއްވި ޖަލްސާ އިން ގިނަ ބަޔަކު ނުކުމެގެން ދިއުމުން އެތައް ބައެއްގެ ހިތުގައި ސުވާލު އުފެދިއްޖެ އެވެ. އެއް ބަޔަކު ބުނާ ގޮތުގައި އެއިން ދައްކައިދެނީ ގިނަ ބައެއްގެ ހިތުގައި ސަރުކާރަށް ތާއީދު ނެތް ކަމެވެ. އަނެއް ބަޔަކު ބުނަނީ ޖަލްސާ އެހާ ފޫހި ކަމަށެވެ.\nއެކަމަކު ސަަރުކާރުގެ އިސް ބައެއް ވެރިން ވިދާޅުވާ ގޮތުގައި ރޭގެ ޖަލްސާ ކާމިޔާބެވެ. ގޮނޑިތައް ހުސްވީ ޖަލްސާ ރޭވިފައި އޮތް ގޮތުންނެވެ.\nޖަލްސާގެ ކުރިން ވެސް ސިވިލް ސާވިސް އާއި ސަރުކާރު ކުންފުނިތަކުގެ މުވައްޒަފުންނަށް މަޖުބޫރުކުރުވިކަމުގެ ވާހަކަ އޮތީ އާންމުވެފަ އެވެ.\nއެކަމަކު ޖަލްސާ ފެށިއިރު، ހުރިހާ ގޮނޑިއެއްހެން އޮތީ ފުރިފަ އެވެ. ގޮނޑިތައް ހުސްވެ، ގިނަ މީހުން ނުކުމެގެން ދިޔައީ ވަކި ހިސާބަކުންނެވެ.\n"ހަބޭސް ތިނެއް" ގެ ޖަލްސާ ނިމެން ގާތްވެފައި ވަނިކޮށް، ޖަލްސާގެ ފަހަތް ފެންނަ ގޮތް.---ފޮޓޯ: މުހައްމަދު ޝަރުހާން/މިހާރު\nސިވިލް ސާވިސް މުވައްޒަފަކު ބުނީ އެ މިނިސްޓްރީގެ ހުރިހާ ސެކްޝަނެއްގެ މުވައްޒަފުންނާ ވެސް ޕާމަނަންޓް ސެކްރެޓަރީ ވަކިވަކިން ބައްދަލުކުރައްވާ، ޖަލްސާ އަށް ދައުވަތު ދެއްވި ކަމަށެވެ. އަދި ޖަލްސާ އަށް ނުދާ މުވައްޒަފުންނާ މެދު ފިޔަވަޅު އަޅާނެ ކަމުގެ އިންޒާރު ވެސް ދެއްވި ކަމަށް އޭނާ ވިދާޅުވި އެވެ.\n"ހާޒިރީ ބަލާނެ ވާހަކަ އާއި އެހެން ފިޔަވަޅެއް އަޅަން ޖެހިއްޖެއްޔާ އެކަން ވެސް ކުރަން ފަސްނުޖެހޭނެ ކަމަށް ޕާމަނަންޓް ސެކްރެޓަރީ ވިދާޅުވި،" އެ މުވައްޒަފު ބުންޏެވެ.\nޖަލްސާގައި ބައިވެރިވި އެހެން މުވައްޒަފަކު ބުނީ އޭނާ ދިޔައީ އުންމީދީ ވާހަކަތަކެއް އިވޭނެ ކަމުގެ އުފަލުގައި ކަމަށެވެ. ނަމަވެސް ހީކުރިވަރުގެ ވާހަކަތަކެއް މިނިސްޓަރުން ވެސް ނުދައްކަވާ ކަމަށް އޭނާ ބުންޏެވެ.\n"ހަބޭސް ތިނެއް" ގައި ސިވިލް ސާވިސް އާއި ސަރުކާރު ކުންފުނިތަކުގެ މުވައްޒަފުން ބައިވެރިވި – ފޮޓޯ: މުހައްމަދު ޝަރުހާން / މިހާރު\n"ސިވިލް ސާވިސް މުވައްޒަފުންނަށް ރަނގަޅު ގޮތެއް ވާނެ ކަމަށް އުންމީދުކުރީ. ތަކެތީގެ އަގު އިންތިހާއަށް ބޮޑުވެފައި އޮތްއިރު، ޖީބަށް ލިބޭ ފައިސާ އިތުރުވާނެ ކަހަލަ އުފާވެރި ހަބަރެއް ދޭނެ ކަމަށް ހީކުރިން. އެކަމަކު ޖަލްސާއިން އިވުނީ އަބަދުވެސް ދައްކާ ވާހަކަތައް،" އޭނާ ބުންޏެވެ.\nއިދިކޮޅު އެމްޑީޕީން ބުނި ގޮތުގައި މަޖުބޫރުނުކުރާ ނަމަ ޖަލްސާ އަށް އެހާ ގިނަ މުވައްޒަފުން ނުދިޔައީހެވެ.\n"މުނިފޫހިފިލުވުން ނުވަތަ މަޖާ އައިޓަމްތަކެއް ބާއްވާ، ރައީސް ދެތިން ވާހަކަފުޅެއް ދައްކަވާލީމާ އެ ނިމުނީ. އެ ހިސާބުން ދެން ޖެހޭނީ ޖަލްސާ ނިންމާލަން،"\nއައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވީ މުވައްޒަފުންގެ ހާޒިރީ ބެލުމާ އެކު ގިނަ މުވައްޒަފުން ޖަލްސާ ދޫކޮށް ދިއުމުން އެކަން ސާފުކޮށް އެނގޭ ކަމަށެވެ.\n"ހާޒިރީ ބަލާނެކަން އަންގާފައި އޮތީމަ ގިނަ ބަޔަކު މަޖުބޫރީ ހާލަތުގައި ޖަލްސާއަށް ދިޔައީ. މަޖުބޫރީ ހާލަތުގައި މީހުން ގެންގޮސްގެން ސަރުކާރަށް ތާއީދު ނެތްކަން ޖަލްސާއިން ހާމަވީ،" ރޮޒެއިނާ ވިދާޅުވި އެވެ.\nއޭނާ ވިދާޅުވި ގޮތުގައި ގިނަ ބަޔަކު ޖަލްސާއަށް ދިޔައީ ވަޒީފާގެ ބިރަށެވެ. ޖަލްސާގައި ވާހަކަ ދެއްކެވި ބޭފުޅުންގެ ވާހަކަތައް އަޑު އަހަން ނޫން ކަމަށް ވެސް އޭނާ ވިދާޅުވި އެވެ.\n"ގިނަ ބަޔަކު ގަބޫލެއްނުކުރޭ ރައީސް ޔާމީންގެ ތިން އަހަރަކީ ހަބޭސް ތިން އަހަރު ކަމަކަށް. ޖަލްސާއިން ވަރަށް ސާފުކޮށް އެނގިއްޖެ، ރައީސް ޔާމީނަށް ރައްޔިތުންގެ ލޯތްބާއި ތާއީދު ނެތްކަން،" އޭނާ ވިދާޅުވި އެވެ.\n"ހަބޭސް ތިނެއް" ގައި މުއިއްޒު ވާހަކަ ދައްކަވަނީ: ގިނަ ބަޔަކު ޖަލްސާ ދޫކޮށް ދިޔައީ ޒަރޫރީ ބޭނުންތަކެއް ހުރުމުން ކަމަށް ވިދާޅުވި -- ފޮޓޯ: މުހައްމަދު ޝަރުހާން / މިހާރު\nއެމްޑީޕީންނާއި ބައެއް މުވައްޒަފުންގެ ވާހަކަތަކާ ގުޅިގެން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ "ހަބޭސް ޖަލްސާ" ވަރަށް ކާމިޔާބު ކަމަށެވެ. އަދި ޖަލްސާގެ ހުރިހާ ކަމެއް ވެސް ދިޔައީ ވަރަށް ރަނގަޅަށް ކަމަށް އޭނާ ވިދާޅުވި އެވެ.\n"ސަރުކާރުގެ އެކި ވުޒާރާތައް ގުޅިގެން ބޭއްވި ޖަލްސާގައި ވަރަށް ގިނަ މައުލޫމާތުތަކެއް ހިއްސާ ކުރެވުނު، އަޅުގަނޑަށް ފާހަގަކުރެވުނީ ވަރަށް ރަނގަޅު ޖަލްސާއެއް ގޮތަށް،" މުއިއްޒު ވިދާޅުވި އެވެ.\nސިވިލް ސާވަންޓުންނާއި ކުންފުނިތަކުގެ މުވައްޒަފުން ޖަލްސާއަށް ދިޔައީ މަޖުބޫރީ ހާލަތުގައި ކަމަށް ދެކެވޭ ވާހަކަތައް އޭނާ ދޮގުކުރެއްވި އެވެ. އެއްވެސް މުވައްޒަފަކު މަޖުބޫރީ ހާލަތުގައި ޖަލްސާއަށް ގޮސްފައި ނުވާނެ ކަމަށާއި އެފަދަ ހާލަތެއްގައި މީހަކު ނުދާނެ ކަމަށް ވެސް އޭނާ ވިދާޅުވި އެވެ.\n"ގަބޫލެއް ނުކުރަން މަޖުބޫރީ ހާލަތުގައި ދިޔަ ކަމަކަށް. އެއްވެސް މުވައްޒަފަކު މަޖުބޫރު ކަމެއް އޮވެގެނެއް ނޫން ޖަލްސާގައި ބައިވެރިވީ،" އޭނާ ވިދާޅުވި އެވެ.\nޖަލްސާގައި ވާހަކަ ދައްކަވަމުން އޭނާ ވިދާޅުވީ ޖަލްސާ ފެށި އިރު ހުރިހާ ގޮނޑިއެއް ފުރުނު ނަމަވެސް ލަސްވި ވަރަކަށް މީހުން ނުކުތީ "ޒަރޫރީ ބޭނުންތައް" ފުރިހަމަކުރަން ބޭނުންވެގެން ކަމަށެވެ.\n"އަޅުގަނޑުމެން މުވައްޒަފުން މި ތަނުގައި ބެހިން 12،000 ބެޖު. އެ ބެޖުތައް ހުސްވެގެން ދިޔައީ. އެ ބެޖު ހުސްވެގެން އަޅުގަނޑުމެން ކައިރިއަށް ގިނަ ބަޔަކު އައި. އެހެންކަމުން އެއީ މިތަނަށް އައި މީހުންގެ އަދަދު ރަމްޒުކޮށްދޭ އެއް ކަންތައް،" މުއިއްޒު ވިދާޅުވި އެވެ.\nއޭނާ ވިދާޅުވި ގޮތުގައި އެހާ ގިނަ އަދަދެއްގެ މީހުން ބައިވެރިވުމުން އެނގެނީ ރައީސް ޔާމީނާ އެކު ތިބިކަމެވެ. ސަރުކާރުގެ ވުޒާރާތަކާއި ކުންފުނިތަކުގެ މުވައްޒަފުން އަތުކުރި އޮޅާލައިގެން ތިބީ ޕީޕީއެމް ސަރުކާރުގެ މެނިފެސްޓޯ ތަންފީޒުކުރަން ކަމަށް ވެސް ވިދާޅުވި އެވެ.\nޖަލްސާގެ ވަކި ހިސާބަކުން ގިނަ ބަޔަކު ވަނީ ނުކުމެގެން ގޮސްފައި- – ފޮޓޯ: މުހައްމަދު ޝަރުހާން / މިހާރު\nބައެއް މީހުން ބުނި ގޮތުގައި ޖަލްސާގެ ފޫހިކަން ވަރަށް ބޮޑެވެ. ހުރިހާ ބޭފުޅުން ދެއްކެވީ ސަރުކާރުގެ ވެރިން އަބަދު ދައްކަމުން، ޓީވީއެމުން ހަތަރު ދަމުން މިހާރު ފޮނުވަމުން އަންނަ ވާހަކަތައް ކަމަށް އެމީހުން ބުނެ އެވެ.\nރައީސް ޔާމީން ފެކްޝަންގެ އިސް ވެރިޔަކު، ނަން ނުޖަހާ ގޮތަށް ވާހަކަ ދައްކަވަމުން، ވިދާޅުވީ އެހާ ގިނަ ބަޔަކު ބައިވެރިވި ޖަލްސާއެއްގައި ބަލަން ޖެހޭނީ ފޫހިނުވާނެ ގޮތަށް ކަންކަން އިންތިޒާމްކޮށް، ޖަލްސާ ކުރުކުރަން ކަމަށެވެ.\n"މުނިފޫހިފިލުވުން ނުވަތަ މަޖާ އައިޓަމްތަކެއް ބާއްވާ، ރައީސް ދެތިން ވާހަކަފުޅެއް ދައްކަވާލީމާ އެ ނިމުނީ. އެ ހިސާބުން ދެން ޖެހޭނީ ޖަލްސާ ނިންމާލަން،" އޭނާ ވިދާޅުވި އެވެ.\nރައީސް ޔާމީން އެއްވެސް ވާހަކަފުޅެއް ނުދައްކަވަ އެވެ. ޖަލްސާ އަށް ވަޑައިގެންނެވި ގޮތަށް ސްޓޭޖަށް އަރައިވަޑައިގެން، އެންމެންނަށް އަތްޕުޅުން އިޝާރަތްކުރެއްވުމަށް ފަހު އިށީދެވަޑައިގަތީ އެވެ.\nޖަލްސާގައި ފެނުނު ފޫހި ކަންކަމުގެ ތެރޭގައި ބައެއް ބޭފުޅުންގެ ވާހަކަތަކާއި ސަރުކާރުން ހާސިލްކުރި ކާމިޔާބީތަކާ ބެހޭ ގޮތުން ދެއްކި ދިގު ޕްރެޒަންޓޭޝަންތައް ހިމެނޭ ކަމަށް، ބައެއް މީހުން ބުނެ އެވެ.\nއިތުރު ލިޔުންތައް އެމްޑީޕީ ރެލީ ސިވިލް ސާވިސް ދިވެހި ސަރުކާރު ޕީޕީއެމް މެމްބަރު ރޮޒައިނާ އާދަމް (އައްޑޫ މީދޫ) ސިވިލް ސާވަންޓުން ކުރީގެ މިނިސްޓަރު ޑރ. މުހައްމަދު މުއިއްޒު\nމަޖުބޫރުން މީހުން ޖަލްސާ އަށް ގެންދިއުން ކުށްވެރިކޮށްފި\nދީނާ ބެހުމަށް ފަހު ޑިމޮކްރަސީގެ ނަން ބޭނުމެއްނުކުރެވޭނެ


ލިޔުއްވީ : މުޙައްމަދު ލަޠީފް މިނިސްޓަރ އޮފް އެޑިޔުކޭޝަން\nނޯޓް: ތިރީގައި މިވަނީ، 1419 ރަޖަބް 13، 1998 ނޮވެމަބަރ 02 ވަނަ ދުވަހު ދިވެހިރާއްޖޭގެ އެޑިޔުކޭޝަން މިނިސްޓަރީން، ބެލެނިވެރިންގެ ސަމާލުކަމަށް ގެނައުމުގެ ގޮތުން ކުރައްވާފައިވާ އިލްތިމާސެކެވެ. މިސައިޓްގައި މިލިޔުން ޝާޢިއު ކުރީ ކިޔުންތެރިންގެ މަޢުލޫމާތައްޓަކައެވެ.<?xml:namespace prefix = o ns = "urn:schemas-microsoft-com:office:office" />\nދިވެހިރާއްޖެ . ނަމްބަރ:\nއެނގިވަޑައިގަންނަވާނޭ ފަދައިން ދުނިޔެއަށް ފެތުރެމުންދާ ފެޝަންތަކަކީ ދުނިޔޭގެ ބޮޑެތި ކުންފުނިތަކުން ވިޔަފާރި އުސޫލުން މައިގަނޑުގޮތެއްގައި މާލީނަފާ ހޯދުމަށްޓަކައި ހިންގާ ބޮޑުވެގެންވާ ސިނާޢަތެކެވެ. އެކަން އެބައިމީހުން ކުރަނީ ނަފްސާނީ އުކުޅުތަކާއި ހެއްލުންތެރި ރޭވުންތަކާއި އިންސާނާގެ އުނި އިހްސާސަތަކަށް ބަލައިގެން ވަރަށް ހަރުދަނާ ޝަޚްސިއްޔަތަކަށް ނޫނީ އެފެޝަންތަކުގެ ދަލުން ނުނެއްޓެވޭ ފަދަގޮތްގޮތަށެވެ. އެނގިވަޑައިގަތުން ބޭނުންތެރި ވާނޭފަދައިން، މިކަންކުރުމުގައި މީހުންގެ ހިތްތައް ލެންބުމަށްޓަކައި ބޭނުންކުރެވޭ ބައެއް އުސޫލުތަކަކީ ބަލާމީހުންގެ ހިތްތަކުގައި ޖިންސީ ޖަޒުބާތު އުފެއްދުމާއި އެއްޖިންސް އަނެއްޖިންސަށް ޝައުޤްވެރިކަން އިތުރުކުރުވުމާއި ހެދުންއަޅާމީހާއަށް ބަލާމީހާގެ ސަމާލުކަން ބޮޑުކުރުމެވެ. ފެޝަން އުފެއްދުމާއި ފެޝަން ވިއްކުމުގައި އަވަސް އަވަހަށް ވިޔަފާރި ރޯލުކުރުމާއި އެއް ފެޝަންއުވާލައި އަނެއްފެޝަން ގެނައުމާއި އުވިގެން ދުވަސް ވެފައިވާ ފެޝަންތައް އިއާދަކުރުން ފަދަ ނަފާބޮޑުކުރުމުގެ ހުރިހާ ސިފަތައް އެމަސައްކަތުގައި އެކުލެވިގެންވެއެވެ.\nއެނގިވަޑައި ގަންނަވާނޭ ފަދައިން ދުނިޔެތެރެއަށް އޮއިވަރު އޮއިވަރަށް އެކިޒާތްތާތުގެ ފެޝަންތައް ދޭތެރެ ދޭތެރެއިން ފެތުރެމުންދަނީ ވަރަށްވެސްބާރު މިނެއްގައި ބާރުގަދަ ގޮތެއްގައެވެ. އަދި މުޖްތަމަޢު ތެރޭގައި ހުންނަބާރުގަދަ ނުފޫޒުތަކުގެ ތެރެއިންނެވެ. އަދި ފެޝަނއތައް ފެތުރިގެންދާއިރު ޑިޒައިނުގައި ހައްދުންނެއްޓުން އަބަދުވެސް ގާތެވެ. ވުމާއިއެކު އެއޮއިވަރުގެ ތެރޭގައި ސަލާމަތް ދަތުރެއްކުރެވޭނީ އަޅުގަނޑުމެން ވަރަށްބޮޑަށް ސަމާލުވެ ތިބެގެންނެވެ. މިސާލަކަށް ފަސްދޮޅަހުގެ އަހަރުތަކުގެ ތެރޭގައި ހެދުންތައް ކުރުވެގެން ގޮސް ނިވާކަން ވަރަށްވެސް ކުޑަވެގެން ދިޔައެވެ. ހަމައެހެންމެ ފައިކުރިތައް ފުޅާވެގެން ގޮސް ވަރަށް ފުޅާވެގެން ވެސް ދިޔައެވެ. މިގޮތުން މިހާރަކަށް އައިސް މުޖުތަމަޢުގެ ތެރެއިން ފެންނަބައެއް އަންހެން ހެދުން އާދަޔާ ޚިލާފަށް ކުރުވަމުން ދާތަނާއި އަރިމތިންނާއި ކުރިމަތިން މާބޮޑަށް ފެޅިފައި ހުންނަތަންވެސް އެބަ ފެންނަމުން ދެއެވެ. ހަމައެހެންމެ، މަދުންނަމަވެސް ބައެއްފިރިހެން ހެދުންވެސް މިނުންނައްޓާ ގޮތަށް ފެޝަންތަކަށް އިޖާބަދެވިފައި އެބަހުރެއެވެ.\nވުމާއިއެކު ބެލެނިވެރިންނަށް އިލްތިމާސް ކުރަމެވެ. މިދެންނެވިފަދަ ހައްދުން ނައްޓާލާފައިވާ ފެޝަންތަކުން ކުދިން ސަލާމތް ކުރައްވައި އިސްލާމީ ދިވެހި މުޖުތަމަޢުގެ ރީތި އަޚްލާޤަށްފެތޭ ގޮތުގައި ކުދިންގެ ހެދުންތައް ބަހައްޓަވައި ކަމާވަގުތާ ގުޅޭގޮތުން ހެދުމުގެ ޑިޒައިނަށް ބަދަލު ގެންނެވި ކަމުގައި ވިޔަސް ވާންޖެހޭ ނިވައިކަމުގެ މިންގަނޑުން ބޭރުވާގޮތަށް އިޖާބަ ނުދިނުމުގައި އަޒުމު ވަރުގަދަ ކުރާށާއި ފެޝަނުގެ އޮއިވަރަކީ ވަރަށްބޮޑު ހެއްލުމެއްކަން ކެޑިނޭޅި ކުދިންނަށް ވިސްނަވައިދެއްވަމުން ގެންދަވަމުން ގެންދެވުން އެދެމެވެ. އަދި އެކިމޫސުމަށް ބަދަލުވާ އުސޫލުން ބަދަލުވާ ފެޝަންތަކަށް ހެއްލުމުގައި އޮތްގެއްލުމާއި އޮތްއޮޅުން ކުދިންނަށް ސާފުކޮށްދެއްވުން ވެސްއެދެމެވެ.\nމިގޮތުން ހެދުން އެޅުމުގަޔާއި އަދި އަލަށް ހެދުން ހޯއްދަވާއިރު މިދަންނަވާ އުސޫލުތައް ހިފެހެއްޓެވުމާއި އެގޮތްތައް ކުދިންނަށް ދަސްކޮށް ދެއްވުން ފެނެއެވެ.\n1- ވެވަޑައިގަތް ވަރަކުން ކޮންމެ ހަފްލާއަކަށް ކޮންމެމުނާސަބަތަކަށް އާ ހެދުންތައް ނުހޯއްދެވުމާއި އިޤްތިޞާދު ކުރެއްވުމަށް ތަރުހީބު ދެއްވުމާއި އިސްރާފުން މަނާވެ ވަޑައިގަތުން.\n2- ނިވާކަންކުޑަ ފެޝަން ތަކަށް އިޖާބަނުދެއްވުން.\n3- ހަށިގަނޑުގެ ބައްޓަންތައް ފާޅުވާފަދަ ވައްތަރުތަކަށް އިޖާބަނުދެއްވުން.\n4- މޫސުމް މޫސުމަށް ބަދަލުވާ އަގުބޮޑު ފެޝަންތަކަށް އިޖާބަނުދެއްވުން.\n5- ސްކޫލް ކުދިންގެ ޔުނީފޯމްގެ މިންތައް ސްކޫލުން ހޯއްދަވައިގެން ޔުނީފޯމް ރަގަޅަށް ބެހެއްޓެވުން.\nއަޅުގަނޑުމެންގެ މީސްކޮޅުމަދު ކުޑަމުޖުތަމަޢުގައި އެންމެ މީހެއްވެސް މަގުންނެއްޓީ އެއްކިބާވުމަކީ އަޅުގަޑުމެން ގަބޫލްކުރަންވާވަރު ކަމެއްނޫންކަމުގަޔާއި ދުނިޔޭގެ އެހެން ގައުމުތަކުގައި ކުރިކަމުގައި ވިޔަސް އަޅުގަޑުމެން އިޖާބަދީގެން ނުވާނެ އަޅުގަޑުމެންގެ އަޚްލާޤީ މިންގަޑަށްނުފެތޭ ކަންތައްތަކުން ކުދިން ދުރުހެލި ކުރައްވައި އެފަދަކަންކަމުން ކުދިން ސަލާމަތް ކުރެއްވޭތޯ ގަދައަޅައި މަސައްކަތް ކުރެއްވުން އެދެމެވެ. އެހެނީ އެފަދަ ކަންކަމަކީ ކުއްޖާއަށް ރަގަޅުހާ ކަންތައްތަކަށާއ ކުއްޖާގެ މުސްތަޤްބަލަށް ހުރަސްއަޅާ ކަންކަމެވެ.\nއަދި ބައެއްކުދިން ޔުނިފޯމްލުމުގައި ސްކޫލް ޔުނިފޯމްގެ މިންތައް ނުހިފެހެއްޓި ހުންނަކަން ފާހަގަކުރެވެމުން ދާކަމުގައާއި އެކަން ވެސް އިސްލާޙު ކުރެއްވުމަށް މިފުރުސަތުގައި ދަންނަވަމެވެ. އާއަހަރު ފެށޭއިރު ބެލެނިވެރިންނަށް އާޔުނީފޯމް ފެއްސެވުމުގައި މިމިނިސްޓްރީގެ ސަރކިއުލަރ ނަމްބަރ 61/94 (11 އޮގަސްޓް 1994) އިން ސްކޫލްތަކުގައި ދަންނަވާފައިވާ ޤަވާއިދާ އެއްގޮތަށް، ކުއްޖާ ބޮޑުވަމުން ދާނެކަމަށް ވިސްނަވައިގެން، މިކަމަށް ސަމާލުކަންދެއްވުމަށް ދަންނަވަމެވެ.\nސްކޫލްކުދިންގެ ބެލެނިވެރިންގެ އިތުރުން ސްކޫލް މަދަރުސާ ފަދަތަންތާގެ ވެރިންނާއި ސުޕަވައިޒަރުންފަދަ އެންމެހާ ފަރާތްތަކުން މިކަމަށް ޚާއްޞަ ސަމާލުކަމެއް ދެއްވުންއެދެމެވެ.\n02 ނޮވެމްބަރ 1998\nމިހާތަނަށް މި ލިޔުން ކިޔާފައިވަނީ 39 ފަހަރު


ކަންކަން ހައްލުކުރެވޭނީ ހަމައެކަނި ރައްޔިތުންގެ އިންޤިލާބަކުން:...\nކަންކަން ހައްލުކުރެވޭނީ ހަމައެކަނި ރައްޔިތުންގެ އިންޤިލާބަކުން: ޑރ. މުސްތަފާ\nއިންގިލާބު ގެންނަން ޖެހެނީ ދައުލަތުގެ މުވައްސަސާތައް ފެއިލްވެ، ދަރަނި ބޮޑުވާތީ\nއިދިކޮޅު ޕާޓީތަކަށް ނޭވާ ނުލެވޭގޮތަށް މިހާރު ވަނި ހަދާފަ\nސަރުކާރު ޖަވާބުދާރީކުރުވަންޖެހޭ ހުރިހާ މުއައްސަސާއެއް ވަނީ ފެއިލްވެފައި\n16 ޖެނުއަރީ 2017 | ހޯމަ 23:38\nސަރުކާރުގެ އަނިޔާވެރިކަމުން ސަލާމަތްވުމަށް، އިންޤިލާބެއް ގެންނަންޖެހޭކަމަށް އިދިކޮޅު އިއްތިހާދުގެ ޑރ. މުސްތަފާ ލުތުފީ ވިދާޅުވެއްޖެ އެވެ.\nހޯމަ ދުވަހުގެ ރޭ ރާއްޖެޓީވީގެ "ފަލަސުރުހީ" ޕްރޮގްރާމްގައި ވާހަކަދައްކަވަމުން ކުރީގެ އެޑިއުކޭޝަން މިނިސްޓަރުކަންވެސް ކުރައްވާފައިވާ ޑރ. މުސްތަފާ ލުތުފީ ވިދާޅުވީ ސަރުކާރު ޖަވާބުދާރީކުރުވަންޖެހޭ ހުރިހާ މުއައްސަސާއެއް ވަނީ ފެއިލްވެފައި ކަމަށެވެ. އެގޮތުން މުސްތަފާ ވިދާޅުވީ ސަރުކާރުން ޖަވާބުދާރީކުރުވައި، ޒިންމާދާރުކުރުމަށް އުފައްދާފައިވާ ހުރިހާ މުއައްސަސާއެއްގެ މެމްބަރުންގެ ވަނީ މިނިވަންކަން ގެއްލިފައިކަމަށެވެ.\nއޭނާ ވިދާޅުވީ، މިއަދުގެ ހާލަތަށް ބަލާއިރު، ސަރުކާރުން ޒިންމާދާރުކޮށް، ޖަވާބުދާރީކުރެވޭނެ ހަމައެކަނި އިދަރާއަކީ ސިޔާސީ ޕާޓީތައްކަމަށެވެ. ނަމަވެސް މުސްތަފާ ވިދާޅުވި ގޮތުގައި އިދިކޮޅު ޕާޓީތަކަށް "ނޭވާ ނުލެވޭގޮތް" މިހާރު ވަނީ ހަދައިފަ އެވެ.\n"އެއްވެސް ތަނެއްގައި ޖަލްސާއެއް ނުބޭއްވެ. އެއްވެސް ތަނަކަށް އެކެއް ނުވެވޭ. ހުރހާ ގޮތަކުން ސިޔާސީ ޕާޓީތައް ވަނީ ފިއްތާލާފައި" މުސްތަފާ ވިދާޅުވި އެވެ.\nމުސްތަފާ ވިދާޅުވީ ސަރުކާރު ޒިންމާދަރުކުރަން އޮތް މުއައްސަސާތަކާއި، ސިޔާސީ ޕާޓީތަކުގެ ބާރު ކަނޑުވަލާފައި ވާއިރު، އެކަންކުރަން ތިބި ހަމައެކަނި ބަޔަކީ ރައްޔިތުން ކަމަށެވެ. އަދި މިހާރު ޤައުމު އޮތް ހާލަތަށް ބަލާއިރު، ކަންކަން ހައްލުކުރެވޭނީ ހަމައެކަނި ރައްޔިތުންގެ އިންޤިލާބަކުން ކަމަށް މުސްތަފާ ވިދާޅުވި އެވެ.\nމުސްތަފާ ވިދާޅުވީ، އިންޤިލާބަކުން ޤައުމުގެ ހާލަތު ރަނަގަޅުކުރަންޖެހެނީ، ދައުލަތް އެއްކޮށް، ވީރާނާކޮށް ހަލާކުކޮށްލައިފައިވާތި ކަމަށެވެ. އަދި ދައުލަތުގެ ދަރަނި އިންތިހާއަށް އިތުރުވެ، ރައްޔިތުންގެ ބޮލުގައި ބޮޑު ދަރަންޏެއް އެޅިފައިވާކަމަށް މުސްތަފާ ވިދާޅުވި އެވެ.


ހޫވަރ ޑޭމު - ވިކިޕީޑިއާ\nހޫވަރ ޑޭމު އަކީ ކޮލޮރާޑޯ ކޯރު ގައިވާ ކަޅު ހޮހަޅަ ނުވަތަ ބްލެކް ކެންޔަން ހުރަސްކޮށް ހަދާފައިވާ ކޮންކްރީޓް އާރކް ގްރެވިޓީ ޑޭމް އެކެވެ. މިޑޭމު އޮންނަނީ އެމެރިކާގެ ދެސްޓޭޓް ކަމަށްވާ އެރިޒޯނާ އާއި، ނެވާޑާ ބައްދަލުވާ ބޯޑަރު މަތީގައެވެ. 1935 ގައި މިތަން ހަދައި ނިމުނު އިރު އެއީ ދުނިޔޭގައިހުރި އެންމެ ބޮޑު ކަރަންޓް އުފައްދާ މަޞްދަރުގެ އިތުރުން، ދުނިޔޭގައި އޭރު ހުރި އެންމެ ބޮޑު ކޮންކްރީޓް އޮނިގަނޑު ވެސް މެއެވެ. މިއަދު ހޫވަރ ޑޭމު އަކީ ދުނިޔޭގައި ހުރި 35 ވަނަ އަށް އެންމެ ބޮޑު ފެނުން ކަރަންޓް އުފައްދާ ސްޓޭޝަނެވެ.\nހޫވަރ ޑޭމު އޮންނަނީ ލަސްވެގާސްގެ އިރު ދެކުނުން 48 ކިލޯމީޓަރުގެ ދުރުމިނުގައެވެ. މިޑޭމަށް ނަންދީފައިވަނީ މި ޑޭމު ބިނާކުރުމުގެ އަސާސީ ދައުރެއް ކުޅުއްވި އެމެރިކާގެ ކުރީގެ ރައީސެއް ކަމުގައިވާ ހާރބަޓް ހޫވަރ ގެ ނަމާއި ގުޅުވައިގެންނެވެ. 1931 ގައި ހަދަން ފެށުނު ހޫވަރ ޑޭމުގެ މަސައްކަތް އެއްކޮށް ނިންމާލާފައިވަނީ 1935 ވަނަ އަހަރު އެވެ. އެއީ ޑޭމު ނިންމަން ހަމަޖެހިފައިވާ މުއްދަތަށްވުރެ2އަހަރު އަވަސް މުއްދަތެކެވެ.\nހޫވަރ ޑޭމު ބަލަހައްޓައި ކަރަންޓް ސްޓޭޝަން އޮޕަރޭޓްކުރަނީ އެމެރިކާގެ ޑިޕާޓްމަންޓް އޮފް އިންޓީރިއަރ ގެ ބިއުރޯ އޮފް ރިކްލެމޭޝަން އިންނެވެ. 1981 ވަނަ އަހަރު އެމެރިކާގެ ތާރީޚީ ތަންތަނުގެ ގައުމީ ރަޖިސްޓްރީގައި ހޫވަރ ޑޭމު ޖައްސާފައި ވެއެވެ. އަދި އެމެރިކާގެ ގައުމީ ތާރީޚީ ލޭންޑް މާރކެއްގެ ގޮތުގައި 1985 ވަނަ އަހަރު ހޫވަރ ޑޭމު ކަނޑައަޅާފައި ވެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 21:01 ގައެވެ.


ޑަބްލިއު ކޮންސްޓްރަކްޝަން ކުންފުނީގެ ވެރިންނަށް ޖިނާއީ ދައުވާ ކުރަން ޖެހޭ: ސުއޫދު | Jazeera\tޑަބްލިއު ކޮންސްޓްރަކްޝަން ކުންފުނީގެ ވެރިންނަށް ޖިނާއީ ދައުވާ ކުރަން ޖެހޭ: ސުއޫދު - Jazeera\nޑަބްލިއު ކޮންސްޓްރަކްޝަން ކުންފުނީގެ ވެރިންނަށް ޖިނާއީ ދައުވާ ކުރަން ޖެހޭ: ސުއޫދު\nމުހައްމަދު ޝުޖާއު December 17, 2018 55 views0\nސިމެންތި ބަސްތާއެއް ވެއްޓި ކުޑަކުއްޖަކު މަރުވި މައްސަލާގައި އެ މަސައްކަތް ކުރަމުން ދިޔަ ކޮންސްޓްރަކްޝަން ކުންފުނީގެ ވެރިންނަށް ޖިނާއީ ދައުވާ ކުރަން ޖެހޭ ކަމަށް ކުރީގެ ބަންޑާރަ ނައިބު ހުސްނުއްސުއޫދު މިއަދު ވިދާޅުވެއްޖެ އެވެ.\nސުއޫދު ކުރެއްވި ޓްވީޓެއްގައި ވަނީ ޑަބްލިއު ކޮންސްޓްރަކްޝަން ކުންފުނީގެ ވެރިން ހައްޔަރުކޮށް، ޖިނާއީ ދައުވާ ކުރަންޖެހޭނެ ކަމަށެވެ.\nސިމެންތި ކޮތަޅު ކުއްޖާގެ ބޮލަށް ވެއްޓި، ބޮލާއި ކޮނޑުހުޅާއި ދެފައި ވަރަށް ބޮޑަށް ޒަހަމްވެފައިވާއިރު އެތެރަހައްޓަށް ވަނީ ލޭފައިބައި ބޮޑެތި އަނިޔާތަކެއް ލިބިފަ އެވެ. ޒަހަމްތަކުން ގިނަ އަދަދަކަށް ލޭ ފޭބުމުގެ ސަބަބުން ކުއްޖާއަށް ގިނަ އަދަދެއްގެ ލޭ ބޭނުންވެ ލޭ ހަދިޔާ ކުރުމަށްވެސް ހޮސްޕިޓަލުން އިއްޔެ ގޮވާލި އެވެ. އެކުއްޖާ މިއަދު ނިޔާވީ އިއްޔެ އެކުއްޖާގެ އޮޕަރޭޝަނެއް ކުރުމަށްފަހު ހާލު ސީރިއެސް ކަމުން އައިޖީއެމްއެޗްގެ އައިސީޔޫގައި ވެންޓިލޭޓަރެއްގެ އެހީގައި ފަރުވާދެމުން ދަނިކޮށެވެ.\nނަލަހިޔާ ކައިރީގައި ޑަބަލިޔު ކޮންސްޓްރަކްޝަނުން ހަދަމުންދިޔަ އިމާރާތުގެ މަތިން ވެއްޓުނު ސިމެންތި ބަސްތާއިން ޖެހި އަނިޔާ ލިބުނު ކުއްޖާ އަށް ހަ ގަޑިއިރު އޮޕަރޭޝަނެއް އިއްޔެ ކުރި އެވެ. މީގެ އިތުރުން ރޭ މެންދަމު ވެސް އެއްގަޑިއިރުގެ އޮޕަރޭޝަނެއް ކުރި އެވެ.\nއެ މަސައްކަތް ކުރަމުން ދިޔައިރު އެތަނުގައި ނުރައްކާ ކަން އަންގައިދޭ ބޯޑެއް ބަހައްޓާފައި ހުއްޓަސް އެ ބޯޑަކީ ގަވާއިދާ ޚިލާފަށް ބެހެއްޓި ބޯޑެއް ކަމަށް ސިޓީ ކައުންސިލުން ބުންޏެވެ. އަދި އެ ސަރަހައްދަށް ނުވަދެވޭ ގޮތަށް ޓޭޕް ދަމައިގެން ބަންދު ކޮށްފައި ނެތް ކަމަށް ވެސް ސިޓީ ކައުންސިލުން ބުންޏެވެ.\nސިޓީ ކައުންސިލުން މިހާރު ވަނީ އިމާރާތް ކުރުމުގެ މަސައްކަތަށް އެ ކައުންސިލުން ދޭ ހުރިހާ ހުއްދަތައް ދޫކުރުން މަޑުޖައްސާލައި، ކޮންސްޓްރަކްޝަން ސައިޓްތައް ބެލުމުގެ މަސައްކަތް ފަށައިފަ އެވެ.\nމި މައްސަލައިގައި އިހްމާލުވާ ފަރާތްތަކާމެދު ފިޔަވަޅު އަޅާނެ ކަމަށް ސަރުކާރުން ބުނެއެވެ.


Minganduthakaa hilaafuvaa kunfunithakah fiyavalhu alhaanan: CAM\nއިންޓަނެޓު މިންގަނޑުތަކާ ހިލާފުވާ ކުންފުނިތަކަށް ފިޔަވަޅު އަޅާނަން: ކޭމް\nއިންޓަނެޓްގެ ހިދުމަތަށް މިއަދު ގެނެވުނު ހެޔޮ ބަދަލާ ގުޅިގެން ކުންފުނިތަކާއެކު ހަދާފައިވާ އެއްބަސްވުމާ ހިލާފުވެއްޖެ ނަމަ ފިޔަވަޅު އަޅާނެ ކަމަށް ކޮމިއުނިކޭޝަން އޮތޯރިޓީ އޮފް މޯލްޑިވްސް (ކޭމް)ގެ ސީއީއޯ އިލްޔާސް އަހުމަދު ވިދާޅުވެއްޖެ އެވެ.\n"ނެޓް ހެޔޮ"ގެ ނަމުގައި އިންޓަނެޓަށް ގެނެވުނު ހެޔޮ ބަދަލުތައް އިއުލާނުކުރުމަށް ބޭއްވި ރަސްމިއްޔާތުގައި ވާހަކަދައްކަވަމުން އިލްޔާސް ވިދާޅުވީ އިންޓަނެޓް ހިދުމަތްދޭ ފަރާތްތަކުން ރައްޔިތުންނާ ހިސާބަށް ފޯރުކޮށްދޭ ހިދުމަތްތަކުގެ ސްޕީޑު އަދި ފެންވަރު ކޭމް އިން ކަނޑައަޅާ މިންގަނޑުތަކާ އެއްގޮތަށް ހުރޭތޯ އެ އޮތޯރިޓީން ބަލަމުން ގެންދާނެ ކަމަށެވެ.\nއިލްޔާސް ވިދާޅުވީ ސަރުކާރުން ރައްޔިތުންނަށް މަންފާ ހޯދައިދިނުމަށް ގެނެވުނު ބަދަލު ގެނެސްދިނުމުގައި ބައިވެރިވެ އެއްބަސްވި އައިއެސްޕީތަކުން އެގޮތަށް އަމަލުނުކޮށްފި ނަމަ ޖޫރިމަނާ ކުރާނެ ކަމަށެވެ.\nޖުލައި މަހުން ފެށިގެން ފިކްސްޑް ބްރޯޑްބޭންޑް ބޭނުންކުރާ މީހުންގެ 75 ޕަސެންޓް މީހުންނށް އަގުހެޔޮ ގޮތުން އެކަނިވެސް ފައިދާ ވެގެންދާނެ ކަމަށް އިލްޔާސް ވިދާޅުވި އެވެ. މި ބަދަލާއެކު ރައްޔިތުންގެ ޖީބަށް ވެސް އަދި ލިބޭ ހިދުމަތް ބޭނުންކުރުމަށް އެތައް ލުއިތަކެއް ލިބިގެން ދާނެ ކަމަށް ވިދާޅުވި އެވެ.\nކުންފުނިތަކުން ވަނީ މި މަސައްކަތުގައި ސަރުކާރަށް ފުރިހަމައަށް އެއްބާރުލުން ދޭނެކަމުގެ ޔަގީންކަން އަރުވާފަ އެވެ.\nމި އިވެންޓްގައި ބައިވެރިވި އުރީދޫގެ ސީއީއޯ ނަޖީބް ހާން ވިދާޅުވެފައި ވަނީ އިންޓަނެޓަށް ހެޔޮ ބަދަލެއް ގެންނަން ސަރުކާރުން ކުރަމުންދާ މަސައްކަތްތަކަށް ފުރިހަމައަށް އެއްބާރުލުން ދެއްވާނެ ކަމަށެވެ. އަދި އިންޓަނެޓްގެ ފެންވަރު މިއަށްވުރެ ރަނގަޅު ކުރުމަށް އިންވެސްޓްމެންޓްތަކެއް މިހާރު ވެސް ކުރަމުންދާ ކަން ފާހަގަކުރެއްވި އެވެ.\nދިރާގުގެ ސީއީއޯ އިސްމާއީލް ރަޝީދުވެސް ވަނީ އެކުންފުނީގެ ފަރާތުން ސަރުކާރަށް ފުރިހަމައަށް އެއްބާރުލުން ދޭނެ ކަމަށް ވިދާޅުވެފަ އެވެ. އޭނާ ވިދާޅުވި ގޮތުގައި ދިރާގުގެ އެންމެ ބޮޑު އަމާޒަކީ ރާއްޖެ ޑިޖިޓަލް ކުރުމުގައި ސަރުކާރުން ކުރަމުން ގެންދާ މަސައްކަތުގައި ކެނޑިނޭޅި އެހީތެރިކަން ފޯރުކޮށްދީ އެއްބާރުލުން ދިނުމެވެ.\nކުންފުނިތަކާ ގުޅިގެން ސަރުކާރުން ކުރާ މަސައްކަތުގެ ތެރެއިން ގޭގެއަށް މިހާރު ދޭ އިންޓަނެޓުގެ އަގު އެވްރެޖްކޮށް 30 ޕަސެންޓު ހެޔޮވާނެ އެވެ. އަދި މޮބައިލް އިންޓަނެޓުގެ އަގު ވެސް ހެޔޮ ވެގެންދާނެ އެވެ. ޕްރީޕެއިޑާއި ޕޯސްޓްޕެއިޑް ޑޭޓާ އެލަވަންސް އަދި މޯބައިލް ބްރޯޑްބޭންޑުގެ އެލަވަންސް 20 ޕަސެންޓާ ހަމައަށް އިތުރު ވެގެންދާނެ އެވެ.\nދިރާގު އުރީދޫ އާމިނަތު ޝައުނާ + އިންޓަނެޓްގެ ސާވިސް


ހަޤީޤީ ޙާދިޘާ: މަސްޖިދުއްނަބަވީއިން ލިބުނު ގެރިމެޓާ – heyobas\nފުރަތަމަ ސަފްހާ ހަޤީޤީ ޙާދިޘާ: މަސްޖިދުއްނަބަވީއިން ލިބުނު ގެރިމެޓާ\nމިދިޔަ އަހަރު ފިނިމޫސުމުގެ ދުވަސްތަކުގެ ތެރެއިން ދުވަހެއްގައި ﷲގެ ހެޔޮރަޙުމަތުން ޢަޞުރު ނަމާދުގެ ކުރިން މާތް ނަބިއްޔާ ޞައްލަﷲ ޢަލައިހި ވަސައްލަމަގެ ރަށްކޮޅުގައިވާ އެކަލޭގެފާނުގެ އަތްޕުޅުން އެކަލޭގެފާނުގެ ޞަޙާބީންނާއި އެކު ބިނާކުރެއްވި އެކަލޭގެފާނުގެ މިސްކިތްކޮޅުކަމަށްވާ މަސްޖިދުއްނަބަވީއަށް ދެވުމުގެ ތަޢުފީޤު އަޅުގަނޑަށް ލިބުނެވެ. ވަޤުތަކީ ޢަޞުރު ނަމާދުގެ ކުރިއެވެ. ބަންގިގޮވަން އިރުގަނޑެއް ހުއްޓެވެ. (ފޮޓޯއިން އެފެންނަނީ މަސްޖިދުއްނަބަވީގެ މާތް ނަބިއްޔާ ނަމާދުކުރެއްވި މިޙުރާބުކޮޅެވެ. އަދި ދޮރުލާފައި އެހުރީ އެކަލޭގެފާނު ޚުތުބާ ދެއްވަން ހުންނަވާ މިންބަރުކޮޅު ހުރިތަނެވެ. ފޮޓޯގައި އެފެންނަނީ މިހާރާ އެއްގޮތަށް ހެދިފައިވާ މިންބަރެވެ. ފެހިދޫލަ އަޅާފައި އެވަނީ ރައުޟާއެވެ. އެއީ ޙަދީޘްގައި ބަޔާންވެގެންވާ ސުވަރުގޭގެ ބަގީޗާތެރެއިން ބަގީޗާއެއްކަމަށްވާ ބަޔާންވެފައިވާ ބިންކޮޅެވެ.) ވަދެގެންގޮސް ބާބުލްޙިޖުރަޔާއި(މަސްޖިދުއްނަބަވީިއަށް ވަންނަ ދޮރެއް) ދިމާއިން އެތެރޭގައި ކުރަންޖެހޭ ކަންކަން ކުރުމަށްފަހު ޖައްސާލީމެވެ. މުސްޙަފުތަކުގެ ތެރެއިން މުޞްހަފެއް ނަގާ ކިޔަވަން ފެށީމެވެ.\nތިޔަބައިމީހުންގެ މިސްކިތަކަށް ވަދެއްޖެނަމަ (ތަޙިއްޔަތުގެ މަސްޖިދުގެ) ދެ ރަކުޢަތް އަދާކުރުމަށްފަހު މެނުވީ ނުއިށީންނަހުށިކަމެވެ. ބުޚާރީ އަދި މުސްލިމްއެކަލޭގެފާނު ޞައްލަﷲ އަލައިހި ވަސައްލަމަ އެވަނީ އަޅުގަނޑުމެން ތިބިތަނާ ދުއިސައްތައެއްހާ ފޫޓުގެ ދުރުގައި ފަސްދާނުވެޑުވިފައެވެ.\nاللهم صل على محمد و على آل محمد كما صليت على إبراهيم و على آل إبراهيم إنك حميد مجيدދެން މިބޭބެ އަޅުގަނޑާ ދިމާޔަށް ނަޒަރު ހިންގާލިއެވެ. މުޞްޙަފެއް ބޭނުންވާކަމަށް އަތުން އިޝާރާތްކޮށްލައިފިއެވެ. އަވަސްއަވަހަށް އަތުގައި އޮތް މުޞްހަފު ދިނީމެވެ.\n(…قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : “ تَبَسُّمُكَ فِي وَجْهِ أَخِيكَ لَكَ صَدَقَةٌ)\nދެންފަހެ އެބޭބެއަށް ލިބުނު އުފަލުގެ ސަބަބުން ”ޓުރީޓެއް“ ދިނުމަށްޓަކައި ޖީބަށް އަތްލުމަށްފަހު އެއްޗެއް ނަގާ އެއްލައިފިއެވެ. އުނގަށް ވެއްޓުނީ ކޮންއެއްޗެއްކަމެއްނޭންގެއެވެ. ނަގާފައި ބަލައިލައިފީމެވެ. ގެރި މެޓަޔެކެވެ. ގެރިމެޓާ އަދި އެނޫންވެސް މެޓާ ޤުރުއާން ކިޔަވައިދޭން ތިބޭ މީހުން ކުޑަކުދިންނަށް ބަހާ ހެދުމަކީ ޢާންމު ކަމެކެވެ. މަސްޖިދުއް ނަބަވީގައި ބައެއް ކުޑަކުދިންނަށް ކިޔަވައިދެއްވަން ތިބޭ މުސްކުޅި ބައެއް ބޭބެއިން ކޮންމެ ފިލާވަޅެއް ނިމުމުން ފިލާވަޅު ނިންމާކުދިންނަށް އާދަކޮށް މެޓާ ބަހާ ހަދާތަން ބައެއް ފަހަރު ފެނެއެވެ. މިއީ އަޅުގަނޑުމެންވެސް ކިޔަވައިދިނުމުގައި ކުޑަކުދިން ލޮއްސުމަށްޓަކައި ބޭނުންކުރެވިދާނެ އުސްލޫބެކެވެ. އަޅުގަނޑުމެންގެ ރާއްޖޭގައިވެސް ނުކިޔަވާން ބޮޑާ ހާކާ ކުދިންނަށް ބޭނުންކުރެވިދާނެ ގޮތެކެވެ. ކޮންމެ އަކަސް މެޓާ މިފަހަރު މިލިބުނީ އަޅުގަނޑަށެވެ. ގެރިމެޓާ ލިބުމުން އުފަލުން އެބޭބެއަށް ބަލާލާފައި އަހަރެންވެސް އެބޭބެފަދައިން އިޚުލާސްތެރިކަމާއެކު ހިނިތުން ވެލެވޭތޯ ބެލީމެވެ.\nއެހިނިތުންވުމަކީ އެބޭބެގެ ހިނިތުންވުމާއި ގާތްކުރާނެ ހިނިތުންވުމެއްވެސް ނޫނެވެ. ނަމަވެސް ގެރިމެޓާ ލިބުމުން ވީ އުފަލުން ހިނިތުން ވެލީމެވެ. ކުޑައިރުގެ އެންމެ މީރު މެޓާ ނުދެކޭތާ އެތައް ޒަމާނެއްފަހުން މާތްނަބިއްޔާ ޞައްލަﷲ ޢަލައިހި ވަސައްލަމަގެ މިސްކިތްކޮޅުން ރިޒުޤު ކުރެއްވި ފަރާތަށް ހަމްދުހުއްޓެވެ. “ޔަމީ ޔަމީ“


SunOnline: Haassa ehee ah beynun vaa anhen kudhin hashi vikkumuge viyafaaree gai beynun kurey: HRCM\nހާއްސަ އެހީއަށް ބޭނުންވާ އަންހެން ކުދިން ހަށި ވިއްކުމުގެ ވިޔަފާރީގައި ބޭނުންކުރޭ: އެޗްއާރްސީއެމް\nއައިޝަތު ނުޒުހާ 04 Jan 2022, 11:58\nހާއްސަ އެހީއަށް ބޭނުންވާ އަންހެން ކުދިން، ހަށި ވިއްކުމުގެ ވިޔަފާރީގައި ބައިވެރިކުރާ ކަން ފާހަގަވެފައިވާ ކަމަށް 2021 ވަނަ އަހަރުގެ ހިއުމަން ރައިޓްސް ރިޕޯޓުން ދައްކައިފިއެވެ.\nއެޗްއާރްސީއެމްގެ މި ރިޕޯޓުގައި ވަނީ ހާއްސަ އެހީ ބޭނުންވާ މީހުންނަށް ލިބޭ އަނިޔާގެ މައްސަލަތައް ދެނެގަތުމުގައި ގިނަ ގޮންޖެހުންތަކެއް ހުރިކަން ފާހަގަކޮށްފައެވެ. އެގޮތުން މިފަދަ މައްސަލަތައް ރިޕޯޓު ކުރުމަށް ފަސްޖެހޭކަމާއި ރިޕޯޓުކުރެވޭ މައްސަލަ މަދުކަން ފާހަގަކޮށްފައިވާއިރު، ކުޑަކުދިންގެ މައްސަލަތައް ބެލެނިވެރިންނަށް ދެނެ ނުގަނެވޭ ކަން ވެސް ފާހަގަކޮށްފައިވެއެވެ.\n"ނުކުޅެދުންތެރިކަން ހުންނަ ކުޑަކުދިންނަށް އަނިޔާ ލިބުމުން ބުނަން ނޭނގޭކަމާއި ބެލެނިވެރިންނަށް އަނިޔާގެ އެއްވެސް އަމަލަކަށް ހުށަހެޅިފައިވާކަން ފާހަގަ ކުރުމަށް ދަތިވާކަމާއި ޢާއްމު ގޮތެއްގައި މިފަދަ އަނިޔާގެ މައްސަލަ ފާހަގަކުރެވެނީ\nޓީޗަރުންނާއި ޑޮކްޓަރުންނަށްކަން ފާހަގަކުރެވިފައިވެއެވެ." ރިޕޯޓުގައި ބުނެފައިވެއެވެ.\nރިޕޯޓުގައި އިތުރަށް ބުނީ ހާއްސަ އެހީއަށް ބޭނުންވާ މީހުންނަށް ލިބޭ އަނިޔާގެ މައްސަލަތައް ހުށަހެޅުމަށް އެންމެ އެކަށީގެންވާ އިންތިޒާމް ތަންފީޒީ އިދާރާތަކުގައި ހަމަޖެހިފައި ނުވާ ކަމަށެވެ. އެގޮތުން އަނިޔާގެ މައްސަލަތަކުގައި ބަޔާން ނެގޭނެ މަގު ފުލުހުންގެ މުއައްސަސާގައި ފަހިވެފައި ނެތުމުގެ ސަބަބުން މައްސަލަ ބެލުމުގައި ދަތިތަކާ ދިމާވާކަން ލިބުނު މަޢުލޫމާތުން ހާމަވާ ކަމަށް އެޗްއާރްސީއެމްގެ ރިޕޯޓުގައި ފާހަގަކޮށްފައިވެއެވެ.\nމީގެ އިތުރުން ރިޕޯޓުގައި ވަނީ ހާއްސަ އެހީއަށް ބޭނުންވާ އަންހެނުންނާއި އަންހެން ކުދިން އަނިޔާއަށް ހުށަހެޅުމުގެ ފުރުސަތު ބޮޑު ކަން ފާހަގަކޮށްފައެވެ.\n"ނުކުޅެދުންތެރިކަން ހުންނަ އަންހެނުންނާއި އަންހެންކުދިން ޢާއިލާއިން ސްޓެރެލައިޒް ކުރުވާކަން ފާހަގަކުރެވިފައިވާއިރު ނުކުޅެދުންތެރިކަން ހުންނަ އަންހެނުންނާއި އަންހެންކުދިން ހަށިވިއްކުމުގެ ވިޔަފާރީގައި ބޭނުންކުރާކަން ލިބުނު މަޢުލޫމާތުން ފާހަގަކުރެވިފައިވެއެވެ." ރިޕޯޓުގައި ބުނެފައިވެއެވެ.\nމިފަދަ ބައެއް ކުދިން ޖިންސީ އެކިއެކި ވިޔަފާރީގައި ޝާމިލުކޮށްފައިވާއިރު މި ކުދިންނަށް ރުހުން ދިނުމަކީ ކޮބައިކަން ނޭނގޭއިރު، އެ ކުދިންނަށް ރުހުން ދިނުމުގެ ބާރު ލިބިގެން ނުވާ ކަމަށް އެޗްއާރްސީއެމުން ބުނެފައިވެއެވެ.\nފާއިތުވީ 2021 ވަނަ އަހަރު ހާއްސަ އެހީއަށް ބޭނުންވާ މީހުންނަށް ކުރި އެކި އަނިޔާއާއި ފުރައްސާރައިގެ ފަސް މައްސަލައެއް ވަނީ އެޗްއާރްސީއެމަށް ހުށަހެޅިފައެވެ.